text:
今日係小王子最後一日返小學,聽日佢地成班一齊去水上樂園玩,所以小王子好興奮.原先打算o係小王子小學最後一日,整一個好特別嘅"嘩Box"比佢返學,不過小王子今朝話佢今日好想去小食部買o野食,所以我就比左10蚊過佢law!點解今日小王子會想去小食部買o野食?因為之前有日小王子5記得帶個Lunch Bag返學,攪到Lunch time無o野食,咁班主任Mrs. Johnson就杖義借左幾蚊比小王子去小食部買o野食.就係o個次~竟然比小王子發現左~不來小食部有個"和牛肉卷"賣,重要鬼咁好味tim!至於o個d"和牛"有幾"和"?就不得而知o勒~hahaha....所以最後一day返學,小王子決定要再會一會隻"和牛"多次law!
今晚就係小王子畢業禮,之前提過嘅全年大獎都會o係今晚度頒發.琴日去畢業彌撒o個陣,最高貴學府已經將小朋友嘅畢業証書頒發,重派埋今晚畢業禮嘅得獎名單,至於今晚小王子究竟會攞到咩獎呢?全年總學業獎又攞5攞到呢?
究竟點呢?
係米玩o野呢?
重玩呀?
hahahaha......
今年小王子真係攞到全年總學業獎,重攞埋全年總法文獎同全年總音樂獎tim呀~小王子琴日一見到個得獎名單,開心到不得了!
所以2011年嘅"嘩Box"收爐o勒~要等2月至會再開爐na!因為返埋今日學就放暑假lu~Yeah~
前日我post小王子Party d相,有心水清嘅blog友猛問我臺面o個兩個中國人係咩水?一個係同小王子同級5同班,係小王子Chess team second board(則係捉第二個,又話想做team captain o個個).另一個係朱古力餅~佢5係中國人嚟ga,佢係越南人嚟.呢個term至o係第度轉嚟最高貴學府讀嘅.朱古力餅5同小王子同級gar,佢讀5年級,一樣都參加左Chess Culb,老師同全校介紹朱古力餅係插班生,小王子見佢插班,無人同佢玩,於是就問佢想5想同佢地一齊玩law,所以朱古力餅米有份去小王子個Party度!小王子話朱古力餅個人好nice gar!~
呢d Cookie係之前我焗d版比人睇嘅~今日Post埋比你地睇!順便post幾張琴日畢業彌撒嘅相過你地睇,我都話小王子d同學好多好高gar la~但係有d同學又矮得可憐喎~你地自己睇下o勒,真係聯想5到佢地會係同級兼同班同學嚟gar!
小王子同藍精靈真係好老友~
小王子同佢嘅Chess Team~ (後面o個個5係)
你地見5見到?用手插褲袋係最高貴學府嘅Trademark嚟,
個個都插手落袋嘅~
d高度真係差好遠gar~
小王子vs燒烤叉~
有d同學真係好鬼高~
呢個就係老虎仔~一年級o個時嘅擠班生,個個都僧到佢死,
小王子見無人同佢玩,好多時都會走去同佢傾下計~不過佢5真惜,
細個o個時,時時打小王子,小理子頸後面有條"那"~就係佢整嘅!
靚仔竹高精,再post多次相你地睇~
到小王子攞畢業証書~
o拿!你地話誇5誇?同班同學嚟gar~
佢地係企o係同一級度gar!
小王子一見到我就好緊張咁同我講﹣﹣"三個呀!我攞三個獎呀~"
班主任Mrs. Johnson嘅擁抱~
畢業生同其他人握手~


c: text/html

text:
2012年6月25日星期一
貝殼小物盒
早幾日去咗SOGO書店睇書,
見到有新出嘅cotton time 封面幾靚就買了來睇.
一睇,今期內容真係好豐富,
有好幾個紙樣我都好喜歡,
以下係其中一個,
唔知佢叫咩名,因為我唔識得日文 :P
可能係叫貝殼小物盒.
佢好細,細到好似早前做嘅macaroon 咁細.
真係細到唔知擺啲乜好.
coins 就一定放唔下,
所以只可以放啲小物,例如介子,耳環等等.
這個好難縫呀,縫到我啲手指都穿哂,好痛呀!
2012年6月21日星期四
輕便上街去
最近我在想,喺午飯時間嘅街頭,
會見到啲OL拎住個小紙袋,
裝住銀包同電話出外食晏.
而我有時都會只想落街買啲嘢,
只係拎住個銀包,但就唔方便.
所以就想到可以整啲輕便嘅小提袋,
用來裝隨身物件,唔洗吓吓都拎住.
2012年6月15日星期五
三層摺叠錢包
2012年6月10日星期日
盛夏之暑
突然放了一個星期假期,
每天都hea在家.
見到日日天氣都好好,
就係懶洋洋嘅每日都唔想旭,
在家涼冷氣最好.
就連巡視業務同在家做手作仔
都懶閒閒嘅,冇旭過.
其實,2個星期冇巡視業務嘅最主要原因係
我家嘅手作存貨已經等於零.
唔做新品,就冇新貨可以補了.
所以,今個週未在家就做了少少,
聽日去The One睇睇還要補些什麼.
訂閱: 文章 (Atom)

robotstxt: allowed

filter: keep


text:
Wednesday, 27 November 2013
返工了!
我出門口時同包包講mama 要返工啦,包包仲同我笑 !(訓醒覺嘅包包好心情好好,基本上講咩都會笑) 我仲錫左佢三下先捨得走!包包以為我同佢玩又笑,仔呀仔,你好衰架,咁可愛,掛死mama 了!
回到公司係咁望住個cam… 但係… 好似… 無見佢訓咁嘅…
夠鐘即刻卜返屋企,包包訓得好淋,不過… 姐姐話佢呢日唔肯訓,六點天開始黑先訓!!!!
呢晚,包包除了食奶奶時醒下,成晚都訓到隻豬咁,佢一定好攰啦!
我以為自己好叻,成日都無喊到,但夜晚臨訓時諗下諗下都忍唔住喊,因為包包日頭唔肯訓,佢係bb黎架嘛,要訓多啲先會大,好擔心!包包係咪唔習慣mama唔係身邊呢?!又因為包包成晚都訓,同佢一啲交流都無,我好想同佢玩,會唔會以後都係咁架?!
好在,mama的擔心係多餘的,第二日包包就正常返.之不過我喺cam度見到姐姐成日抱住包包,我怕包包以後都成日要抱,另一方面我都同姐姐講叫佢唔好成日抱同埋佢咁抱法隻手好易受傷!
老爺奶奶間中都有黎睇包包,佢地話包包好似有心事,唔太開心咁,可能無左mama同佢玩,佢笑啊!佢地話bb係feel到架,攪到我個心又囉囉孿!
所以我放工後一定同包包玩同傾計,佢會好開心架!依家回家會同老公爭抱包包,哈哈!而餵奶沖涼換片我都會自己做,雖然攰啲夜訓啲,但見到包包個可愛樣就值得!
呢兩日返工,個心都喺包包度,又成日掛住望cam …
希望自己會快啲習慣啦!
包包,你要乖乖,要好好照顧自己啊!
29 comments:
咁快就番工喇?ReplyDelete
唔知到時我又會唔會唔捨得呢?Replies
10 weeks maternity leave plus one week annual leave ja..... 我相信每個媽媽都會唔捨得架!Delete
好快就會慣架嘞,開頭我返工都係機不離手,一日睇成幾千百萬次,哈哈...而家好d了ReplyDeleteReplies
無錯,我依家就係長開個cam放枱頭,時時刻刻睇住!Delete
我同你心情好似呀! 諵b又係咁架!ReplyDelete
我初時返工諵b又係唔瞓, 又唔太開心咁, 我都覺得佢感覺到mama唔係身邊, 同之前唔同, 話晒我地係BB一出世就貼身陪住佢
每日較到最遲出門口, 放工就競步咁衝返屋企XD
我都寧願夜瞓D, 可以同BB多D親子時間, 等佢知道mama仲係好照顧佢~~Replies
我同你一模一樣呀!我直頭想飛的返屋企呀!Delete
爭抱, 哈哈哈, 初頭我同蛇仔爸都會, 但依家返到屋企有時好攰, 反而同蛇仔爸你推我讓咁, ;-PReplyDeleteReplies
咁我老公可能遲下會推畀我,哈哈Delete
我頭幾日返都係係咁望cam無心工作! 之後慢慢就習慣咗, 無乜望cam了~ReplyDelete
bb大d認人時, 就會更加唔捨得返工ga喇~~~ 依加我每朝出門口寶品都會唔開心同埋喊, 係都要黐住我, 攪到我真係勁唔捨得出門口呀T.T....Replies
aiya really ?? 我一定會好唔捨得架Delete
我唔俾工人姐姐抱,我同佢講佢喊15分鐘以上先可以抱,唔可以抱住氹佢訓,所以阿囝現在唔會扭抱ReplyDeleteReplies
我唔忍心呀,其實我自己都忍唔住抱佢…Delete
你一定好唔捨得~ 睇還睇,小心被人發現掛住睇唔做野 =pReplyDeleteReplies
我已經唔理咁多,阿仔緊要啲!哈哈Delete
唔知我到時係咪又會好似你咁呢~~~~^^ReplyDeleteReplies
我相信個個媽媽都會好掛住自己個bb架Delete
包包咁可愛係人都唔捨得啦!ReplyDelete
我係朗朗媽媽,我回歸啦,好無見bb,包包大左咁多啦,好得意..ReplyDelete
包包成套白色衫,好似白馬王子~~ReplyDelete
我啱啱放完產假返工又係好掛住妹豬,係咁拎佢啲相嚟睇Replies
我都喺咁睇相,睇幾萬次,哈哈Delete
我想當日放完產假返工都係好唔捨得出門口,燒腩仔又係朝早唔瞓搞到夜晚我哋返來先瞓,搞到少咗好多親子時間呀﹗ReplyDelete
Iris, 早上好!包包滿有心事,一定係掛住媽媽了!係呢,依家包包由誰人湊?主力姐姐?ReplyDelete
我一放工都係飛番屋企, 超掛住個囝呀!ReplyDelete
This comment has been removed by the author.ReplyDelete


text:
今日senpai佢要去做球証, 所以我又自己一個人係屋企. 其實我初初識佢果陣已經知道佢係一個好忙既人, 星期六日都無假放既, 一係就去比賽, 一係就去帶隊, 一係去練波, 一係去教波, 一係就做球証, 有時可能係學校既家長日要返學... 其實我明白架, 佢咁忙碌為咩0者, 都係為佐養妻活pi, 令我可以有一個更舒適既生活環境, 令大家有更好既將來. 佢係去做野搵錢唔係去玩, 所以我唔應該成日因為佢要去做野唔陪我而鬧情緒, 即使我因為佢要去做野而唔開心, 我覺得都唔應該抱怨, 因為我覺得自己因為咁而唔開心已經好唔0岩, 佢去辛苦做野果陣, 其實我係舒舒服服係屋企享受假期; 我仲要成日講埋D有骨有隱喻既說話, 真係好對唔住啊~! (雖然其實我只係講笑, 唔係認真). 而且如果我男朋友係D成日唔做正經野掛住玩掛住陪我既話, 我又唔會要D咁既男朋友喎, 因為男人應該以事業為重麻~ 其實我知道佢同我一齊之後, 佢應該都已經推掉佐唔少工作, 盡可能都抽時間去陪我; 或者自己私底下已經盡量將工作時間安排妥當, 安排好之後才輕描淡寫咁話我知結果, 但其實佢背後已經做佐好多野去遷就; 而且即使當佢做緊野果陣, 只要有時間, 佢都會打個電話比我. 不過可能我呢排受親戚影響, 所以心情都唔太好? 而且連續兩個星期六都要返學校quiz, 我每日lunch, 放佐工同星期六日就不斷狂溫書, 個人變得好悶悶不樂... 所以當senpai呢排要去做野果陣, 我會變得好唔開心覺得好寂寞... 希望過埋呢個星期六quiz完我會正常番哩~~
夜晚我地落佐樓下間「日本燒烤」食自助餐, 呢個價錢算係咁哩, 或者下次同阿媽黎食先~~


text:
Posted on
by 蝠仔
•
Yes, 我遲咗近半年先講呢套劇. 藉口係, 由於aigokoro.com有講, 所以為咗唔好重複講兩次, 所以中文blog呢度由套劇開始做之後都無提過.事實係, 純粹係我懶啫. 係呀, 對愛妹嘅事都有時會懶嘅. 講返套Q.E.D.先啦. 點解我今日會心血來潮講佢呢, 其實係因為响套劇做完之後, 我一直都响度睇緊套漫畫版. 雖然進度非常之緩慢… (而家先睇到第9期) 雖然電視劇同漫畫有少少出入, 但係睇返漫畫, 就發現有d feeling係可以match返入去個電視劇度, 豐富到响電視劇上面表現唔到嘅感覺. 啱啱尋日睇完第8期, 入面其中一個故事講到校園祭前夜發生嘅事. 呢個故仔就係電視劇版嘅第三集. 當時燈馬自己一個人出咗去, 可奈就出去搵佢. 當佢搵到燈馬之後, 可奈叫燈馬一齊去食晚飯, 但係燈馬就拒絕咗. 當時我唔係好get到佢想點. 以為佢真係好唔鐘意可奈痴住佢. 但係睇返漫畫, 先發現, 燈馬當時正處於一個心理混亂狀態, 佢想自己一個冷靜一下. 因為燈馬本來係一個只會照住自己想法做事嘅人, 但自從返咗黎日本, 認識咗可奈之後, 佢就幾乎係被可奈牽住走. 佢好唔習慣, 而非佢討厭可奈. 睇完漫畫, 真係好想睇返電視套, 可惜尋晚要早瞓… 如果今晚頂得住, 就今晚睇吧! ^^)/ 講多少少啦.Q.E.D.証明終了呢套劇呢, 故事上呢, 我個人覺得比起其他同類型電視劇(例如: 金田一, 柯南, 等)都忠於原籍. 電視劇第七集, 講一個自稱海盜嘅大叔黎偷咗個夾萬嘅故事, 漫畫好似係第廿九期.… Continue Reading


text:
2015年2月9日星期一
Spike the Bee
自從農曆新年活動一年比一年少野玩之後, 香港迪士尼基本上已經可以話冇左呢個Event. 踏入2015年, 就得返商品同Mickey and Friends 嘅新年裝扮.
今年小鎮大街嘅主題裝飾同往年有明顯分別. 香港迪士尼都好似巴黎迪士尼同Epcot 咁出現春季花草主題Decoration, 唔知會唔會係考慮未來加入Spring Event 嘅前奏呢? 其實個人覺得呢類裝飾可以喺Star Guest 期間繼續擺放, 襯返春天嘅氣氛, 況且Star Guest 真係唔能夠作為橫跨幾個月嘅唯一活動.....
HKDL 第一次非正式Spring Festival, 大街燈柱出現全新設計裝飾, 如果今次係CNY 同Spring Event 嘅測試過渡期, 其實個人認為呢個設計並唔差, 畢竟要搵個同時合乎兩個主題嘅風格. 有少少中式都在所難免.
但小弟今次並唔係想講堆蝴蝶同棵植物, 而係呢隻蜜蜂..
各位見到呢隻蜜蜂嘅時候, 都應該會發現佢嘅卡通同立體造型同旁邊嘅平面設計有明顯嘅分別. 其實呢隻蜜蜂大有來頭, 有名仲要有一系列嘅卡通.
佢叫Spike the Bee. 1940年至1952年期間喺迪士尼多套卡通短片中出現. 主要出場都係為左拮 / 整蠱Donald. 但佢都試過攻擊Pluto. (論輩份, Spike the Bee 比Dumbo 同Bambi 仲要早登場)
以下係Spike 出現過嘅作品合輯.
呢個就係小弟鍾意Seasonal Event 嘅原因, 園內嘅Seasonal Decoration 唔會擺放太耐, 制肘冇咁多, 構思亦可以更有大空間. 所以周不時都可以喺呢類節日裝飾中搵到驚喜.
我欣賞迪士尼嘅細緻同認真. 樂園內嘅Disney Fans CM 或者比我地想像中還要多, 只不過可能佢地可以做嘅野並唔多.... 但你地嘅努力一定會有人見到! 感激你地嘅堅持. 加油呀!
沒有留言:
訂閱: 發佈留言 (Atom)


text:
酒店package包埋早餐,今朝一早就去餐廳食.間酒店得一間中餐廳,叫"上海灘",奇就奇在餐廳竟然播住側田既演唱會MV,而煮早餐既更加係香港人,我地仲聽到佢地講左句港式粗口添!原本諗住好似平日咁食自助早餐,今次卻係一個SET,仲要係超級大份量,有煙肉,腸仔,炒蛋,薯餅同多士,加埋之前食左少少粟米片,就真係太飽喇,同埋好油,搞到肚痛添!
今日第一站係Taronga Zoo,係悉尼最有名既動物園.我地首先去到好似中環天星碼頭既Circular Quay搭船,對岸就係動物園既入口喇!
呢度既船期指示牌好靚好清晰.
我地就係坐呢種船去動物園喇,啲梳化椅都幾舒服架.
今日天氣好好,萬里無雲,坐船經過歌劇院時謀殺左唔少相機記憶體哩!
差不多十分鐘就去到動物園既碼頭喇,今日係週六,有唔少一家大細黎玩哩!
入到去第一時間坐吊車去山頂,由於個入口好隱蔽,好多人都唔知有得搭,所以我地可以好自由咁霸晒成架吊車.吊車上除左可以睇晒成個動物園,仲可以欣賞整個悉尼港既風景添!
一落吊車就係賣紀念品既店,有好多可愛既毛公仔啊!
旁邊就係樹熊區,得幾個間隔,望黎望去都見唔到樹熊,唔通呢埋咗?原來樹熊俾佢地收埋,如果要同佢見面同影相就要俾廿蚊澳元,為左一睹國寶既風彩都要喇!但係同佢見面有好多規矩,除左唔可以掂佢,仲唔可以用閃光燈.
等左一陣終於可以近距離見到佢既真面目喇,比我想像中細隻哩!睇見佢成尊佛咁瞓係樹叉上,都唔敢騷擾佢喇!不過我硬係覺得佢其實係度詐瞓,個樣仲好似陰陰嘴笑咁添!
以前係澳洲睇樹熊係可以抱既,但近幾年好多動物園都禁左.飼養員話主要係因為太多人抱會令佢地精神緊張,之後就好快死喇!咁又係既,對於一日要瞓廿個鐘既樹熊黎講,唔夠瞓真係會致命的,所以都係只可遠觀而不可褻玩焉!
之後去到袋鼠區,見到紅頸袋鼠,個樣都幾得意!
另一個袋鼠區有隻袋鼠膽粗粗跳出行人路休息,結果落得俾人"漕質"既下場,進退兩難,認真可憐!
另一隻澳洲特產,似狼又似狗既動物,叫Dingo.
整個動物園最特別既係黑夜動物區,展出既都係澳洲獨有係森林生活既小動物.館內營造成黑暗既森林,簡真伸手不見五指,不過只要細心留意,就可以見到好多鼠類既小動物活動緊喇!
除左澳洲特產,呢度仲有唔少熱帶動物,長頸鹿,斑馬,大象,猩猩等等,海洋生物都有,所以如果要遊晒成個動物園,都要花最少半日時間.
三隻斑馬
聽日就係母親節喇,天空突然出現一架滑翔機,提醒大家要關心一下母親,認真別出心裁.而大家對機師既技術都讚嘆不已哩!
返到去Circular Quay都已經三點喇,要去搵野食喇!見到咁多人幫襯,就試下外國最出名既薯條啦!海鮮套餐有好大塊魚柳,四隻大蝦同墨魚,加埋超多既薯條,兩個人食都覺得太多哩!薯條既味道同香港有啲唔同,而其他材料都好新鮮,好好味哩!只不過醬汁太少喇,得兩盒仔,如果要多啲就要俾錢買,對我呢啲醬汁怪黎講都幾唔慣.
呢度經常見到海鷗聯群結隊咁出沒,一有野食就會走埋黎虎視眈眈,都幾得人驚架.不過唔係好明點解呢度雀患嚴重,又唔聽見會有禽流感既?
呢個澳洲土著打扮既人唔好以為係乞衣,其實佢係長駐Circular Quay既表演者.佢演奏既傳統樂器雖然好嘈,但都吸引唔少遊客圍觀.果啲好嘈既歌仲會錄成CD賣,但真係唔知有冇人買喇!
每逢週末,碼頭附近既岩石區(The Rocks) 都會有市集擺賣,不過又係好早收.我地黎到時已經四點半,得返半個鐘行,有部份攤檔都開始收拾喇.呢度賣既野主要係工藝品等,係幾靚既,但格價偏貴,又唔俾影相,所以都係睇下算.行行下去到一個賣脆皮朱古力香蕉既攤檔,老闆為左唔好嘥野竟然將賣淨既派俾途人.我一時貪心拿了一支,結果自己一個啃晒,飽到上心口.
呢日岩石區附近既凱悅酒店聚集左好多新人拍照,燕瘦環肥,呢對算係最靚!唔知咩原因,入夜之後條街個個都衣香鬢影,搞到我地好似格格不入咁.
外國既月亮特別圓,又一例證!
見唔見橋頂上既人仔?俾千幾蚊港紙就可以上去行喇,不過好似話要行幾個鐘,又會好大風,仲唔俾帶相機,真係貼錢買難受.
夜晚我地決定去Darling Harbour食飯,坐船去幾個字就到.黎到大家都推介既”Pancakes on the Rocks"餐廳,門口已經係長長既人龍喇!呢度既特點係食客十居其九係香港人,甚至服務員都係.而服務亦非常港式,就係快同冇乜禮貌.
排隊期間忽然放煙花,大家都吸引左過去哩!
排隊時後面有兩男兩女香港留學生,男既個樣超級古怪,難得仲有女朋友,所以一眾香港醜男真係不用灰心!
等左九個字終於有位喇,好在唔使我地搭枱.叫左一個Pizza,士多啤梨Pancake同雪糕梳打.呢度主打既Pancake幾厚身,牛油味好重,但淡而無味,食落仲有啲怪怪的鹹味,實在冇想像中咁好食,唔通係叫錯左?似乎呢間食店係有點名過其實,咁多人黎可能都係因為相對黎講平吧!
Darling Harbour係週末夜晚人潮如鯽,亦係拍拖聖地,我地漫步海邊,睇埋玩火既街頭賣藝表演,就回程返酒店,沿途經過超市時順便買左少少食物手信添.今日好充實,返到去都十一點喇!


text:
Friday, May 1, 2015
終生學習
如何教子女呢個問題真係好苦惱, 就算一個點乖點聽話既小朋友點都會有一絲反叛, 其實以為hannah大個,快 3 歲就會容易d, 係,某程度上係容易d, 佢會聽你講野多d, 但愈大就代表佢有自己既思想,愈大就更加多野想唔聽我地話. 例子係, 琴晚佢返到屋企唔想除鞋,我就話唔可以, 因為好污糟, 唔知咩原因佢唔聽,因為平時佢都會除, 之後就大喊大叫, 我老公就話比佢著住先,等佢calm down後就同佢講,講真,我唔想,一來係唔應該,二來係我清潔唔係佢,到最後佢就幫佢著番. 係呢個情形下,我個人覺得要教,如果我比得佢著一次,呢個情況只會繼續, 佢就會日日都要求,咁唔同佢次次要求我就要比? 我有時都好難教,唔知可以點做. 我覺得書本上既智識係可以學,但manner呢樣野就要由細教到大, 我個人覺得好重要. 不過係呢個情況下,我99 就話比佢著啦,佢遲早都要除,其實首先,我覺得我點教小朋友最好唔好插咀,或者佢有佢個point, 但我自己覺得唔可以比佢縱容落去. 佢係會除,但佢唔會明白點解唔可以咁做,係,冷靜後可以解釋,但唔同將來出社會做錯野又要冷靜後先明白? 或者係我唔識教吧,唉! 要教好自己小朋友真係日日都學習緊, 雖然我唔係話hannah成日都發脾氣, 唔聽話, 但總有時會push your button令你想打鑊佢. 兩個字,耐性! 希望大家都做得到啦.
11 comments:
教小朋友兩公婆真係要一致! 另外老人家插咀真係大大大忌呀...ReplyDelete
雖然比較難, 但要搵個時間兩公婆傾下呀
我都記得朋友話教養小孩就好似比自己一個機會重活一次,是感恩也是學習,Mrs. Wu同Mr. Wu也要努力堅持,凡事有商有量呢!ReplyDelete
啲細路成日都考我哋耐性同 EQ, 努力啊!ReplyDelete
我同老公有共識,係一個教時另一個唔可以插咀.ReplyDelete
例如老公罵南瓜仔,南瓜仔會狂叫我(要我打救佢),我唔會理佢,直至老公教完為止.
我最唔鐘意我教南瓜仔時,工人插咀,我同佢講左n次,我教緊小朋友時唔好加把口.
雖然我冇小朋友,但超同妳想法,支持妳,加油!ReplyDelete
耐性真係好緊要,唉,真係要終身學習~ReplyDelete
MRS WU,大家都加油,互相撐住呀 ^^
Take a deep breath!ReplyDelete
教小朋友真係一門好深o既學問,終身學習真係冇講錯呀!ReplyDelete
你99就控制唔到,不過真係要同Mr Wu傾下,一個教緊另一個就縱,咁好難教好呢
地下被Hannah 整污糟了,話佢聽,“睇,你唔除鞋,整污糟了地下”,畀塊布佢,教教抹番,可以嗎?ReplyDelete
返屋企唔除鞋嘅事我屋企經常發生,我會講明唔除就企原位唔准入屋,燒腩仔跟手就狂扭狂喊,但我哋已經聽到麻目無人會理佢,等佢扭完冷靜落來先叫佢再除同慢慢講道理ReplyDelete
其實兩公婆真係要傾吓,教仔要大家有共識,一個話A一個話B,D小朋友會好醒唔理你哋
有時真係吾知點解,小朋友知道岩同吾岩,不過佢地吾聽教ReplyDelete


text:
2009年4月1日
麻婆島
提起教會,算係小弟真正第一次俾人點咗去嘅,係一間位於石硤尾街市隔離,一棟舊唐樓樓上嘅二樓教會.好記得當年初初去到呢個地方,第一個好想問嘅問題係:「點解呢處有咁多女仔嘅?」當年好清純嘅我,一開始就已經好清晰咁知道,去教會係要去認識信仰,所以我係完完全全唔會,一定無可能,絕對絕對不會對呢班姊妹有半點非份之想!一dd都唔會!!
呢間教會嘅人真係好好架,我返咗冇耐啫,佢地就即刻搞咗次遊船河,好熱情咁要我一定要參加喇.我一上到船,我就受盡熱情款待,印象最深嘅,係一位姊妹好熱切嘅笑口淫淫樣.我由船頭走到去船尾,船尾走番去船頭,來來回回好多好多次,呢位姊妹都係咁跟到我實.我望住個海,架船喺海中心,發覺我其實冇乜地方好走,於是我再由船頭走去船尾,船尾走番去船頭,來來回回.
又有一次,團契完咗後一大班人齊齊食晚飯,之後差不多九點幾十點,個團長話夜喎,由佢指派咗我要送一個姊妹返屋企,我都好同意做男人要有義務同風度,因此我就義不容辭喇.當晚,果個姊妹帶咗我去搭地鐵,喺鑽石山站出,佢話佢屋企要行一陣先到嘅,我跟住佢行,佢又行得慢,條路黑鬼麻麻,一陣又要穿過公園,一陣又話整路要兜來兜去,左穿右插,最後我先至發現,原來佢係住喺黃大仙地鐵站-->樓上!我當時先知道:中伏!!
4 則留言:


text:
俗語都有話「成功需父幹」,不過呢到要講個種父幹就唔係大家心邪諗嘅父幹或者契爺嗰種幹,而真係有父母幫手嗰種.話說著名音樂人陳少琪個女Jocelyn(陳明憙)就進軍樂壇仲推出咗新碟,新碟發佈會上有鄭中基現身撐場,連張學友,鄭秀文,蔡卓妍等都拍條片祝賀同支持佢,認真把炮夠哂面子(咁畀面邊個大家一睇就知啦).所以話識人好過識字,如果自己父母有咁上下影響力嘅,直頭事半功倍添!一於睇埋下面其他幾個娛圈星二代嘅例子:
林德信
阿爸係林子祥,有咁嘅音樂造詣同家景,成名唔難.本身係瑜珈導師嘅佢係老豆帶挈下於2012年入行,出過一隻EP咁大把,仲拍下廣告同啲青春系嘅港產片,始終都無大作為;相反呢,女朋友就密密換,無他嘅,佢入行似係食嘢多過做嘢喎.
房祖明
房祖明就巴閉啦,老豆係成龍,淨係呢個牌頭都已經無得輸.2004年時就得到成龍同埋楊生嘅幫助正式入行拍戲,2005年同薜凱琪嘅《早熟》大家可能仲有好深嘅印象添.可惜係前年因為係北京吸毒而被捕,坐咗半年監,事件之後就好似消聲匿跡咁.
劉愷威
劉愷威老豆係TVB嘅資深演員劉丹,同上面兩個相比起就生性好多.劉愷威係1994年加入TVB,一直都係拍下劇咁,好似好出名嘅《創世紀》佢都有份.2005年開始就離開無記到大陸發展,而家已經係當紅一線小生紅遍神州,唔需要再搵港幣啦.
相片來源:太陽娛樂文化 Sun Entertainment Culture Ltd @tumblr


text:
(文:SL - 何兆)
今日去投票,發現我旁邊有位伯伯攞住張回鄉證去投票,我以為大熱天時又要伯伯行多次,辛苦晒.點知,選舉主任OK,,選票照出...
我即刻問投票助理員
“乜回鄉證可以做ID投票嘅咩?”
兩位投票助理員爭著答我
“可以呀,因為回鄉證上面有身份證號碼㗎嘛”
我想問,一張由中華人民共和國公安部出入境管理局根據《中國公民因私事往來香港地區或澳門地區的暫行管理辦法》簽發嘅『回鄉證』,如何響一國兩制嘅情況之下,成為可認可嘅身份證明文件,去響香港立法會選舉投票?何況選舉委員會講到明,要以『香港身份證』到票站核實選民身份方可投票.
我打咗電話去選舉管理委員會投訴,之後激鬼氣折返票站搵票站主任詢問,問佢知唔知回鄉證係唔可以做證明文件去投票,回鄉證係中國政府發出又唔知,問佢有冇brief過啲投票助理員又口啞啞,淨係keep住問我
“你想點?”
我並唔係要叫大家投邊個,而係想講,選舉委員會,你哋可唔可以認真啲做好你份工呀!如果問我想點...
“我想有個公平公正嘅選舉,去選擇我地既將來”
選舉有唔同嘅聲音係好事,即係仲有得揀,今日大家既選擇,唔係為咗今日嘅香港,而係選擇將來留比下一代既香港.揀自己相信同代表自己嘅,分清楚社區服務同立法會嘅職能,揀覺得信嘅候選人就夠啦.議會,本來就係要有不同嘅聲音,一齊去議定各類政策嘅地方,大家今日記住去一齊做好香港公民嘅責任,投票比自己相信嘅候選人,香港仲有希望㗎,加油!
(原文刊於作者 facebook)
原文連結


text:
第二日的早餐揀咗去森林餐廳, 但原來由Tower 行過去要成10分鐘, 又未食野, 個身好凍, 行行吓就要跑下, 到餐廳時大部份人都已經食完離開
最好味係個chocolate croissant
見到大部份人食完都係呢度影相, 咁我地又有樣學樣
終於可以睇清楚個景, 因為之前都係夜晚先黎
門口有糖任拎
食完又要行番去Tower, 因為呢度比較遠, 所以明日的早餐決定去hal
休息完就坐shuttle bus 去Resort Centre
每次等bus 時都可以玩雪
好重, 搬唔到
再黎一次, 好似郁咗少少
到了Resort Centre 就諗住去揾白色小屋(去報到, book 咗lesson), 本來一出Resort Centre 轉左應該見到, 點知唔見咗, 揾咗一陣就走番入去問人, 原來搬咗, 依加叫Mountain House, 仲有, 我地應該係Mountain House 落車而唔係Resort Centre, 好彩都唔洗行好遠
如果book 咗ski lesson 就係呢度報到
Snowboard lesson 就係呢度, 但租snowboard 就被帶到另一個地方
租ski 用具的地方就係一入Mountain House門口就見到
Cashier
仲有Day care centre
報到完未夠鐘就玩吓先
天氣非常之好, 之前好多次黎Tomamu 都係天陰陰的
呢度就係Mountain House, Resort Centre 轉左直行就見到
回望Resort Centre
時間差不多, 準備返去上堂了
細佬仲未有興趣學, 當然就去Nipo Town 玩
去屋仔借用具玩雪
借咗下面的用具
上堂中
話咁快佢地又學完, 老公話snowboard 難過ski


text:
基本上,我相信好多女仕同我一樣,都幾捨得洗錢打理 "塊面",要見人嘛﹗頭髮呢?﹗好多時都會忽略咗﹗可能會去電﹑做負離子拉直﹑染髮,去令 "表面" 靚啲,但就好少會去打理下頭髮的健康,頭皮的健康就更加少理﹗不過生完 2個之後,我本身頭髮已經薄,加上產後脫髮,依家想唔理個頭都唔得﹗
倍絲護髮中心其實是 PS GROUP旗下專做頭髮護理的﹗
同 Private i是同公司﹗我咁講相信大家應該清楚啲﹗
由於是專做頭髮護理,privacy相對較高,設有獨立房﹗
consultant用200倍放大鏡,放大check下我的頭髮同頭皮的健康﹗
真是我自己都嚇一跳﹗
呢張影到有一條頭髮塞咗係毛囊入面﹗即是頭髮生得唔好囉﹗個條頭髮都特別幼架﹗
之後 consultant有問下我洗頭的習慣,我是晚上洗頭,所以去到放工時比較油都正常,我話我平時用開 bb洗頭水,因為覺得冇咁多 chemical,consultant話可能就是因為 bb 洗頭水洗得唔夠乾淨,加上我本身都是油性髮質,所以雪上加霜﹗
consultant話唔想有 chemical,其實可以轉用 organic 的洗髮水同護髮素,都介紹咗一啲適合我的產品比我﹗
今次 treatment 用的產品,佢地都有啲 home care products﹗
同 consultant講起,我覺得後尾枕位置好難吹,佢話其實就係因為後尾枕位置的頭髮變弱,未係去到有脫髮問題,不過每一條頭髮都比較幼 (唔夠營養),所以好似薄咗咁,咪吹極都吹唔起囉﹗﹗﹗頭髮的營養都好重要﹗
最後 consultant幫我揀咗做(Plarmia Scalp Treatment 頭皮逆肌保養護理)(價值:$1,090)
保持頭皮肌膚彈性,塑造豐盈秀髮
潤澤髮絲至髮尾
洗完頭,頭肉白淨返﹗都無個啲一舊舊的頭油啦﹗
依家仲有讀者優惠價﹗大家有興趣可以去試試﹗差不多比原價平一半架﹗


text:
係前日(五月九日)有個護士同Athena講佢聽日(五月十日)可以出院架喇, 咁我地就諗咁快? 唔夠床位呀? 但係佢地咁安排都無辨法啦, 我同我呀媽就諗住尋日(五月十日)18:00左右上去接佢同BB出院啦, 因為佢有好幾個護理班要上最後果個要上到18:00點後, 點知….
朝頭早11:00左右Athena打比我佢話個護士同佢講今日原來只係佢一個可以出院, bb要留多一晚因為佢太夜出世所以觀察時間唔夠. 但係明明之前一日個護士都唔係咁講既!? 仲有我個b係食人奶架麻, 如果Athena出左院咁佢食咩呀同邊個照顧佢?? 我都知醫院有好多岩岩生完嘅太太但係人人都大方到咁程度架麻(講笑啫, 比Athena見到實打我都似..hehe), 個護士仲話妳可以帶bb走但係要簽個agreement 話我地同意冒提早帶走bb嘅風險喎?! 因為Athena隨即要上令一堂所以冇時間等醫生黎問清楚. 咁之後我就即刻請半日假同我呀媽一齊上去問清楚!
點知一上到去Athena話又有令一個護士同佢講佢都唔洗今日走, 仲咩要申請提早帶走bb呀??? (真係比醫院激死>_<#). 後來Athena無意間聽到原來佢地真係怕唔夠床位, 所以諗住安排佢尋日出院, 之後d床位又出奇地"吉"所以都係比佢留多晚. 不過都好, 我早左到咁我就可以陪Athena一齊上”出院班”, 仲終於可以影第一張全家福^_^
全家福


text:
Bondi@荔枝角
26/11/2014 19:00
真係唔講唔知,荔枝角工廠區原來開左唔少餐廳.地鐵站行過去都唔算遠嘅,跟住入工業大廈上再搭電梯上,講真如果唔係同事帶一定唔敢黎.入到餐廳裝修都幾靚呀,真係西餐廳咁.因為今次係其一位朋友黎過介紹嘅,所以今次柯打由佢話事,所都冇睇過Menu,都唔係好知每樣價錢,最後埋單人均$200左右.
法包仲暖暖地,食落幾鬆軟,沾黑醋原來幾好味.不過黑醋俾得唔多,要叫樓員拎多兩碟.
前菜凍盆有類似螺肉嘅物體.
小食拼盆,有雞翼,越南春卷,另外一樣好似係炸蠔.試過雞翼都幾入味,但個人覺得太辣.春卷OK既.
墨爾本比目魚配意式水欖醬 $188
法國鮮鴨胸配紅酒汁 $208
鴨脾野菌意大利飯 $138 飯底係忌廉汁加雜菌幾好味
魚柳配炸薯條,魚柳好嫰,最鍾意呢味
鮮魷魚香草墨汁意粉 $128 個人鍾意意粉煮得硬身啲嘅,呢個岩口味
另一款炸春卷,呢個炸得香口好多
鮮茄菠菜闊麵 配意大利小胡瓜 $108 幾得意喎,未試過茄子配意粉,菠菜麵味道係唔錯嘅
小食有白酒青口,白酒味又唔算濃,但青口幾鮮甜.
藍梅芝士蛋糕
朱古力芝士蛋糕
只係試過朱古力布朗尼,朱古力味幾濃,不錯
呢間野賣相係好吸引嘅,款款都排得好整齊好靚,我地個個狂影相.但係份量都幾精緻,我地八個女仔些牙,其實每款都係少試一啖,惟有叫多幾款,但試過幾款野食味道都OK嘅,個人較鍾意佢嘅小食同甜品.埋單係無加一,人均$200左右,其實覺得有啲貴.


text:
我哋尖沙咀金馬倫道出口向佐敦方向進發
見到聖安德烈堂轉右直上就會見到
見佢圍哂鐵馬咁,可能尋日嗰場開放日好多人...撞啱今日天氣麻麻非常之咁少人
就咁直入唔駛排隊唔駛逼!嚟到當然見到塊大橫額要影番張Cover啦!
行前少少就見到有個小Reception,喺呢度只係派發一D天文台常識嘅宣傳單張同埋記念書纖
先同呢㗎印有天文台標誌嘅車影張相先!
呢架車都設有少量簡單偵測天氣嘅儀器
側邊放咗一塊好長嘅展板講解咩係輻射,我同佢哋講嘅簡化版都係話電視有幅射唔好睇咁多啦Hahaha...
行上一條小小嘅斜路就去到另外一個閘口
望吓個地圖先發現原來寶物尋歸底,裡面有更多嘢玩同嘢睇!
沿途見到嘅白色建築物!
不過佢同場都有好多位義工喺度協助講解
唔講都唔知,原來量雨都有咁多個唔同嘅儀器!
我多口問吓姐姐點解有陣時天文台出示黃雨或紅雨,但係我所在哪個地方又風平浪靜...
佢突然口啞啞唔知點答,就類似答話「所以需要咁多個唔同儀器放喺唔同嘅地方去偵測雨量」...聽完之後就真係明哂,我又唔想留低同佢磨咁耐所以快快離開咗繼續向前行
呢個爸爸好無聊咁叫佢哋兩個配合個大汽球一齊影相
但係佢哋又好配合喎,笑死我了...!
排排吓隊見到有間房! 咦....係哺乳室, 嘩真係好細心好周到喎!
除咗行李寄存, 居然仲有哺乳室, 我諗我今次最欣賞天文台開放日就係呢D咁細心既安排
我問在場義工嬸嬸點解冇得玩! 佢哋話太多人啦....
其實我都唔係好明...小朋友玩完一個咪去另一個囉, 唔明點解會控制唔到人流所以Cancel咗
所以得番一個遊戲玩...玩法就係要將個豆袋掉去任何一個天文附號上面!
其實佢哋都係志在大家開心, 所以就算摘界都會送禮物俾你
不過妹妹好勁...佢一拋就拋咗去黃雨個圈圈度, 仲要冇摘界!!!
每人送咗一個萬字夾, 你睇哥哥呢個樣, 因為佢收到呢份禮物唔鍾意非常失望
哥哥開始大個對物質有要求了, 所以我哋不時都好好咁教導佢要學習知足同珍惜
行番去主場區就係紀念大樓! 入到去有一個區域介紹颱風級別及歷史
「十」字呢個符號大家係最少見, 因為係10號波! 我記得好細個既時侯試過一次
天文台咁多個天氣角色裡面, 原來有個天氣小王子(我哋將離開展館出到外面跟小王子擦身而過, 冇機會同佢影相...)
嚟到另一邊有一個天氣報導員區俾小朋友可以嘗試一下報天氣同俾大人影相
義工叔叔按排每個小朋友拎住指揮捧去指住熒幕俾大人影相, 哥哥呢個怕醜仔梗係唔出聲啦
志在人人有份, 所以唔夠10秒義工叔叔就會叫下一個小朋友上嚟
到妹妹啦! 原來佢行到出去唔夠高差咁遠, 不過終於叫做有D嘢係俾小朋友參與吓
如果呢個開放日可以多少少互動遊戲項目就好!
佢哋兩個依家好自動自覺一見到展板就會行埋去俾我影, 好攪笑!
下一站>>CLICK HERE!
(親子餐廳)尖沙咀 Dim Sum Icon 点心代表 @The One
天文台開放日 簡介
今年天文台開放日是「欣賞香港」運動的亮點項目之一.今年的主題是「更熱,更乾,更多雨˙面對將來」,歡迎公眾人士參觀,實地了解天文台的工作,與專業氣象人員交談,看看我們如何利用科技為市民服務.
地址
2016年3月19日(星期六)
入場時間:上午11時30分 至 下午4時30分
2016 年 3 月 20日(星期日)
入場時間:上午10時正 至 下午4時30分
展覽結束時間:下午5時15分


text:
廿幾年前, 我用左差不多兩個月既人工, 仲要賣埋一手港機工程畀亞媽做盤川, 去左一個日本九州鹿兒島超級豪華之旅, 事緣我有一位女朋友既爸爸, 佢老闆話出錢請佢去旅遊, 多謝佢呢幾十年嚟咁幫得手, 跟住佢番去問佢老闆, 可唔可以請埋老婆呀, 兩個人有伴啲, 回覆番嚟係“好”, 佢又番去問佢老闆, 兩個老嘢乜都唔識, 可唔可以請埋佢個女呀, 後生識嘢啲, 回覆番嚟又係“好”, 即係話佢老闆請晒3個人去旅遊啦, 佢個女就搵埋我去, 可以同佢同房吖嘛, 女朋友既爸爸做嘢既地方就係鏞記酒家, 而呢位咁慷慨咁有人情味既老闆就係甘穗煇先生嘞
9年後, 我做事嗰間銀行剛停止開門營業, 每朝帶住4歲既小女兒返公司, 坐喺度等運到, 平日耐不時中午都會去鏞記外賣個义燒飯, 係用一個紅色既四方紙盒裝住, 一碗飯倒既份量, 有一顆青綠既菜心, 當然主角係好正既义燒啦, 仲有幾片切到薄薄淺橙色既滷水墨魚添, 嗰時銀行已關門大吉, 時間比較自由, 為左避過中午繁忙時間, 我地通常2點幾鐘先去到鏞記, 坐低就叫一碗义燒飯加一碗窩蛋碎牛粥兩份食, 因為唔係大客, 啲伙記唔多招呼你, 你有你坐, 佢有佢當見唔到, 慣架喇, “6如”咪又係咁, 嗰日我地又如常呆坐左一陣, 响貼牆卡位嗰邊有一位著住唐裝衫褲, 則則身坐, 挨住牆同卡位椅背之間, 左手既手臂掛住咗响卡位椅背上面, 同佢面對面坐既茶客傾緊偈, 歎緊茶既老先生, 叫住個伙記, “去睇下嗰面嗰位客人要乜嘢”, 一個伙記即刻仆到咁跑埋嚟, 另一個仲沖緊過嚟, 噬起棚煙屎牙笑騎騎幫我落單, 嗰次係我同甘老先生有過既一面之緣, 甘老先生已於2004年以96高齡辭世嘞


text:
2007年7月12日 星期四
煮後失調
今日為著要去 shu uemura買卸裝油就走出街
跟住去一間把鬼既老字號越南餐廳,食咗一餐無論服務同食物都把鬼既越南午餐
跟住就發奮圖強買餸
買咗接近5磅既荔枝,係我隨手拎起兩札就5磅,分開幾日食啦
其實我唔食得太多荔枝會敏感,但大少爺好鍾意食,噢!
好彩返到屋企表弟打電話比我,笑笑傾傾大半個鐘
買餸既時候諗有乜餸係適合炎熱天氣呢?
結果......就煮以下菜式
三色甜椒照燒牛肉卷
只係買火鍋西冷牛肉片卷三色甜椒,先煎後焗
再加上照燒汁
先煎既原因:想表面金黃
後焗既原因:係因為想卷晌裡既牛肉及甜椒熟,又唔會乾爭爭
↓煎熟表面就去焗,表面都需要蓋上錫紙
就唔怕裡面唔熟,出面乾晒
冬瓜粒湯
照舊冬瓜加罐粟米湯,加鮮冬菇煮齋既雜菇同肉粒,但我反而鍾意無肉版本
羅漢齋
其實齋唔晒,因為蠔油獻汁
琴晚煲湯特登留起一塊紅蘿蔔作為呢個菜既點綴
今次既齋煮法:
材料:
任何素菜類
獻汁:(我有加蠔油)
蠔油,鹽,糖,粟粉攪勻備用
做法
將菇類及新鮮粟米仔加少少鹽先出水,支竹買炸支竹或將支竹放焗爐焗脆
豆腐卜沖洗表面既油,木耳浸軟,菜洗乾淨
所有材料爆香,加菜兜勻,加獻汁,煮到收汁加少少麻油就上碟
仲有個甜品聽日先post~~
心情唔多好~無乜心機食
我廚房一向唔多熱,但當焗爐開緊,一邊爐隻鑊煮緊,另一爐就滾湯,仲有飯煲蒸氣
就足夠令我好炆,煩!好想發脾氣!
2145hrs:
終於搵到(煮後失調)原因:發燒
訂閱: 張貼留言 (Atom)


text:
(陳敏之被唱)長腿女神陳敏之 冧已婚監製 被唱做「姦夫淫婦」
2014-06-10 11:45:00
誓死效忠大台嘅陳敏之,花咗逾十年青春喺演藝圈,原以為係人材大量流失,先有機會「坐二望一」做女主角,今日有報道指陳敏之成功坐正真正原因,係因為得到大台已婚兼育有兩子嘅監製文偉鴻溺愛,所以連拍三劇,仲要套套都咁搶鏡,成功為愛將陳敏之打造「長腿女神」嘅美譽.
有線人仲公開秘密,話文監製一直好欣賞陳敏之,升正咗做監製第一件事,就係諗方法捧紅敏之,仲想捧到佢做視後咁話.
爆料者又話文監製好鍾意拍嘢,尤其係有陳敏之嘅場口.就算唔關佢事,都總會喺現場指揮同影相,就算係開緊第二套劇,佢都會入廠搵陳敏之,似乎好朋友關係非淺.
正因為二人過從甚密,喺舊年12月開始,就有人喺微博開咗個帳戶叫「文偉鴻好愛陳敏之」同埋「陳敏之心疼文偉鴻」,裡面有指係二人打情罵俏嘅搜証,話陳敏之都係因為咁樣冧掂文監製搵佢開劇,仲套套劇力sell佢.
除咗喺微博俾人開post,文監製喺網上嘅維基百科,仲俾人咁寫:「拍攝《法網狙擊》期間,監製偏袒女配,使得羊咩戲份遭到刪減,更在拍攝期間受傷.由於監製不認錯,導致網友攻擊抵制.目前正在與妻子辦理分居手續當中,據有關人士爆料,因文與TVB女星陳敏之關係密切,屢次一起外出導致家變.」之後,仲有網民鬧爆文監製同陳敏之係「姦夫淫婦」,更直斥陳敏之係「賤人」.
兩個當時人被問到以上的指責,陳敏之表現氣憤,佢覺得呢啲係惡意言論,唔會放喺心入面,仲已經block咗個post,陳敏之承認尊敬文監製,仲話識得文太太同佢兩個仔仔,更否認搞到人哋離婚.
至於文監製否認同太太辦離婚手續,表示跟太太冇問題.其實敏之同男友雷偉信拍拖10年,兩人更屢傳婚訊,而敏之亦曾表示有意喺馬年結婚添.


text:
British Hong Kong-Hong Kong Independence Blog - A Blog which aims to fight for an independent Hong Kong
2/02/2012
大中國左膠集體中伏仲死雞撐飯蓋 (轉載)
林早逝二世講:
「 我落廣告時真係冇諗過呢樣野咩
我叫設計個巴打執走D蟲群 只係留一隻就係想咁玩
係廣告隻字不提蝗
要不是香港 大陸早完蛋了
好多撚樣跳出來話低級
你都岸鳩 唔故意打呢句 D憤青會瘋傳? 共狗以為可以分化又冇河蟹
中撚晒計啦撚頭」
呢鋪集體中伏非常好睇,一招乾坤大挪移令到啲大中國左膠,林煥光呢啲港奸,仲有啲糞青五毛集體炸晒上水,好笑到震.
林早逝二世講完之後,仲有大中國左膠死雞撐飯蓋,仲撐條毛咩,草蜢同蝗蟲都唔識分,睇多幾本生物學嘅書吧,你估林早逝二世將隻蟲用綠色無原因嘅咩.
但呢鋪平機會發咗聲明,就輪到平機會好唔得閒,除咗林早逝二世同有份登廣告嘅人,可以夾錢出律師信告平機會,幫補廣告費用之外.根據《申訴專員條 例》,平機會都受申訴專員管,林煥光條hihi得閒出聲明丙高登仔,萬寧單嘢連影都無,申訴專員都係時候郁郁林煥光呢條hihi.都仲未同佢計,佢條友放 過愛黨力班賊頭筆數,唔清咗佢,大家仲會繼續浪費金錢養呢條廢柴.


text:
先續返上回開咗個頭嘅生產記先啦
上回講到
初三下午15:00左右見紅
其實嗰朝早蛇仔媽先由頭到腳趾尾沖咗涼
(其實陀到後期蛇仔媽好瘋狂咁沖定涼,一日最少洗兩次頭沖三次涼)
見紅後猶疑咗一陣
蛇爸就建議我再沖
因為上次經驗係陣痛過程出咗太多汗
但產後又冇得沖涼搞到個人好忟憎
於是蛇仔媽又馬上去沖多次涼
蛇仔爸就再檢查多次啲証件文件之類
待蛇仔媽香噴噴喺浴室出嚟
蛇仔爸就CALL折扣的士
但未知係咪蛇仔媽心急嘅心理作用
好似下腹有少少痛
99聽到蛇媽話肚痛就好緊張
馬上催我哋出門截的士唔好等折扣的
好興奮咁兩公婆出發喇
蛇家住嘅地方平日唔多的士等客
但還好當日非常順利
有一架的士好似等緊我哋咁
蘿咁大個肚,又攞住個大袋跳車
"瑪嘉列醫院丫唔該"
司機都心裡有數我係去做乜喇掛
去到醫院
直落產房㩒鐘報到
"你咩事架?"
透過對講機
"我見紅呀"
姑娘於是開門
助理嬸嬸俾衫我換
蛇仔爸去搞入院手續
跟住姑娘就叫我訓上床
問咗啲基本資料
仲問咗啲問題
例如家中有冇人吸煙
BB邊個湊
餵奶粉定餵人奶
有冇心情低落唔開心
量過血壓,聽過胎心
姑娘話大約40分鐘痛一次
佢語氣暗藏咗 "你有排都未生得"嘅意思
(但人家都話第二胎會快架喎)
完成檢查就等安排去產前房
大約17:00上到產前房
自己執吓嘢
17:30探期到
蛇爸買咗干燒伊麵嚟
蛇爸話生完要食坐月餐
餵人奶又唔係水樣樣食得
叫我未生前有乜想食就盡量食,放肆食喎
HAHA,好有道理
蛇爸一路陪我到19:30探期完
今次汲取咗上次經驗
倆口子都好珍惜孩子未出世的二人時光
己多久沒好好坐下兩小時傾吓天南地北了
蛇爸走咗
無所事事
睇吓雜誌
睇吓電視
又同蛇仔明VIDEO CALL吓咁
同自己講
生完冇覺好訓快啲爭取時間訓吓
但成晚只斷斷續續咁訓吓醒吓
肚子都有痛,但唔規律
同埋唔知點解成日有便意
2月11日年初四
05:20, 決定趁啲人未起身就去吓洗手間刷牙同試吓便便
結果便便去唔到,但就落咗一PAT紅色嘢
抺下身有粉紅色
滙報姑娘
但姑娘冷冷回應話見紅唔洗滙報喎
佢問我有冇肚痛
我話唔規律嘅痛
姑娘於是叫我休息吓
9:00左右醫生巡房
係一個好高好後生嘅女醫生
摸吓肚
話頭仔未落晒
又係問有冇肚痛
我問醫生係咪仲有排
醫生話好難講
因為第二胎會有時無啦啦好快
我又問醫生今日內生到未
醫生沒回答
只叫我
"你行多啲啦"
9時多
雖然未到探病時間
但蛇爸已來到
出咗房同佢傾一陣
又馬上去沖個涼先
HAHA
沖涼時底底都仲有紅有啡
同埋FEEL到有痛
以為快喇
沖完涼蛇仔爸就陪我四圍行吓
但唔知點解行行吓反而痛疏咗
探期到
蛇仔婆婆同英國返嚟嘅蛇仔姨媽來探
有10 個月冇見過家姐
估唔到再相聚喺醫院喇
記得對上嗰次家姐返嚟
蛇媽剛得知懷有細細
蛇仔媽同呢個家姐感情最要好
所有人還未得知細細嘅出現時
蛇媽送家姐去機場的的士上告知呢個喜訊
蛇仔姨媽更喜極而泣呢
吃過蛇仔婆婆煮的愛心午餐
好快探期完咗
於是又溜出房同家姐媽媽蛇爸打牙骹
但越傾個人越輕鬆咁
似去渡假多過似去生仔
完全痛都唔痛吓
於是又同蛇爸去行吓樓梯
仲去食涼粉添!
下午蛇爸先回家休息一陣
蛇媽回到房中同其他媽媽傾吓計
當日周圍的媽媽都係BB逾期入院催生的
有兩個仲已逾期2星期,催生咗3 日
有兩個今胎係第三胎
BB逾期,見紅入院
但冇肚痛
醫生竟要佢哋先出院回家
@_@
嗰刻好担心醫生都會要我回家
我才不要來回醫院幾次
於是好勤力咁喺房行嚟行去
鄰床媽媽建議我問姑娘攞FIT BALL玩
佢話對面床個媽媽又係冇乜聲氣
但玩完FIT BALL無啦啦好快好快就落咗產房
但當日個當值姑娘有啲惡又有啲懶
問佢一次佢叫我等陣
等咗半個鐘
再問佢
佢竟然同我講
"其實玩呢個冇用架"
然後我望住佢DEADAIR咗3我秒
佢應該係平日蝦得多內地媽媽
但又感覺到我呢個本地薑唔惹得
就話
"但你想玩我俾你試吓囉"
其實蛇媽未玩過又未上過啲咩產前班
但的確玩完係冇乜感覺
又無所事事咁終於等到探期
蛇爸買咗咖哩牛腩飯嚟
HAHA
果然好於肆
妹妹喊呀


text:
小燑今日幾乖,肯一齊影下相呀,仲攬住細佬TIM
睇下祖B幾開心,被愛既笑容
三十幾度炎炎夏日去邊好呢??
小燑豬想去公園~但曬成咁點玩呢
出到去無所事事唔通等太陽落山先玩
阿祖未試過坐船不如就過海食個LUNCH
出發去栢麗灣行下啦~
就係呢架雙坐位車,其實真係唔係好大
只係長左少少同闊DD
點知一傾就停唔到喇,好多問題要解決呀
好奇心滿瀉既小朋友咩都問
點解船會浮?點解海上面有D浮標
點解D浮標咁DIRTY?(其實係生鏽)
有時MAMI同BAPA都唔識答,哈哈
到喇,10分鐘都唔洗就要落船了
MAMI幫小燑同BAPA著父女裝~幾襯
4個人都一樣就怪怪地啦,咁MAMI同祖B著母子裝啦
BAPA同家姐去左玩狗狗
MAMI同祖B係到影下相先
笑得咁奸既?HAHA
玩一陣就食LUNCH先
等位時祖B發現有朋友呀
一有BB坐低阿祖就會叫人傾計喇
原來祖B係口水佬黎咖
成日用對矇豬眼笑容撩人玩,HAHA
飯又唔食~話飽...飽又拉BAPA去買雪條
小燑好醒咖,知幾時要搵MAMI幫手
又知咩事要去叫BAPA做~
好啦,玩夠喇~行到好攰了
影返張全家幅先
小燑唔笑又扭計囉
話要去公園呀
拿,想曳既時候又會搵返BAPA喇


text:
係香港,人人都知ASSO 係一班升唔到大學既人,呢班人有時真連自己都呃埋,你以為自己讀City Asso 就等於City 畢業?你讀Kong U Space 就等於Degree 畢業?唔好咁天真好唔好?
話說公司請左個讀top-up degree 既fresh grad ,平時做野已經夠哂隨隨便便,有次見客傾計講起,佢竟然同個客講自己讀kong u …我立即係個心笑出來,佢最好笑既位係,完全無心虛,我都無言以對,呢個世界有種人係可以咁樣.
後來我再唸一唸,香港呢個教育局制度真係好令人心酸,升唔到大學,讀左Asso 又抬唔起頭,都唔敢同人講,唯有當自己都係degree 啦,到底呢種內在既自卑感有幾重,我真係唔知,但咁既香港真係好令人覺得心酸.
而係香港讀Asso 既學生永遠都抬唔起頭,佢地只可以呃埋自己,我係讀Kong U ….Space 留返係個心到,或者我地City,都算係你師妹.但我更欣賞人話我知佢係讀City Asso 如果佢好做得野,你唔做得野既,其實你讀咩都無關係,遲早大家都會明白兩者有分別,或者我都不滿degree 同top up degree 混埋一齊,因為我地當年高考好辛苦先考入大學,而唔係有錢就讀top up degree 既人,我唔係想將佢地放低一點去睇,但兩者係有分別.
唔需要標籤,但請誠實面對自己.


text:
週日( 8日)傍晚,孤清阿佘一個人行宜家,其間不斷傾電話,連經過近排 hit爆香港嘅路姆西( Lufsig)野狼毛公仔都唔得閒理.路姆西因為最近社民連成員用嚟怒掟梁振英而一擲成名,但阿佘見到佢都係掂行掂過,出名警覺性高嘅阿佘,之後見到 FBI影相,即走入去停車場攞車.
FBI
宜家齋行 阿佘冇理路姆西
最近,有傳鄭嘉穎同佘詩曼一對舊相好復合,事關上月 TVB搞巡禮, 2人全無避忌以情侶檔姿態繑曬手現身, sweet到痹.但當 FBI以為嘉穎同阿佘有機會黐番埋時,點知嘉穎最近開咪講:「我只可以再講一次,我哋𠵱家冇復合,仲係朋友,平時會聯絡.」
嘉穎講到咁絕,阿佘都好難同佢翻撻.復合無望,未使開工嘅阿佘惟有搵狗陪.週日( 8日)傍晚時分, FBI喺銅鑼灣撞到佢將愛犬私藏落金色寵物手挽袋行街.當晚,阿佘先上去位於栢寧酒店一樓嘅 Homeless家品店睇裝飾物,之後就走落地窖嘅宜家傢俬睇家具,其間 FBI見佢用手機影低傢俬後,即時傳相畀人過目,之後仲成日細細聲同對方玩語音!不過,阿佘掛住傾電話,連行過最近喺網上洗曬版嘅宜家毛公仔「路姆西」,都唔得閒理,話曬路姆西最近賣到斷市,聽講宜家要急急返貨,唔買都睇嚇吖嘛!
眨嚇眼,富貴阿佘已經 38歲,兩年後就到 40,早啲搵番個男友,咪唔使搵狗陪 shopping咁孤清囉!


text:
靚抽王
Cap圖龍虎榜
平日一打開 facebook同 WhatsApp,可謂 cap圖滿天飛, cap圖已經成為我哋生活嘅一部分.今期至新至 hit嘅 cap圖係乜?睇 Cap圖龍虎榜!
眼睛張開身邊竟是……
陳奕迅上《我是歌手》!不過唔係上去參賽,而係上去幫韓紅唱半首歌啫,照例呢單嘢又成為網民熱議對象.有人話〈十年〉呢首歌係悲情歌,係得強國歌手先唱到好似〈友誼萬歲〉咁.另一邊廂,〈十年〉嘅廣東話版〈明年今日〉早年曾經被網民惡搞,佢哋嗰時話謝安琪係 B餐,徐濠縈係 A餐,仲將歌詞改做「眼睛張開竟是徐」.今日估唔到嘅係,眼睛張開竟然是 C餐——即係韓紅.好多人話:咁我寧願要徐喇……
快樂的愚人節
勢估唔到愚人節前後會發生咁多咁應節嘅事!先有亞視新聞無啦啦話王維基將會買入亞視股權,當大家坐定粒六等睇魔童發功時,先發覺原來一切都係王征嘅笑話,亦即係一個活笑話嘅笑話.愚人節當日,不單止王維基冇買到亞視,同一日政府仲宣布亞視將不獲續牌,網上忽然間出現好多小鳳姐,更有網民搵番亞視錯報江澤民死訊呢單嘢嚟惡搞.不過我娛文樂就冇你班友咁開心,因為亞視貴為我嘅笑話之源,少咗佢,每個星期都唔知寫乜好呀!
如果你想去________,你去巴士站就得?
唉,世風之日下,道德之淪亡,早幾日有內地生飲醉酒竟然喺理大門口當眾_______,仲被人拍下,最後警察殺到先識得着褲褲.不過我哋好客觀,其實唔可以怪佢哋,要怪就怪地產霸權,搞到佢哋連________嘅空間都冇!


text:
靚抽王
怪誕電視城
香港電視工業一向笑話不斷,有人想做又冇得做,有人做唔住又賴死唔走,亦有人做咗好耐冇人同佢爭所以愈做愈 hea.不過此情此景未必可以永遠延續,因為正如佛經所講,世事係無常嘅,你估年年都可以借啲意請意甲球星岩布仙尼唱 Happy Birthday To Me咩?今次我哋就同大家 update一下,睇吓香港嘅電視生態仲有冇得救
大台花蟹大戰新聞革命軍
大台一向有 CCTVB嘅美譽,其愛國情操一向都受網民力讚,近日嘅學生佔領運動,令到警民關係升溫.呢個時候,唔知係好運定唔好運,大台前線記者同攝影師,勇武地拍到 7個警察怒打 1個示威者.可能當時新聞部嘅管理層(下文提及嘅花蟹哥)仲瞓緊覺覺豬未起身,所以河都未蟹,單嘢就播埋出嚟,旁白仲鬼咁老實,講到明警察對示威者「拳打腳踢」,結果釀成今次嘅「花蟹革命」.
首部曲 進擊的花蟹
呢個袁志偉,可能大家都覺得佢熟口熟面,原來佢以前都係新聞報道員,依家已經係新聞部總監,人稱花仔,但據知率領新聞部做過唔少河蟹嘢,令人稱之為袁花蟹.有傳花蟹哥見到警察打人咁大鑊,佢身為特區政府官方媒體嘅第一把交椅,當然即刻出手,下令部下刪走影片嘅旁白,並訓斥手下嘅同事:「你係嗰幾個警察心裏嗰條蟲?特登拖佢去暗角拳打腳踢,憑乜嘢?」
第二部曲 新聞部聯署對抗
事件發生之後,大台新聞部前線記者,主播發起聯署,表示不滿公司呢種做法,仲有人錄埋花蟹哥訓示嗰段錄音,放上網等市民可以食花生.此舉令大台總經理李寶安非常嬲豬,仲話咁做好卑鄙.不過大家諗嚟諗去,發覺卑鄙嘅點都唔係啲前線新聞工作者囉.
第三部曲 有線怒抽花蟹哥
正義係不死嘅,而花生亦都係剝唔盡嘅.話說早幾日,有線新聞報道「四川縣委書記獨奏二胡走音」呢單新聞,段片睇到嗰位乜乜書記,演奏時走晒音仲自得其樂咁,旁述嘅記者是咁樣報道的:「我並唔係呢位書記肚內嘅蟲,又唔可以即場走去問佢係咪特意表現出位,所以只能講佢係懷疑走音.」大台即場制水,懷疑被人抽乾呀!
電視台都鬧饑荒
亞視 9月份嘅糧遲遲未出,有報道仲話「良心電視」上星期燶到連廁紙都冇得用,水都冇得飲,大佬,呢度係香港呀!唔係非洲呀.亞視高層話喎,如果 10月尾都冇辦法出糧,咁就要清盤.亦即係話,我哋以後冇得睇重播,亦冇得睇台慶掟壽包,亦冇得睇啲亞記藝員以一敵百.係……諗落我哋損失不大,只係少咗個嘲笑對象啫,惟有等大台頂上啦.


text:
煲機係完全冇用既. 部機根本完全唔會記得你之前幾鋪係贏定係輸. 我前一排打jacks or better比SD 睇, 玩左一陣就中左一條四條. 佢話: 你仲打部機? 你覺得部機仲會出多一條四條比你咩? 我話: 唔係連你都覺得部機係咁樣運作嘛? 當然佢講左冇幾耐之後, 我又中多一條四條.
你打老虎機贏錢既話, 除左果日你好彩之外, 基本上係冇第二個原因. 但係你聽到係咁又唔洗唔開心; 用另一方面去睇, 你如果某一日輸錢既話, 唔係因為個賭場係你部機做左D乜野手腳攪到你輸. 你唔洗擔心你贏左錢, 樓上會見到你個木咀贏左少少錢, 就撳幾粒掣等部機唔再出大獎比你. 樓上根本做唔到呢個動作. 賭場係可以改變部機既setting, 但係一定要等你走左之後, 打開部機再set 過至得. (而家市場上有D新野叫server based games, 理論上可以做到以上撳掣整死你既動作, 但係你如果過黎濠江打老虎機就暫時唔洗擔心撞到呢樣野).
老虎機係冇話係個jackopot到幾多錢之前就一定要送出, 或者佢”就黎”會出大獎. 部機自己係完全唔知道個大獎係會幾時會出, 因為佢唔會知道你拍中邊個冧把. 每一下都係獨立既.
拍大力D, 拍細力D, 連續狂快拍, 隔好耐至拍一拍, 早上拍定夜晚拍…..(以及好多同類既諗法), 因為以上既解釋, 全部都係冇作用冇意思既.
新 式機基本上都係拍掣, 有時有D舊式機係拉棍. 拍掣同拉棍對你既贏輸係完全冇影響, 但係賭場會想你拍掣. 兩個原因: 拍掣平均時間會快過拉棍, 因為你平均拍掣拍得快D, 所以你平均輸錢都會輸得多D; 另一個原因係: D人拉棍係成日拉爛支棍, 換一支棍比起換一粒掣慢同埋貴好多.
咁樓下咁多部老虎機, 邊部機容易贏到錢呀?
呢個問題好難答……我唔知. 個原因係: 其實個賭場係可以set每一部老虎機既payback %......
抽 水% 可以任個賭場set. 一般都係set係85-95%之間. 接近95%己經係好少有. 理論上, 你應該盡量玩一部接近95%既機, 但係呢個資料只係得賭場自己知, 同埋你玩95%機都仲係輸面好高. 你用同一筆錢去賭枱買纜, 贏錢既機會會比起打老虎機高好多.
話雖如此, 我當你勁爛玩一定要打機, 都仲有幾個宗旨你可以記住:
同一部機, 你係細既場打, 贏面會大過係大同埋出名果D賭場. 因為細場要搶生意所以通常會set得冇咁緊.
盡量打晒咁多條線, 如果打晒咁多條線對你係貴過頭, 你就揾平一格既機但係都係打晒咁多條線. 如果你係打五十蚊一鋪, 你打一蚊五十條線會著數過打五十蚊一條線.
而 家既老虎機越出越多花款, 又或者有好多新主題. 例如如果你見到有星球大戰或者獎門人機, 由於部機要比一筆天文數字比星球大戰同埋獎門人做生招牌, 所以佢每一鋪都要抽多少少水用黎找呢筆數, 所以果D主題機係會比起正常既機更加難贏錢. 你想贏面大既話, 最好係打返最舊果部香蕉蘋果橙機.
又例如樓下有一部釣魚機, 中左一D免費遊戲後, 連你隔離機條友都可以陪你一齊玩幾十秒釣魚遊戲. 由於呢幾十秒果一排機都係全部冇收入, 所以佢地平時就要抽多少少水去填返呢一條數, 同一道理.
咁你知唔知道我好鍾意玩果部賊仔機? 玩唔玩得過?
先 講下邊部係賊仔機. 賊仔唔係真係一部獨立既機, 賊仔機係一個jackpot遊戲. 你去到一個賭場, 可以見到一排機, 全部都係唔同既遊戲, 但係佢地一齊玩緊機上面一個賊仔遊戲既獨立jackpot. 你玩呢幾部機既話, D賊仔遊戲就會隨機咁走出黎, 你多左D機會玩遊戲贏大獎.
如 果你玩果部機有賊仔遊戲, 你玩既每一鋪都會抽多少少錢用黎供會, 所以假設你前面有兩部一模一樣既機, 一部有賊仔遊戲, 一部就冇, 咁你玩冇賊仔遊戲果部機, 你贏錢既機會會大一D. 基本上, 你肯玩有賊仔遊戲果部機既原因應該只係得一個: 你真係為左玩賊仔遊戲而玩因為你覺得D賊仔遊戲好玩. 如果係咁既話, 你既最佳策略係打最低既錢同埋打一條線, 等D賊仔遊戲出黎.
我明, 但係我咁打既話, D賊仔遊戲會出得好少架喎? 我見隔離果條友打得好大打好多條線, 佢係咁狂中D賊仔遊戲喎? 唔係打得大D著數D咩?
假 設個賭場有好多呢D唔同大小jackpot既遊戲, 當你一定要玩呢D jackpot遊戲既話, 最佳策略係打jackpot最細既一部. 大jackpot果D, 就係因為個jackpot咁大, 所以中既機會係真係好微好微. 如果係幾個賭場連線一齊打大jackpot果D機, 因為要供一個咁大既jackpot出黎, 所以個payback %低過80%都有(就係因為抽咁多水, 所以個jackpot至咁大), 你想贏錢離開既機會真係好細, 打最細jackpot果部機贏錢既機會會大D. 你又可以咁樣諗: 假設我比兩個遊戲你玩:
遊戲甲: 你玩一百蚊一鋪, 我平均抽你5%;
遊戲乙: 你玩一千蚊一鋪, 我平均抽你2%.
你會揀玩邊個遊戲? 有好多人會玩遊戲乙, 因為遊戲乙抽2%, 少過遊戲甲既5%. 你會唔會同意? 如果有人要打最大既錢, 基本上唯一一個可取既原因就係佢要不問成本而爭取最大既機會率去贏個jackpot巨獎. 如果你想咁既話你就打大D啦.
其實D老虎機有冇手腳架?
一定冇, 而我都好相信我係啱既, 有一個好大既原因我點解會咁有信心……
個賭場唔洗落手腳架. 佢乜都冇做過, 又送房又送免費食野飲野比你班友仔, 你地都輸咁Q多錢比佢, 佢做乜要做手腳喎? 萬一佢做少少手腳, 點知爆左出黎, 牌照都冇埋, 你係個賭場你會唔會咁笨? 隻鷄日日生緊咁多金蛋出黎, 做乜會無啦啦殺左隻鷄?
贏定輸係睇我既運氣. 不如你教我, 如果想長期打機贏錢, 有乜野好既辦法?
完全冇辦法. 冇機會. 冇可能. 你睇下你以前玩賭枱, 獅子花比咁少分比你, 而家你打老虎機你賺分賺到笑, 你諗下點解個賭場會肯比咁多積分你?


text:
22-4-10 星期四
食到好飽好飽,行咗一陣消化咗少少
之後就搭的士向101進發
分兩部的士,在道路相越時
互相互閃,哈哈哈
不過呢個遊戲,只得我同賴仔玩咋
去到101,來自中國及香港嘅團友真係多到企滿晒101門口
也匆匆影過一張,即閃入去
一入去係幾層商場,周圍都有"101"
一見到大鏡,就係影合照嘅時間喇
最鍾意講 : 你地全部同我望住塊鏡
周圍都見到mother's day嘅字
晶瑩剔透嘅觀音
我地無入去特賣場喇,入咗去,唔洗上去睇嘢喇
係呢到買飛
一本優惠卷,無一張啱我地用
入場卷有兩款,其實都一樣
今次入電梯無得影喇,好迫呀
架電梯真係快到,打個乞次就到咗89樓
我地唔影就無人影,我地一影,成班大陸人闖過黎迫開我地
我地認輸,讓比你地
唔可以停留超過10秒,如果唔係又會有一大班人闖過黎架喇
見到窗外景色咁靚,企定定影咗幾張,都唔敢停得耐
一另轉身,已經比人圍住咗
即刻闖出去,離佢地遠啲,同爹地媽咪影相
最後上埋91層,係戶外,好大風,大風到令你頭痛
只開東南邊,西北邊更大風,所以封咗
我地有影相架,不過頭髮凌亂,費事嚇親你地喇
去到最樓下,有間marker place
入去行個圈先
入面大部份服務員都識講/聽廣東話
有啲講得好過我...
第一名?一定要買黎試下啦,好食嘅話同你掃清呀
係就係有肉香,但唔鬆又唔化,又硬又韌
第一之名從何而來呀?
搭的士返酒店沖涼喇


text:
Wednesday, July 11, 2012
自己畀自己一個機會
中原撈頭殖民粵地千年,並冇畀粵人一個自治嘅機會,最大寬鬆時期都係畀地方惡霸個管理銜頭,所以粵人第一精神追求就係粵人治粵.推崇中華聯邦同粵獨嘅粵人起碼有追求脫離中原嘅共通點,一個素質太差就抹殺自治理想,係唔畀機會,只能一係畀撈頭殖民,一係畀其他種族殖民,二選一.香港嘅事頭婆好,但能保證到幾耐?呢個唔係仇視西方白人社會,而係對在非本族管制之下,長遠發展嘅一個疑問.除非宗主國或佔領民族對被殖民種族一個行動承諾,不然就係如小舟喺大海漂泊,有高潮,亦有沉船.美國有黑人總統,可能以後仲有阿拉伯人總統,英國要有個香港人首相,中國有個粵人總統就睇嚟冇咁易.粵地獨立成立邦聯,就絕對係粵人治粵,而且各個城邦有自己嘅主權,如果失敗,起碼粵人可以同後代講we tried it,而唔係賴邊個殖民者.一個人唔對自己出生嘅地方自豪係一種抑鬱病,有競爭先有希望,而家粵獨就係由唔同嘅人互相提出見解慢慢競爭上位,呢個唔係某地方嘅人好似有優勢,以後立國就會吃住其它地方嘅邏輯,有呢個想法嘅唯中原撈頭嘅逐鹿論.So what廣府人渺視香港,香港城邦輪唔到廣府人去打理.只有預設有統治族群先會有某族群自我感覺良好,要統治另一族群,呢個就係撈頭對粵人嘅現實,亦係英國人對港人嘅現實.粵地獨立唔係單單爲咗脫離殖民,更重要嘅係要向世人證實我哋粵人唔會互相殖民或殖民他人,係文明種族之一. 為咗錢甘願為二等公民,唔洗搞粵獨,邦聯人認為,政府干預市場運作越少,經濟發展得越好,每個城邦有自己嘅特色,而相互通商就係成立國家基石,呢樣嘢如果叫做小朋友玩泥沙,噉樣只有跨國冷血企業,先係拯救粵人嘅稻草,放且自貶身價之前仲要睇下啲撈頭嘅賣國身價,唔好到時唔中標.


text:
29-6-2012 (五)
沖埋涼,執下嘢都3點幾喇
快啲上床瞓
我唔想因為唔夠瞓而發脾氣
一早起身,陽光譜照
梳洗完畢,睇下出面風景
棲下有泳池,可以落去游下水
網球場是人家私人屋苑
我望見出面的陽光,感覺有少許害怕
狂搽防曬,好彩係香港卓悅時買咗呢隻防曬
仲有SOFINA SPF50 PA+++ ,幫我抵擋猛烈陽光
親戚阿姨黎到酒店搵我地
我地就出發搵嘢食喇
先去酒店附近的亞坤
由我地酒店出發,向後行,穿過一個商場再落地鐵站,再行上地面
行多1分鐘,就到呢個商場,最下層就有亞坤了
我至愛的煉奶咖啡
佢地有分咩C 咩B 咩O架
即係代表煉奶,淡奶......
詳情我唔記得,不過我見過旅遊書介紹過
我好鍾意食蛋,呢份早餐啱晒我
加幾滴杰豉油,加少許胡椒粉
攪勻佢,有人就一飲而盡,有人搽上多士面,有人一匙一匙進食
搭下地鐵MRT,去烏節路
說真的,我無乜機會搭地鐵,因為我地出入都係的士
呢次經驗好難得的
呢部機集儲值,買票,退票於一身
記得出閘前退票呀,會比返1蚊新幣你架
烏節路站一出就是ION商場
直望見到佢,佢係賣人字拖
我同妹妹已經衝咗入去
之後不斷穿梭各店鋪,我沒閒亦沒心情影相了
行到餓,落去大食代食下嘢
亦可以安頓好爸爸媽媽親戚阿姨
血拼繼續,說真的,大部份店在香港也有
例如 : ZARA , Accessorize , forever 21 , 12蚊店....等等
呢碟燒雞翼幾好食
呢個唔知咩名堂,唔好食的
佢地食緊嘢,我同妹妹上去吸下空氣
順便影下相
咁就當行咗烏節路喇
之後,我地一行人分兩部的士去親戚阿姨屋企
呢到有一檔榴槤,每日下午3:00,就會有架大貨車運送各款榴槤來
呢到只係一邊嘅榴槤,仲有另一邊,因為堆滿咗人,所以無影喇
榴槤至到8月頭就開始水尾喇
親戚叔叔已經買咗幾個榴槤係佢屋企等候我們
4:00到榴槤店,行下附近大型超級市場
5:00上到去親戚屋企,食下傾下6:30出門口
7:00前到咗seafood centre
椰子樹
食店對出海景
對住呢個海食飯
入去呢到食飯,一直坐呀坐
原來要等人
一等,等咗個幾鐘
由天光等到天黑
如果,呢個幾兩個鐘比我地出去行下
可以行多好多地方
我真係好唔明,點解要係呢到坐係到等
如果,我地時間充裕,黎十幾廿日的話
你叫我陪你一日都得
而家直頭浪費我啲時間
當第一碟餸上枱時已經8:30了
呢碟唔知咩名堂
麥片蝦,雖則未去到連蝦殼都可以吞落肚
但蝦肉結實而彈牙
麥片咸香有序
呢碟係蘇東仔,即係魷魚仔,炸到脆卜卜,加上惹味醬汁炒勻
呢個好似叫bb芥蘭
唔好意思,因為天黑緣故,被迫開閃光燈,結果...影到咁樣
蒜蓉炒西蘭花
最後叫多兩款蟹,胡椒蟹 & 辣椒蟹
胡椒蟹用大量白胡椒去炒
辣到成枱人不斷冒汗
好彩今晚有海風,涼風一陣一陣吹過來,涼快
蟹鉗好大隻
蟹腳好多肉
最最後有清蒸蟶子
呢餐多謝親戚一家喇
返酒店執行李,準備明確飛馬來西亞


text:
呢個旅程總共住過六間旅舍,係 Dunedin 入住呢間 Stafford Gables 係唯一一間俾我有中晒伏咁嘅感覺嘅一間旅舍.同幾可惜嘅係經營呢間旅舍嘅偏偏係一個識講廣東話同聲同氣嘅華人嚟.
搵 BBH 住嚟講,BBH 網站入面個 BPP Rating 係一個幾值得參考吓嘅指標嚟.通常 BPP Rating 有 80% 以上嘅旅舍咄事嘅機會應該會比較細.都怪我哋太遲預訂 Dunedin 嘅住宿,到我哋的得起心肝搞呢道嘅住宿時啲高 BPP Rating 嘅選擇已經 fully booked 晒.呢間 Stafford Gables 當時睇 BBH 網站講話係間新店嚟所以未有 BPP Rating;原本諗住新店啲設施裝修應該會新淨啲於是決定試一試呢間,結果就係咁一試就咄事 .
我哋嚟咗紐西蘭幾日,Dunedin 呢道係第一晚我哋比較認真咁煮一餐晚飯嘅地方,好不幸地煮呢餐晚飯用嘅就係全程最唔掂嘅一個厨房.首先個厨房差唔多每件用具摸上手都係油冧冧嘅;我唔係講緊係洗碗盤未有人清理嗰啲用具;係連整整齊齊放係個厨櫃入面啲用具都一樣係件件都油冧冧冇洗乾淨就俾人擺番上個厨櫃道.除咗我哋啲同屋冇手尾用完啲嘢唔洗番乾淨之外,我幾相信夜晚間旅舍清理個厨房嘅工作本身都係好馬虎吓.
另外呢個厨房煮食用啲砂煲甖罉亦係幾得人驚吓,差唔多件件用具都一撻撻污漬又燒到燶晒咁 ,想搵件可以清理番拎嚟用嘅都唔係咁容易.
呢間旅舍嘅洗手間同浴室雖然未至於係話好污糟嗰隻,但可能啲設備裝修都比較殘舊,用起上嚟亦係好唔自在.浴室熱水夠熱亦算充足,但個企缸去水極慢,沖完個涼成個企缸就浸滿晒水.
我去到紐西蘭先注意到,選擇旅舍原來樓高都係一個要考慮到嘅問題.香港絕大部份嘅大厦都有升降機;太習慣上樓落樓都有電梯搭,所以完全冇諗過係紐西蘭如果入住一橦多層大宅嘅話,係要用人手將啲行理搬上樓嘅呢個問題.呢間旅舍樓高三層,而我哋住嗰間房係正三樓;因為只係係道住一晚,所以大伙兒決定費事將啲行理搬上搬落咁麻煩,就咁將啲大件行理寄放係地下樓層道.但查實啲行理唔跟身一來冇咁方便,二來都有少少擔心會俾人撻嘢.所以係紐西蘭選擇旅舍,點搬件行理入屋呢個問題查實都需要注意吓;如果其他條件都差唔多,單層樓層嘅旅舍會係比較好嘅選擇.
選擇旅舍我覺得另一個要注意嘅就係佢哋張地毯嘞.呢間旅舍另一個咄事嘅地方就係佢哋整棟建築,由客房走廊到梯間飯廳,大部份嘅地方都係舖晒地毯嘅.打理咁大面積嘅地毯查實唔係一件易事皮費相信亦唔平,所以如果見到間平價旅舍又學人搞埋啲咁嘅裝修就最好提防吓嘞.
呢間旅舍啲地毯,特別係佢哋厨房隔離飯廳舖嗰啲位,個地下就強烈地俾人一種邋邋遢遢霉霉耷耷咁嘅感覺,係個咁嘅空間坐低食飯實在係幾唔自在.
除咗上面講清潔衛生嘅問題外,呢間旅舍啲管理亦相當唔掂,我什至覺得佢哋做生意有啲唔係幾老實添.首先我哋訂房時係確認訂咗兩間 twin bedroom 雙人房嘅,但我哋到步時櫃位嗰位老細竟然同我哋講冇晒雙人房屈我哋原價改住一間四人房間.
因為只係住一晚,亦唔想浪廢寶貴嘅旅行時間同佢哋爭拗,結果無奈地接受咗個咁嘅安排.我哋到步時係以現金支付房租嘅,但到我番到香港時發覺佢哋竟然用 BBH 個 billing system 經信用卡再收多我一次房租.Send email 過去炳咗佢哋一鑊先覆番我個電郵沙冧話唔小心搞錯咗退番錢俾我;但我實在無法排除佢哋想搏大霧收多次錢呢個可能性.
總結呢間 BBH 無論衛生同管理各方面都相當唔掂,完全唔建議去 Dunedin 玩嘅朋友入住呢間旅舍.
紐西蘭南島自由行 2014 - Dunedin 住宿篇
呢個旅程總共住過六間旅舍,係 Dunedin 入住呢間 Stafford Gables 係唯一一間俾我有中晒伏咁嘅感覺嘅一間旅舍.同幾可惜嘅係經營呢間旅舍嘅偏偏係一個識講廣東話同聲同氣嘅華人嚟.
:( :x :R~ :P :-* =(( :-O X( :-w
:~ B-) :-S S:-# ~:v :{( :# :-~
:| :-k =)) O:- :-B =; :-c ~:=p
:-] :-{( :-h :-t I-| 8-| ~):=)
L-) :-@ :-U [-( 8-~ :O) 8-}
(:=| =P~ :=q #-o =D~ :=SS @-)


text:
o勒~主體蛋糕下面,有62個Cup Cake.
主人家係兩個慶祝21歲生日嘅女仔,無錯!係兩個女仔一齊開生日Party.兩個女仔一齊開Birthday Party 有幾出奇啫?d女仔不嬲都鍾意一齊做o野ga la~你睇去廁所就知la,女仔硬係要搵人陪至去ga係米?
面具係呢次Birthday Party嘅主題,所有被邀請去呢個生日Party嘅賓客,全部都要上帶面具.所以o係一個月前,呢兩個女仔就帶住一張蛋糕相嚟搵我,想我做一個用面具做主題嘅生日蛋糕,金色同紫色係佢地揀嘅主題顏色.
老實講,我從來未做個呢類Funky Cake,我一嬲都做開o個d勁Elegant嘅Cake ga ma~所以我真係無咩頭緒點整呢個蛋糕.再加上之前我重忙緊小王子考Piano單o野,得鬼閒諗點整咩?到做o個日,確實真係有d膽粗粗ga!5知你地會5會咁ga呢?每次我裝飾蛋糕之前,都會預先o係個腦度實習裝飾嘅大慨.會用個腦諗點樣至可行,到Detail嘅裝飾就係臨場發揮na~因為到真係緊嘅時候,好多時會遇到d預計5到嘅o野ga ma.
好似呢個Cake咁,之前我係咁二諗過下點樣可以用直條糖皮嚟包住個蛋糕嘅,但係到做o個時發現,我買o個隻糖皮勁"削".其實我買o個時都覺得﹣﹣
"點解d糖皮咁"削"嘅?"
今次我係o係Sydney一間尊門店度買嘅,重要係貴d tim ga喎!咁我諗人地係尊賣呢d o野,5會咁弱掛?原來真係咁弱!唉~早知就信自己,5 信人la!
就係因為咁,我用直條糖皮包個Cake嘅時候,真係難難地ga!發毒誓以後5去幚親o個間o野.
我5係好識欣賞呢種Funky Cake,5知咁係米叫靚.連小王子都係,小王子話﹣﹣ "媽媽!我5鍾意個Design呀!"
我答佢﹣﹣"Me too~"
做Funky Cake實在5係我杯茶!淨係個台就已經攪到我死咁濟,之前一路都搵5到發泡膠,好彩有人睇到我個Blog,江湖救急.不過到最後,因為個蛋糕實在係太重,所以我無用到發泡膠,要o係度鳴謝江湖救急嘅朋友.不過....... "我就連罐頭都蝕埋比人o個度慘呢~"
呢度d o野真係貴到嚇死人,用嚟包住成個台o個張金黃色卡紙,要AU$4.95一張,用嚟插住星星嘅o個條鐵線重嚇人,每條AU$0.5,問你C未


text:
Thursday, April 23, 2009
Cafe Lavande (不眠王子)
一 到 周 末 ,我 總 愛 跟 王 妃 走 去 啲 唔 太 多 人 嘅 地 方 行 吓 ,唔 通 去 旺 角 深 呼 吸 咩 ?我 哋 好 鍾 意 行 山 ,由 中 環 街 市 對 面 出 發 ,一 邊 行 一 邊 欣 賞 兩 旁 嘅 古 舊 建 築 及 特 色 食 店 ,攰 咩?對 腳 可 以 停 低 ,個 人 依 然 會 繼 續 上 山 . . .
因 為 有 登 山 升 電 梯 嘛 . . .,上 到 半 山 太 子 台 ,望 吓 右 邊 ,你 會 見 到 有 間 頗 雅 致 嘅 Cafe Lavande ,小 店 內 只 得 兩 張 枱 ,但 我 覺 得 坐 室 外 其 實 仲 好 feel .上 山 途 中 不 妨 到 此 法 式 茶 寮 歇 歇 ,飲 杯 茶 ,食 個 撻 . . .
細 細 個 蛋 糕 櫃 有 多 多 款 令 人 流 口 水 之 物 ,你 點 忍?
檸 檬 撻 好 多 人 都 走 寶 ,連 網 上 食 評 都 無 人 提 及 ,可 能 唔 易 遇 上 吧!今 次 呢 件 ,都 係 尾 2 嘅 一 件 ,話 你 知 ,呢 度 嘅 檸 檬 撻 係 我 近 年 食 過 最 正 嘅 !比 中 環 置 地 嗰 間 La 乜 乜 物 物 好 食 得 多 ,相 對 呢 度 只 係 賣 $30 唔 算 貴 啦!你 搵 到 度 好 味 過 呢 間 嘅 唔 該 即 刻 話 我 知 ,無 酬 !
檸 檬 撻 用 傳 統 嘅 法 式 做 法 ,撻 皮 極 之 鬆 脆 ,食 落 個 餡 比 預 期 中 酸 ,搞 到 我 即 時 做 咗 個 IQ 博 士 內 超 人 變 身 嘅 指 定 動 作 ,成 個 人 醒 神 晒 !
花 紋 別 緻 嘅 圓 形 小 枱 上 嘆 住 件 靚 撻 ,確 係 寫 意 到 極
梨 子 朱 古 力 蛋 糕 亦 一 試 鍾 情 ,雖 然 $38 好 似 貴 咗 少 少 ,但 味 道 到 而 家 都 仲 記 得 ,寫 到 呢 度 又 再 想 去 食 過
梨 子 朱 古 力 蛋 糕 其 實 唔 係 朱 古力 蛋 糕 ,而 係 蛋 糕 內 加 咗 梨 子 肉 同 朱 古 力 粒 ,蛋 糕 軟 綿 綿 ,梨 子 肉 甜 甜 哋 夠 清 新 ,朱 古 力 味 道 好 濃 吓 ,好 味 到 想 打 包 個 返 屋 企
飲 品 就 試 咗 2 款 Les Mocktails ( 即 係 無 酒 精 嘅 雞 尾 酒 )
初 渡 艷 陽 天 個 名 咁 電 影 feel 嘅?原 來 真 係 嚟 自 一 套 法 國 電 影 La Gloire de mon père ,法 式 cafe 連 飲 品 個 名 都 帶 有 法 國 風 情 ,夠 晒 貫 徹 始 終
初 渡 艷 陽 天 由 薰 衣 草 ,蔓 越 梅 及 有 氣 礦 泉 水 調 製 而 成
味 道 甜 甜 哋 清 新 解 喝 ,$35 杯 都 幾 抵 飲
戀 戀 山 城 個 名 又 係 嚟 自 法 國 電 影?Bingo!套 戲 原 名 Jean de Florette ,睇 嚟 呢 度 個 老 闆 真 係 好 鍾 意 睇 法 國 電 影
戀 戀 山 城 主 要 成 份 有 薰 衣 草 ,蘋 果 汁 及 湯 力 水 ,賣 相 無 乜 特 別 ,但 飲 落 味 道 其 實 相 當 唔 錯 ,價 錢 亦 係 $35
電 話 : 2537 7998 平 均 消 費 : $30 - $80 / 位
地 址 : 半 山 太 子 台 4A 地 下
No comments:
Subscribe to: Post Comments (Atom)


text:
(韓流)秀智撇甩男友低調抵台 為小豬拍新歌MV
2015-09-23 08:00:00
「國民初戀」秀智一向深受宅男歡迎,不過佢今年3月同韓國男廠李敏鎬公開戀情,令到唔少宅男夢碎,點知佢哋只係短短拍咗六個月拖,噚日韓國方面就傳來佢哋分手嘅消息,話佢哋因為聚少離多關係,最終決定分手做返朋友.當噚日消息一傳出後,即時轟動韓國娛樂圈,而佢哋兩人所屬嘅事務所亦都急急出嚟回應,雙方都否認分手傳聞,仲強調佢哋0依家交往得好好.
雖然傳出分手,但無損秀智BB嘅工作,原來佢前晚仲低調飛到台灣,為同屬環球音樂嘅台灣歌手羅志祥(小豬)拍攝新歌MV,而噚日佢就喺內湖利達片場開工,從下晝一直拍到深夜.秀智噚日薄施脂粉,穿上破牛仔褲同埋寬鬆白襯衫,揹住個粉紅手袋,打扮得好簡單,反而佢個造型師打扮得仲有星味,而且有幾分似秀智,即時成為焦點.
小豬噚天下午先到達片場,佢下車前已有大批粉絲等候,佢嘅保母車仲被人潮堵住喺車道口無法動彈,戴住墨鏡同黑色口罩嘅小豬急急下車後,就從停車場走到片場,因不斷有閃光燈,佢助手即大喊「唔好拍照」.而秀智方面亦有韓方嘅工作人員戒備,為免秀智曝光,工作人員舉行大傘遮住秀智個樣,但仍隱約見到秀智一臉倦容.
而秀智嘅男友李敏鎬噚日先從意大利返韓國,一對情侶又因為工作而分開異地,難怪成日傳出情變.


text:
第六天行程比較輕鬆(其實日日都好輕鬆),我地喺酒店check out左之後,我地就出發南下去指宿.一開始計劃要去指宿最大既原因係為左佢個熱砂浴!淨係睇書介紹都已經好似會好舒服好嘆咁,所以已經二話不說話要去.然後book酒店既時候見到夜晚個個旅館勁正,有勁正溫泉,諗住一場黎到又豪一次啦(注:喺別府已經豪左一次,今次係第二次).所以好期待今日喺指宿既行程~~~
揸車由鹿兒島市去指宿要大概兩個鐘倒既車程,沿途都唔係IC,沿海既路仲要係單線行車,只係間唔中中間有啲位有兩條線可以爬頭,所以其實都揸得幾辛苦,我地好似揸左好耐好耐,終於去到指宿市既邊沿.我地既熱砂浴唔駛去到市中心,喺沿途會經過先,搵左一陣先搵到佢個門口,而停車場係main road既另一面,有點奇怪.
太興奮,無影到個大門口,直接上左佢個escalator 然後衝左入去大堂:
要先喺呢個front desk度俾錢(已忘記價錢),佢會俾浴衣同一條毛巾你用,然後你就要去更衣室換衫,真係除哂所有野(bra &undie),淨係著佢件浴衣,最好紥起埋啲頭髮,然後離開更衣室,佢會俾鞋你著出去個沙灘.因為我地知道工作人員可以幫我地影相,所以我就膽粗粗羅埋我個iPhone.
通往熱砂浴場的路
右手邊係一個咁既沙灘
遠處的一個個帳幕就係熱砂浴既地方,呢度show佢啲砂真係會消毒架喎,好專業!
濛左添,呢度睇到佢會排到3X4個人under one section,好搞笑呀一個個頭咁突出黎!
輪到我地啦!我地見到有空位就走過去,個啲工作人員本來已挖好一個個坑,你走到過去就瞓落去個坑度,用毛巾包好個後尾枕,就會自動有人堆啲砂落你度架啦.堆落黎既時候佢地會好小心好慢咁,因為啲砂本身好熱,另外仲好重!舖左之後,你會feel到好似有舊好貼身既石完完全全咁覆蓋住你!
另外亦有專業既人員黎幫你影相,佢地會好快速咁幫你影影影,然後就會用個膠袋幫你袋住部相機.佢見我拎住小白熊同雞仔,亦都好識做咁罷好佢地同我地合照:
我塊面已經紅哂,因為都幾.係.熱.架!!!
佢好pro咁幫我地影左好多好多張,總會有張你滿意既,因為佢都唔得閒俾你睇就要即刻收埋你部機然後幫其他人影.
我地大概被埋住10-15分鐘倒啦.佢都唔建議我地喺入面好耐,有個促進血液循環既效果就OK架啦.雖然瞓係度好舒服,但其實係唔會瞓到,因為佢實在好很熱,而且面向海有啲曬,佢有啲遮仔可以幫你遮太陽,好體貼~
我地堆完就番更衣室沖左身然後又浸左佢個溫泉一陣.堆完覺得好熱好熱!所以要去佢個小食亭搵啲凍野黎降下溫.
我都好想飲啤酒!!!不過我要揸車.Vick你飲埋我個份啦 T.T
搞掂哂,我地就慢慢地向我地既午餐進發--流水麵~~~睇啲書介紹佢係用啲清泉水黎幫啲麵過冷河,會特別爽啲.好似好有gimmick咁,所以雖然係有點遠,不過我地有車就唔理lu~~(最後揸左差唔多9個字先到⋯⋯)
我地認住呢個「唐船峽」既招牌先搵到佢,呢個餐館個入口有啲難搵
但後來發現原來佢個餐館叫鱒乃家,唐船峽既流水麵應該有好多間(即係我地其實一見到有呢個唐船峽就入左去,其實仲有好幾間,而呢間亦都唔係旅遊書介紹個間lol,呢啲都係我地後來先發現的⋯⋯)
天氣非常之好~~~
左邊遠處個兩碌白色柱就係頭先show個個入口,我地揸車落去會經過個幾靚既池塘
下面就係間餐館,有小橋流水式既裝橫
我地要先喺呢個食券賣場落order,然後就去餐廳個邊搵個位坐,佢會拎啲野食黎.不過我地呢個trip去襯邊都好似包左場咁,完全無其他客~
呢個就係每張檯既set up:中間有個位俾你罷啲麵,然後圍住佢係一個不斷有水氹氹轉既水盆,佢既設計似乎係會不斷灌水/出水既,即係suppose 啲水係唔會一直都係個啲水⋯⋯
玩法係:將中間啲麵夾落去啲水度,過一陣冷河,然後夾上黎點呢個佢地特製既醬油+䓤+芥辣黎食既~
睇片會容易啲知道發生咩事:
噢呢條魚又係食到一半先記得要影佢~另外既配菜有天婦羅+魚生~
食食下有隻小動物係咁飛黎飛去,證明我地喺大自然附近~~
其實都幾好味呀~不過我地後來發現我地想去個間餐館啲水唔係淨係喺張檯上面既水盆流,仲可以喺圍住餐館啲水管度流黎流去咁,不過anyway,其實都係啲gimmick野啦~~
大滿足後,我地就出發向我地個溫泉旅館出發!呢間白水館
溫泉旅館就駕勢啦,跟據佢既介紹,佢係鹿兒島歷史最悠久既溫泉旅館,入面有間「薩摩伝承館」仲要係國家級既博物館(不過我地完全skip左)間野佔地面積好大,淨係溫泉都夠我地玩左一晚!!!
齋睇門口就知佢有幾大,同沙巴啲唔駛錢既地度起既resort有得揮!
經過酒店職員一輪講解館裡設施同埋地圖,就九曲十三彎咁帶左我地去我地間房.雖然我地喺豪玩,但並無book到有私人風呂既房,淨係一間普通園景既二人房.
房內園景
間房都幾大幾舒服的~
Vick一到,又即刻插水式咁撻左落張床度瞓左⋯⋯(其實佢咁樣既姿勢唔會痺架咩?)
我見佢瞓得咁梳乎,唯有都瞓下啦~~~hahah
瞓到差唔多5點幾,我地就要去食飯啦,我地book酒店時已包埋兩食(晚餐同第二朝早餐),所以旅館職員一早已經提示左我地晚飯既餐廳喺邊.
沿路去餐廳要經過一個好長既corridor,陳列左白水館啲歷史展品(可惜我地又完全skip左,連相都無乜影⋯⋯)反而被右手邊既景致吸引住,好似去左拍古裝片既片場~~~
再經過埋一個賣土產既地方(where我地當然最後先去掃貨啦),去番lobby,然後再向另一翼進發,最後終於見到餐廳門口.入面已經坐左好多檯,全部都係啲上左年紀既couple,呢間旅館應該係target啲日本本地退休人士黎呢度玩既~~~
隔離都係一對對老夫老妻~見唔見到出面個魚缸~?
(hahaha其實並唔係魚缸,只係一個花園,但佢向住啲草打左燈,搞到出面個景色好似係一個水族館既大魚缸咁!)
另,大家留意下右手邊最近個張檯上面,喺啲野食上面舖住左兩張紙!喺我地黎既時候,我地個張檯上面都有呢兩張紙,當我地到既時候,和服職員就解釋,佢除左係張用黎舖住啲野食之外,仲係呢間旅館既手繪地圖,佢會卷埋俾你拎番去做手信!
今晚既餐牌-唔駛睇得明,總之就有好多野食!
另外我地可以叫野飲,我地struggle左好耐叫邊款
頭盤--要砌到好似一幅畫咁!
個荷葉包住呢舊鰻
清魚湯
第二set上既菜-刺身/豚角煮
呢堆好似係米線湯
另一幅畫 - 刺身拼盤
中間扇狀個塊厚昆布係有佢地個旅館招牌的!
close up 豚角煮-好肥~粒魚蛋好彈牙!
燒物-半隻蝦
突然有個西式菜-creamy粟米湯~
shabu shabu~應該係鹿兒島牛(對面個杯係日向夏果汁~個味好特別~唔太甜,個樣好似好酸但其實又唔太酸~)
shabu shabu有呢啲配菜~
上埋飯同埋最後既主菜
呢個係重味既魚生,我覺得無左魚既鮮味.麻麻地喜歡
最後有呢啲整得好奇怪既天婦羅,但感覺好似無平時個啲咁熱氣(?)
最最最後,係綠茶,生果同甜品
右上角個個甜品係一個雪到變左冰既生果(凍到食唔出係咩生果)又幾得意喎有啲似菠蘿冰咁既整法~不過呢個連埋個生果既皮~
食左超多野呀!呢餐真係食唔哂啦,喺別府都有強行逼自己食哂,因為知道啲日本人見你食唔哂佢地會好擔心係佢地整得唔好食,但佢無諗過我地香港人係無佢咁大食!
捧住個肚慢慢行番房,休息左一陣,我地就出發去溫泉~溫泉是脫光光的地方,所以我地都無拎電話影相,等我喺佢個website度偷啲圖黎同大家介紹下~
著哂旅館provide既溫泉裝束-浴衣,外套,拖鞋,連腳趾襪都有!
入溫泉要有入場券,因為每個賓客包一次入溫泉,再入就要俾錢了.
佢有溫泉同熱砂浴,不過我地玩左熱砂浴,所以專攻溫泉!
個更衣室好鬼grand架~
一脫光光出更衣室,就見到呢個「元䘵風呂
」.喺左邊有啲沖身既地方.全室內,地方超大(我地當日就係咁既樣-無人的)
上去二樓有度門,就通去呢個「露天風呂
」.我地比較鍾意室外,因為室外凍啲,咁浸溫泉先岩feel啲!除左中間個亭可以坐入去,右邊有兩個幾得意既風呂:
呢個係「うたせ湯」,你坐喺個塔既下面,啲泉水就會喺個塔上面流落黎,佢話可以舒緩肩,腰痛~但我覺得啲水好似凍左啲
呢個叫釜風呂,Vick玩左好耐,佢係一個乾既蒸氣房,入面好似燒緊炭咁好乾好熱,逗留得耐仲有少少choking,但Vick可以赤祼祼咁喺入面勁耐,真佩服佢.
我地差唔多玩到唔捨得走,但佢要打烊了.我地再沖身既時候發現佢罷左好多試用裝係度俾我地試用,所以我地就唔客氣咁咩都倒啲出黎試下~當我地玩到興高采烈既時候,突然有個大嬸同我地搭訕!問我地喺邊度黎/玩幾多日咁,所以我地三個赤祼祼既陌生人就係度傾偈!超搞笑既一個體驗~
番到房,1AM,香港時間12AM,生日快樂呀寶妮~~~


text:
今晚食過番尋味,18:10就落到主場,諗往釣番噚日果個得食位,點知去到就見Uncle一早就落到黎,仲比佢坐咗果個位,冇計喇~鬼叫自己黎得晏咩,咁我唯有喺佢側邊釣喇!
喺我未黎嘅時候,佢以經釣咗一條幾両嘅小金古喇,我都速速落竿至得;落餌冇奈,我枝竿有魚試餌喎,想話等條魚食深D,點知Uncle呢個茅王即刻喺側邊拉竿,佢口餌一郁,食緊我口餌果條魚即刻停口,轉而過去食佢口餌,咁就比佢偷咗條魚喇,上水都有十両.
又過咗一陣,同一件事又發生多次喇,佢又再中多條,有冇攪錯呀,以前D釣友話佢釣魚專打茅波我都唔信,呢次信到十足十呀,咁我又唔會話佢嘅,咁就咋帝話呢度唔老利,等我擺過D睇有冇運行至得!
過到另一位置,落餌冇奈,枝竿頭郁咗一吓,跟住就成枝竿彎哂,我好快咁抽竿,中咗!!好強嘅拉力,唔似係金古,莫非係烏頭,喺呢一兩秒我個腦以經閃出幾個答案,都係集中精神對付條魚先,磅頂喺呢個時候又發出刺耳嘅叮叮聲,D聲一停落黎我就快攪幾吓,跟住條魚再發力想往樁柱衝,我就拑實個線杯,頂佢一陣唔比佢再出線,再追返幾手以經上到水面,見魚喇!原來係牛屎立,唔怪之得咁好力水喇;條魚見大勢已去,即刻就反肚投降,大戰結速,我就好小心咁由條〝喇〞度抽佢上黎,望吓Uncle,原來佢喺度睇到眼金金;我就將條魚解勾入埋生籠,落餌繼續,之後再釣多條大眼倉添,而Uncle果邊就再冇進賬.
一心想用麵包釣金古,點知反而釣到牛屎立,真係詁佢唔到;我再釣多一陣又到收工時間,跟手執埋D架生去宵夜喇!
牛屎唔食膠粒走黎食麵包.
釣唔到金古,反而中大眼倉同斤幾牛屎 .
聽日去探二公主同乖孫,順便攞埋呢兩條魚比佢食.


text:
呢輪 blog 友阿 Yen 成日都整果凍,睇到我心郁郁都想試吓整,於是就問佢喺邊度可以買到蒟蒻粉,原來喺二記已經有得賣,平時都無留意到.所以上次又再幫 Louisa 買 cream cheese 時,就順便買包蒟蒻粉返嚟試吓整.買咗返嚟之後,又咁啱得咁 "橋",老豆又拎咗啲樹上摘嘅荔枝返嚟,咁就啱哂喇,要嚟整果凍啦!但係無理由就咁將啲蒟蒻粉煮溶,加啲砂糖就算 o架!諗咗好耐,最後就決定用紅茶配荔枝啦!
材料:
新鮮荔枝 3粒
蒟蒻粉 10克
砂糖 2湯匙
水 1杯 (240毫升)
紅茶茶包 1包
- 荔枝剝殼,去核,切碎粒備用.
- 先煲滾水,放茶包落煲度,後轉中細火將茶葉煲出味.
- 茶葉煲出味後,就將爐火校到最細,然後加入砂糖攪拌至完全溶解.
- 唔好熄火,繼續以最細火保暖,並加入蒟蒻粉 ,慢慢攪勻至完全溶於水.
- 將切碎荔枝肉逐粒放入冰格裡
- 之後就將啲蒟蒻溶液倒入製冰模內,放入雪櫃雪到凝固就得喇!
好睇又好食,淡淡哋嘅紅茶裡面,粒荔枝就為呢個平凡果凍生色不少.學阿 Yen 話齋,天熱時食完果凍就即刻舒服哂!
我始終鍾意蒟蒻多過大菜,啫喱,因為佢唔似大菜咁爽口,比較煙韌同有 o趙頭;又唔會好似啫喱 ( 魚膠 )咁軟滑,恰到好處.
Notes:
- 蒟蒻粉同水嘅比例係參考包裝袋上嘅 suggection,如果想再煙韌啲嘅話,就需要
減少水嘅份量或增加蒟蒻粉嘅份量.
- 砂糖嘅份量可依據自己口味調校,不過就建議大家可以落多少少,因為雪凍之後
會無咁甜.
- 將混合液預先倒入量杯,然後先至斟落冰格度,咁樣會方便好多!
- 紅茶包我係用 Twinings English Breakfast Tea,貪佢唔會太濃而有苦澀味.


text:
太耐都冇見過兩位靚女,約左成個月,今日終於可以見到佢地. 今日放工之後盡快趕過去, 結果都遲左一個鐘,真係對唔住兩位.
好在佢地叫左食物, 仲等埋我食, 果然夠老友!! 要你地久等外, 仲要你地幫我影相, 簡直係無限感激~
老友幫我叫既煎魚餅, 加埋沙律醬好好味
仲有超好味既脆薯角, 鍾意食熱氣食物既我覺得超正
仲有文迪叫既軟腳蟹, 又幾好味喎
芝士腸仔串, 好多芝士感覺超正
仲有毎人一碗烏冬, 呢個係我既曼魚烏冬
文迪既蕃茄雞肉(!?)烏冬, 好多蕃茄, 超正
菜菜既撈烏冬. 比較守舊既我都係鍾意湯烏冬多D
菜菜送比我同文迪既禮物, 袋袋及禮物都好靚, 好鍾意個花花袋啊!! 多謝
菜菜及送比我哋既手信. 菜菜好瘦呢!! 完全唔似生BB
食飽飽後, 大家咁耐冇見, 一齊影返張合照先. 首先係文迪及菜菜
我都同菜菜影返張相先, 冇化妝個樣好殘, 好核突
終於搵到人同我哋三個人影合照啦~
見菜菜及文迪之前送野比我, 我都請返佢地食野先. 去零食物語買少少食物, 小小心意
之後大家一齊去許留山食左個全芒果甜品, 好多芒果啊
好好味既芒果奶凍及燉奶, 面既芒果及朱古力都唔錯
仲有呢個芒果雪榚, 好鬼硬, 但好好味
唔少得我至愛既多芒小丸子, 小丸子好彈牙, KS心水推介
呢個芒果亮晶晶, 主角係透明既粉, 滑滑地
仲有呢個芒果撈河, 當然唔係真正河粉, 只係用椰子做既條
仲有呢個芒果糯米滋, 個皮太硬
呢個芒果布甸味道太假,又少芒果肉, 都係姑姐整得好味d
最衰聽日要返工, 唔可以聚太耐. 有d唔捨得, 只好下次再見面啦!! 但下次見面, 唔知係幾時呢??
kumi's new life
2011年4月18日 星期一
同文迪及菜菜聚舊
太耐都冇見過兩位靚女,約左成個月,今日終於可以見到佢地. 今日放工之後盡快趕過去, 結果都遲左一個鐘,真係對唔住兩位.
張貼者: 幸福之匙 於 上午7:02


text:
我地於出發前問左個agent去大堡礁邊間公司好,佢話三間大公司都差唔多. QuickSilver同 Great Adventures既設備新D, 深潛都好D. 但Quicksilver要係距離Cairns 1小時既Port Duoglas出發,雖然船公司可以有專車接送,但係就要俾coach fee. Sunlover價錢就平D, 比其他兩間多左個玻璃底船.
所以適合D唔想落水既人.我地其中有兩個團友係唔落水,所以我地選左Sunlover. 由於Sunlover隻船都幾快,所以我地唔使咁早起身=P ,八點幾食埋早餐, 落Reception Check out轉海景房,寄存行李,九點施施然行去碼頭都得.因為我地專程搵左間係市中心既service apartment住,行去碼頭10-15mins, 隔離block就係night market,咁可以唔使俾AUD 15 coach fee(成HKD 1xx).
Sunlover船九點半check in, 十點鐘開船,途中會講解浮漕同大堡礁既生態, 仲會有一個識講廣東話既馬來西亞職員照顧華人呢.大約十一點半到Moore Reef,佢地係固度設有一個大platform,我地無論玩咩都會係固度集合.客人上左platform就可以免費玩浮潛,玻璃底船,半潛艇. 至於深湣同直昇機就要額外加錢.
我本來唔打算落水既,因為我唔曬得,但原來佢地有防UV衫租, AUD 5一件,價錢ok, 又見到唔少外國人都有租,於是我都租左件衫玩浮潛啦.
其實一直以黎都有報導指大堡礁都受到破壞,冇以前咁好,所以我地都諗左好耐浮潛定深潛好.因為驚浮潛乜都睇唔到.但係最後我地都覺得要俾多AUD 1xx深潛太貴,二來個agent話一殷客人覺得浮潛已很足夠,所以我地決定snorkelling就算.好彩我地冇選錯咋. 因為珊瑚其實離我地好近,唔小心都會踩到佢地.二黎D水都幾清,已經足夠睇到哂水底情況, 再加上天氣好好, 藍天白雲, 太陽射向水面就令到個海好清.
大堡礁果然好靚,可以見到好多coluorful 既珊瑚, 仲有好多個人腦係水底呀!!呵呵,因為有D珊瑚個樣真伙係好似個人腦/腸 咁架.另外都有好多魚呀,其中最多既係黃尾魚同黑白間條魚.有時D工作人員會餵魚,成群魚係我塊面隔離游過,好得意架. 所以就算唔識游水都應該去玩下浮潛,因為海底世界真係好靚架.
今日係旅程之中仲識左個香港女仔呢,佢一個女仔去Cairns旅行,可能見我地講廣東話卦,所以就話一齊玩啦.後黎佢仲去我地間service apartment洗毛巾呢,我地五點半返回碼頭,個Cairns agent已經等緊我地啦,因為佢要confirm我地聽日既活動成唔成行,同埋俾埋尾數.我地得知聽日可以玩滑翔傘,所以都好開心呀.
我地一行六人返去Hotel Check in轉房,今次呢間海景房個view好正呀.但係論間房就禽日固間正好多. 不過呢間都唔差啦.我地係個apartment休息左一輪,跟住就一齊食晚飯呀.


text:
近日好似充斥著離婚消息,先有活士老虎乸發現隻公不忠,嘈住要分佢一半身家,後有過氣三色公仔箱二線花旦被豪門老公拋棄,仲要話攞返哂層樓同鑽戒.我從來不認為離婚係一種罪,從法律觀點上,婚姻係合約的一種,其中一方犯錯如包二奶就等於毀約,另一方自然有權終止合約(即呈請 / 申請離婚,兼且攞贍養費(賠償).最白痴,莫過於恪守埋D不合時宜既宗教守則,話乜教徒唔可以離婚.有次同一位教友討論呢個敏感嘅題目,我問佢 : 「咁如果你老公公然帶個女人返屋企做愛,甚至係你面前被條女口交,又或者被個老公虐打,發現你老公非禮自己個女,你都唔離婚 ? 我唔相信呢個會係一個慈愛既神想見到 ! 」
講到贍養費,好多人都有個錯覺以為只有女人先可以攞贍養費,但其實Matrimonial Proceeding and Property Ordinance入面話婚姻嘅一方party to marriage就有權攞贍養費,即係癩蛤蟆真係可以食到天鵝肉,只要隻蛤蟆肯放低自尊同埋夠衰格夠cheap.查實贍養費呢個概念,應該因為十八十九世紀時候女人冇乜經濟能力,如非迫不得已,都唔會同老公離婚,離咗婚又要食飯,咁就唯有問個死佬攞錢,但家吓女人隨時搵錢多過男人,除咗果批十指不沾楊春水嘅闊太外,個個都有獨立財政能力,駛鬼靠男人.至於男人老狗諗住食女人就仆街到唔駛恨,男人衰爛滾唔緊要,最無耻就莫過於食軟飯問老婆攞贍養費,真係影衰晒班男人.
另外,好多人以為離婚就老馮攞一半身家,咸豐年前英國有位法官叫Lord Denning發明咗隻叫one third rule,即係將兩公婆嘅身家加埋再除三,後來分到幾多就要視乎婚姻嘅長短,對家庭嘅貢獻,申請人的合理需要,因為離婚而遭受可預見的損失等一堆因素(Duxbury approach),即係話你離婚前餐餐食開官燕,離婚後衰極都有血燕食.唔怪得已故新馬仔有句名言話女人唔到六十歲都咪比飽飯佢食.但到咗最近上訴庭班大帝唔知係唔係癡咗總掣,居然跟英國上議院(House of Lords) White v White [2001] 1 AC 596嘅判例,偏離咗Matrimonial Proceeding and Property Ordinance第6條嘅大原則,話既然兩夫妻一齊時候係預左D身家係共分,睇唔到乜理由離婚果陣唔係一人一半.大家happy時,攬住一齊瞓,俾哂你就梗係無問題,但响我最討厭你嘅時候,仲要俾錢你就勢係假.(有關判詞可見DD v LKW [2008] 2 HKLRD 523)
當然,有人會問可唔可以簽婚前協議(pre-nuptial agreement),簽就梗係簽得,不過呢種協議唔能夠阻止任何一方响離婚時尋求法庭裁決,按合約法大原則,任何合約如果禁絕法庭同司法機關仲裁,就會因不合法而變成無效,即係簽咗等如無簽.另外,如果任何一方嘅身家响婚後有重大轉變,好似你婚前得100萬,婚後有100億,咁唔好意思,法庭有權當之前份協議冇簽過,另作安排.
講到尾,結婚係樣好搵笨嘅嘢,同玩碟仙差唔多,未玩過又好想玩,但玩咗之後又好後悔,驚比隻鬼纏住.在此以有限知識奉勸一句,要結就搵個同自己差唔多身家嘅,免得俾人搵著數.不過,要驚都唔驚得咁多,鬼叫你去做老襯咩 !
婚身家
近日好似充斥著離婚消息,先有活士老虎乸發現隻公不忠,嘈住要分佢一半身家,後有過氣三色公仔箱二線花旦被豪門老公拋棄,仲要話攞返哂層樓同鑽戒.我從來不認為離婚係一種罪,從法律觀點上,婚姻係合約的一種,其中一方犯錯如包二奶就等於毀約,另一方自然有權終止合約(即呈請 / 申請離婚,兼且攞贍養費(賠償).最白痴,莫過於恪守埋D不合時宜既宗教守則,話乜教徒唔可以離婚.有次同一位教友討論呢個敏感嘅題目,我問佢 : 「咁如果你老公公然帶個女人返屋企做愛,甚至係你面前被條女口交,又或者被個老公虐打,發現你老公非禮自己個女,你都唔離婚 ? 我唔相信呢個會係一個慈愛既神想見到 ! 」


text:
薩拉熱窩,聽個名已經唔係好嘢.「薩拉」同「撒拉」同音,即係屎尿齊發.一隻燒熱咗嘅大鑊,仲要喺上面痾屎痾尿,咁直頭係人間地獄啦.舊年有機會親臨呢個一戰名城,真係估佢唔到,薩拉熱窩竟然係一個山明水秀,古意盎然,盛產美女嘅好地方.本人到過嘅地方都唔算太少,咁靚嘅城市就好少見,絕對可以排喺我嘅城市排行榜頭五位.
雖然同一戰爆發有莫大關係,不過薩拉熱窩喺一戰期間並冇受到大規模破壞.到20年前爆發波黑戰爭,薩拉熱窩終於難逃一劫.92年,佔波黑地區人口44%嘅波斯尼亞人唔理佔人口33%嘅塞爾維亞人反對,舉行獨立公投.結果塞爾維亞人杯葛投票,議案以大比數通過.波斯尼亞隨即宣布脫離南斯拉夫獨立,亦好快得到歐美西方國家承認.講開又講,其實呢單嘢同克里米亞獨立公投好相似,不過西方民主社會嘅反應就啱啱相反,簡直雙重標準到冇朋友.唔係盟友嘅就支持分拆上市,到時就可以收編獨立出嚟嘅新國家.如果係盟友就要保持領土完整嘞,咁先可以保留己方實力.支持民族自決云云,原來只係一個美麗嘅誤會.奧巴馬早排就出晒口術,講到明唔想見到蘇格蘭獨立.人地根本唔介意展示俾全世界睇自己有幾虛偽,慘得過仲有大把第三世界人民(包括香港人)盲目相信佢係正義朋友,你吹咩!
言歸正傳,波黑宣布獨立,由於種族宗教分歧,區內塞爾維亞人亦決定另起爐灶,成立塞族共和國,因而引發波黑內戰.作為波斯尼亞人嘅政治文化中心,薩拉熱窩自然首當其衝,成為塞族人攻擊目標.塞軍喺薩拉熱窩市區周邊山上布兵,開始咗為期三年幾嘅圍城.直到後來北約大規模軍事介入,呢場內戰先結束.
喺薩拉熱窩,參觀過一間「希望隧道」(Tunnel of Hope)博物館.話說圍城期間,四面環山嘅薩拉熱窩完全與世隔絕,各種物資極其短缺,居民過住暗無天日嘅生活.據博物館講解員講,塞軍甚至喺市內水源落毒添.後來有波斯尼亞人諗到挖一條隧道,由市郊通往當時聯合國維和部隊駐紮嘅薩拉熱窩機場,以解決物資補給問題.只用簡單工具,不分晝夜係咁掘,結果用咗4個月完成呢條800米長嘅隧道.期間既要避開塞軍耳目,又要解決各種技術問題(例如嚴重滲水問題同點樣棄置挖出嚟嘅泥土等等),難度可能不下於我地嘅高鐵工程囉.就係因為有呢條隧道,薩拉熱窩市民先可以捱到內戰結束.
時至今日,薩拉熱窩已經成為旅遊熱點,不過對於當地人,戰爭陰影似乎仲係揮之不去.市內好多建築物,牆身仍見纍纍彈痕.市民亦唔見得已經忘記當年傷痛,好似嗰位希望隧道博物館講解員,就完全冇掩飾自己對塞爾維亞人嘅憎恨.
嗰位講解員仲極力推薦一套有關波黑戰爭嘅電影,等我地可以對當年塞軍嘅暴行有多啲認識.套戲叫做《In the Land of Blood and Honey》,港譯《波斯尼亞的羅密歐與茱麗葉》,係畢嫂嘅自編自導處女作.我地嘅隨團導遊(阿爾巴尼亞人)真係唔話得,第二日就已經買咗套戲隻碟喺旅遊巴放.不過有畫冇聲(其實係好細聲),電視螢幕又細,根本唔知佢做緊乜,淨係覺得攝影唔錯.結果睇咗一陣就決定放棄,都係揾周公傾吓實際啲.
返到香港,第一時間上IMDb摷吓,原來畢嫂呢套處女作劣評如潮,評分低到得4.2,即刻冇晒興趣.而且,相信評分已經俾好多反戰人士嘅感情分拉高咗,否則可能連3分都冇添.所以話呢,就算你有幾偉大嘅情操,幾明確嘅目標,幾堅定嘅決心,如果本身條件不足,到頭來都係敗事有餘.可能有人會話,畢嫂第一次做導演,表現差係好正常嘅事.咁我又唔同意嘞,姜文首執導筒就技驚四座啦,呢個根本就係資質問題.其實畢嫂應該發揮佢嘅專長,繼續做番個靚靚花瓶,咁先係大眾之福囉.
講開又講,戲名譯做《波斯尼亞的羅密歐與茱麗葉》,簡直又長又臭,而且分明係炒作鄭天后某首名曲,手法絕不高明.本人就覺得大陸直譯做《血與蜜之地》好好多囉.難為毛姑姑同飯桶威之流仲講到香港電影譯名幾有水準,呢兩條友根本就係自暴其短.哈哈,越講越遠添!
最後想講吓圍城其間薩拉熱窩人遇到嘅一個兩難問題,又係喺希望隧道博物館聽到嘅.話說當時出街係一件好危險嘅事,因為好多地方都有塞族狙擊手喺高處埋伏,見人就放冷槍.所以迫不得已要落街嘅話,人人都會以100米9秒9嘅速度走過啲危險地帶.咁落街攞水就出現兩難嘞,究竟每次攞幾多至好呢?攞多自然走得慢,中槍機會必定大好多.攞得少就要落多幾次街,中伏可能一樣會大增.如果當時身處薩拉熱窩,你又會點抉擇呢?
Sarajevo, Bosnia
Sarajevo, Bosnia
Sarajevo, Bosnia
Sarajevo, Bosnia
Sarajevo, Bosnia
Tunnel of Hope, Sarajevo, Bosnia


text:
01 January 2011
東坪洲
本來約左人到東坪洲浮潛同埋影相,但突然因為潛水器材出左問題,最後佢地去左第度玩而我就按原定計畫到一條友到東坪洲行山影相,因為一來天氣好既關係二來我對浮潛少興趣不大三來資料已經搵左冇理由唔去,所以一大早8點零鐘已經到左馬料水碼頭等搭一日只有一班既翠華船去東坪洲,來回既價錢已經由80大元加到90蚊,其實都幾貴,上左船後發覺人不算多亦不算少,但睇裝束好多人其實係去游水既,聽講果度係水清沙幼所以多人都唔其,但90蚊游過水抵唔抵就見人見志了
搭左個幾鐘頭船卒之到左東坪洲碼頭,唔知係咪因近邊界關係,一落船就見到好多警察,講番環境天氣尚算不錯有少少藍天水就真係十分之清澈,碼頭旁邊既石頭真係幾靚,一出碼頭就向左行,因為其中一度叫難過水既地方12點就要過去,唔係既水漲左就過唔到,見仲有時間,過左亞媽灣就開始發覺藍天冇左,個天灰灰地冇咩太陽,換走個濾鏡就咁換番個filter就過左毛水清士多,之後跟據網上既資料上左山去睇睇一堆已經荒廢既石屋,但可能好少人行既關係,條路十分之難行,好彩我有個gps, in case迷路都可以折返
行左十零分鐘遠遠就見到一堆石屋同埋一個已經乾左既水池(天池),經過一輪爬高爬低,卒之可以行近果堆石屋,行到埋去先知原來有條石路,真係激鬼死,見時間已經唔多,快快手行去更樓石,途中經過譚大仙廟,人都冇隻再行番出海邊見到泰昌士多同埋隔離既一兩間廢屋,係海邊其實都靚,影左幾張相後就繼續行去更樓石,可能係我攪遲左既關係,人流不多,我可以安安靜靜咁影下相,之後就快快手行去難過水,但時間已經係差唔多成點鐘,去到d水已經好洶湧下,唔見有人過又唔知前面環境如何加上成手equipment既關係,所以食左個包後都係行番上山過龍落水好過,唔知係咪因之前太趕定係天氣翳焗又或者係唔慣揹大相機行山既關係,行左一小段樓梯後已經有想死既感覺,去到日規既地標,就真係要除走條長褲,除晒對鞋同埋襪,成個人訓左係舊日規既石頭上訓下覺,但因太多蟻既關係又唔覺太清涼,所以休息左陣就開始再行過
行左幾十分鐘,就去到龍落水既地方,個地型都真係幾奇怪,一整塊地打斜陷左入地,幾特別
之後再行到斬頸洲,又係冇咩人,所以可以比我盡情咁影,之後見到時間已經差唔多3點多,所以決定左唔再上白蠟灣同埋洲尾角就係坪洲營地同埋警岡中間既山路經過打橫行過去長沙灣睇個貓洞,但又因冇咩人行既關係,又要再一次穿林,加上我已經係短褲既關係,真係比d草同樹界死,經過一輪搏鬥,卒之走番條靚仔d既石路,向左手邊行冇幾耐,就落左沙灘見到間士多,很raw的感覺,買左罐十皮既保礦力,就行番出沙灘,因每日只有一班船加上只有六日有船,miss左就要等一個禮拜又或者call水警,所以問問士多婆婆係咪開5點3船,佢話4點半就要去到碼頭,見時間不多,就行前少少睇下搵唔搵到貓洞,好彩地原來好近,睇過下就行番碼頭方向諗住坐下等船,行到碼頭附近既士多,想食個豆花可惜已經賣晒,所以就嗌左個涼粉冰,其實我覺太甜唔多好飲,但坐下休息就其實都幾舒服,換過衫後4點半準時到左碼頭坐坐睇下報紙等上船,但冇幾耐已經上得船,上船前仲要查身份証,怪不知得咁多警察啦
上船後可能d人游水太倦,好多人已經訓左,當中見到好多人趕上船坐,等左半個鐘左右,隻船開始嗚笛,就見到d拖住一箱二箱既士多人士上船,之後好快就開船,見個太陽已經開始落山,景色不錯,途中仲見到上次行到死死下既黃竹角咀,一個接一個山頭實在太壯觀了,之後日落既magic hour雖然日頭一直朦朦的天氣但有個不錯既magic hour已算尚可了

Photo Link <<<<<<<<<<<<<<
No comments:
Subscribe to: Post Comments (Atom)


text:
尋晚老公睇左新聞估今朝可能會塞車,就叫我7點半要叫佢起身,超~我朝朝都係7點半叫架喇!要你大少起先得架!今朝又係由7點半叫到7點8過D先起身,所以我都冇再訓~醒晒,老公起身又有頭痛.
我尋晚都有考慮過今日搵熊貓姐姐食lunch,但天氣實在熱氣迫人唔想出街,之不過今朝又心血來潮想出去,咁就約熊貓姐姐食lunch喇!
我係網上搵到既月餅食譜幾乎全都是迷你,我只搵到一個係大月餅,但有D材料又冇,一陣順手買埋先,咁今日應該可以開工整喇掛!
我提早半個鐘出門口去行書局,因為熊貓姐姐同事想買〝自家製曲奇小蛋糕〞,若然我經過書局就幫佢買,但唔趕,唔駛專登去買,我咁得閒緊係冇問題喇!仲未夠鐘就睇下書先,睇到咁上下先買本書.
我等熊貓姐姐期間阿媽來電話:『阿B〝撞瘀@學校〞.』,聽完我就好擔心,一陣返唔返去睇佢好呢?呢個鐘數返去實訓左架喎!熊貓姐姐見到我就讚我件衫靚.
我:呢件係上次果件既代替品.
熊貓姐姐:我覺得仲靚過果件啵!
我:我阿婆尋日話我著呢件衫好似個肥婆,但又著得我幾靚.
熊貓姐姐:唔係丫~都唔係肥呀!
今次我地去食麵,雖然,呢間係貴,但係味道真係唔錯.熊貓姐姐食〝雪菜肉絲湯麵〞,我原本都諗住食呢款,但又想試下其他,最後叫左〝麻辣雞塊湯麵〞,我覺得麻辣中帶D咖哩feel,味道幾好.熊貓姐姐話呢到D辣椒醬好味.
今次我去〝橘子〞買個迷你月餅模,再加多個換模印.熊貓姐姐比左張卡我,係去〝橘子〞買野有95折,但我次次都忘記用,今次我已放定係銀包,但都係唔記得~真係冇記性.
我其他要買既野〝二德惠〞平D,我樣樣都買齊係冇〝金獅糖漿〞,售貨員話上星期返左貨2個鐘就售罄,咁我就走返落去〝橘子〞買喇!去到又冇貨,仲話到到都斷晒貨,話太古都一樣,一樣就上返去〝二德惠〞買平3蚊支架.
我都行樓梯上落咋!但有D麻煩要行來行去,不過,夾夾埋埋都抵番既!
我搭港鐵回去,阿媽來電話同阿B去剪髮,所以我決定返去睇下阿B.我去過平時阿B去開果間唔見人,可能未到掛返上去睇下先,返到去鐵閘都未開老豆就話去3樓左剪髮,我又拿拿淋落去,去到仲剪緊,好在阿B塊面只係瘀左少少啫!我陪左阿B訓覺就走人.
晏晝老公來電晚餐要食烏冬和炒通菜唔要腐乳,我要諗多樣餸~好難諗丫!餸份量買得少又唔係咁好意思,唯有又煮〝麻醬洋蔥炒肥牛〞喇!
老公差不多一人獨享碟〝蒜椒炒通菜〞,我都覺得好好味.


text:
《街頭魔法王》第三輯終於做完,到今日我可以好肯定講句,香港人從來唔欣賞魔術,亦唔明白魔術係咩一回事.
吳若希把聲係煩,但係有啲聲仲煩過佢!每次我係屋企睇《街頭魔法王》,總有人係身邊插咀﹕「車,個雞蛋仔一早換左啦」,「個鏡頭都無影住Louis隻手!乜都換哂啦.」係,我知,話明魔術,唔係魔法(雖然個節目係咁叫),唔係超能力.係人都知係掩眼法,節目效果,其實唔洗講出來,我唔想知個鏡頭幾時郁左個道具幾時換左,I don’t care,可唔可以比我靜靜地睇下魔術.
賣廣告時上高登睇下「推到完場」post,集集都會有人問「點樣做到架?」跟住就會有人覆「我以前玩過下魔術,其實呢個魔術好簡單⋯係咁咁咁,咁咁咁嘅」.得啦,最叻係你,高登個個都係鍵盤魔術師,卧虎藏龍.
人有好奇心,我都唔多唔少想知道個魔術破解,但係我唔會特登走去問,因為我明白魔術嘅意義就係帶奇蹟嘅幻覺於人前.係「假」架,係道具來架,但係你覺得sur唔surprised先?神唔神奇,正唔正先?正咪得囉,個魔術咪成功左,that’s it.但係有啲人就係特登唔去欣賞個魔術,個魔術師叫你望下呢度,就特登望第二度睇住佢有無穿崩,如果搵到有穿崩就覺得自己好勁好威.其實比你知道哂個破解有點?你係咪有興趣做魔術師先?比哂啲道具你,你又係咪可以做到一模一樣嘅野比我?最尾一集,個個屌哂鬼咁「車,播片都算係魔術」,咁但係要同段片夾哂時間你又得唔得?做唔到的話咁不如收聲享受下個魔術.
最重要係,魔術來來去去其實都係將A變B呀,將A消失呀,將A同B嘅位置交換呀⋯⋯等等.但係點解人地可以做足咁多輯魔術,就係魔術賣嘅唔只係手法,仲有Idea.邊個諗到可以同電視啲囡囡互動?可以跳入去個電視機入面?可以係手機拎個app出來?有啲魔術師手法可以好高明,但係紅唔起,因為佢地無一啲得意嘅Idea去包裝自己嘅魔術.當你原本無諗過發生嘅野,違反常理咁呈現係你眼前,個魔術已經成功一半.創意,手法,掌握群眾心理,呢啲全部都係魔術師嘅技巧,但係香港人唔會去佩服,只係著重點樣破解,去抹殺魔術師嘅努力.
唔好問點解香港的魔術師咁流.乜香港人有尊重過魔術師咩?個個問點解Miss Hunny好地地一個魔術師走去出寫真,唔專注返魔術發展.喂,佢玩魔術有人睇咩?有人欣賞咩?咪又係換來一句又一句否定.「車乜又係呢啲魔術咋~我都睇過啦.咁咁咁做咋嘛.」做魔術無人睇無人認同,出寫真就個個狗衝單手揭書.Miss Hunny由初中開始學魔術,絕對唔係三分鐘熱度,更加唔係個啲學魔術走去溝女嘅人,但係做極魔術都無人理,甚至換來冷嘲熱諷,唔轉型又可以點?你估人地好鐘意出寫真扮低B妹陪笑?
點解啲黑頭咁好食?
Posted by Miss Hunny on Saturday, April 4, 2015
係香港最受歡迎嘅魔術節目,唔係魔術表演或者比賽,而係明珠台N年前個套《解開魔法陣》,個個都想知David Copperfield點樣穿越長城.或者香港人平日被人呃得多,所以大家都好討厭被騙,好想睇穿魔術師嘅把戲,從而證明自己其實好醒.唔至香港人,連日本人都有同樣僻好.日本著名魔術師Cyril Takayama(即係最出名係個menu度變個漢堡包個個靚仔呀),上年做返電視台魔術節目.有一集係live現場直播,即刻出事.話說個個魔術係Cyril係架貨車隔離凌空左個人,到佢著地後,係錄影廠睇緊直播嘅女藝人平愛莉語出驚人﹕「我係另一個節目睇過呢個魔術啊,其實呢佢隻手係假手來架,所以可以痴住係架貨車度⋯⋯」Cyril聽到即刻黑哂面,仲除衫證明自己個隻唔係假手(當然啲道具一早收埋哂啦).
所以你地明啦,連日本人都係咁,係香港根本無可能做到真正嘅「街頭魔術」,觀眾當然全部係媒,主要唔係因為佢地要配合魔術師去完成個魔術,而係萬一真係比路人甲做觀眾,一定會玩踢爆,問呢問路,而唔係尊重返個魔術.
不過諗諗下我都覺得有人將Louis個杯麵魔術踢爆左都係好事,至少大家真係知道所謂現場觀眾係假嘅,魔術係假嘅,既然全世界都明白呢個道理,就再唔會有人係睇魔術表演個時以為自己好醒咁大叫「車,媒來咋嘛」.你可以鬧D媒唔夠pro唔交戲,鬧點解咁白痴要係透明玻璃面前拍搞到比途人見到破解.我唔會為一啲低質素嘅魔術去辯護.但係唔需要覺得自己踢爆左好勁好醒,然後睇唔起魔術師,講到佢地「呃人」.睇魔術好似老公偷情咁啫,你睇唔到真相咪開開心心,格硬問到督就盞大家無癮,係咪?
原文連結


text:
為了懷念小時候過年炮仗聲此起彼落嘅情景,我在年二十九啟程回鄉.美其名話回鄉感受有燒炮仗氣氛嘅農曆新年,實際上我係接到令命要返鄉下執吓間屋,打掃一吓園內枯葉,貼貼揮春,掛番副大紅燈籠喺屋前嘅「萬紫千紅」度,同埋買番啲大咭同年花應應節.
依家內地城巿,已經嚴禁燒炮仗同煙花,如有違法,即時行政拘留十五天,所以無巿民夠胆以身正法!幸好鄉下地方,不在此限.
我原本都想買番串炮仗應應景,但見到啲炮仗捲到成個面盤咁大綑,竟然有啲猶疑,估唔到人年紀大咗,胆量卻變細咗.俾著以前,呢啲炮仗啱晒我胃口,結果今年無買炮仗燒!
買妥新年掛飾同年花之後,睇見時間不早,連忙趕快返屋企.我轉完入屋企條路之後,竟然發現成條街只係泊得幾部車!平日想揾個位睇吓都幾難,今日居然通街都係停車位.
查實每一住戶屋前都可以停一部小車,但有啲住戶就好自私,佢哋唔止有一部車,結果要泊到人家門口!我屋企門口對出,通常俾對面標哥泊咗.我呢啲順得人,唔會為呢啲雞毛蒜皮事,同隔離隣舍面阻阻.但嗰日竟然喺我意料之外,唔通未到羊年就開始有運行 ? 唔好諗咁多, 我拿拿聲泊返喺門口側邊.
我唔係喺度唱高調,屋真係唔需要太大,尤其係好似我哋呢啲無錢請工人,下下要自己落手落腳做清潔嘅住戶!
結果我做咗成兩粒鐘先至清潔好,跟住開始掛大紅燈籠,然後貼番幅對聯,擺好啲桃花同年咭,聖誔花夠晒搶眼,所以買咗幾盤擺喺門口度,話時話,喺內地買花一啲都唔貴,所以我都買咗幾盤返香港.
擺番幾盤年花確實有過年氣氛.
未掛飾物的桃花.
人靠衣裝,佛靠金裝! 估唔到花都一樣,加咗飾物嘅桃花,尤如著咗件新衫,真係醒神好多!
到咗晚上大約十二點左右,住响隔離個外省佬走過嚟拍門,話要燒炮仗,叫我將架車駛開,咁都得!呢啲情況真係只國內先至有,我出門口睇睇,見佢串炮仗成十幾呎長,由二樓垂到落地下,位置正正喺我車尾,我心諗,佢將串炮仗移過少少唔得嘅! 不過新正頭,唔想同佢有拗撬,我唯有將架車駛開,我喺嗰個時候先至知道點解無人將架車泊正喺門口!
話咁快到咗夜晚十二點,呢次真正感受到鞭炮嘅威力,可以用震耳欲聾嚟形容.炮竹聲,煙花爆炸聲,整晚連綿不絕,氣氛真係好濃厚,不過就難以安睡.
在此祝各位網友羊年快樂,身體健康,心想事成! 遲來的祝福,祈望各位不要見怪!


text:
你望住今日嘅香港,你覺得香港死緊,覺得香港冇希望咩?香港從來都係一個冇希望嘅地方.令我冇希望嘅唔係政府,而係香港人.香港人係全世界最劣等嘅人種.
本身香港嘅原住民,甚至加埋早期嘅移民,都不過幾十萬人.香港人嘅構成人口,大部份都係華南各地移居嚟嘅.佢哋決定離鄉別井搵個地方落腳,如果好嘅佢哋會留低,唔好嘅佢哋會再走.換句話講,佢哋,亦即係我哋嘅上一代,係一班四圍鵲巢鳩佔嘅機會主義者.結果佢哋好好彩,香港各行各業都發展都好快,大家生活越嚟越安定,經濟起飛,人人有屋住,個個有書讀,香港做咗亞洲四小龍.佢哋嚟香港可以話係好彩過中六合彩.大家曾經將呢一切歸功於獅子山精神,視為香港繁榮嘅基石.精神兩個字太虛無,或者我會用四個字代替:不勞而獲.
不勞而獲係大家不斷重覆緊嘅公式.住喺一個地方,乜都唔做,就會安居樂業;揀一個行業,安安份份,就可以飛黃騰達;買股票買樓,擺佢喺度,自自然然就會升;生幾個細路,唔使理佢,養大咗佢哋就會供養自己過世.甚至平日嘅消遣,都係買一張六合彩或者買馬,一切都係建基於呢句四字真言.有錢嘅人,希望錢搵錢,想層樓升,想股票升;冇錢嘅人,就想刀仔鋸大樹,想中六合彩,中馬仔;政府好嘅時候做順民,政府出問題,就重覆第一個步驟,去一個新嘅地方落腳,好嘅留低,唔好再走.我實在諗唔到邊一樣香港嘅成就係香港人自己爭取返嚟嘅.當一個民族,每日嘅生活都沉醉喺不勞而獲嘅幻想,就算你將呢套生活哲學用「靈活,變通,肯捱,肯冒險」去包裝,唔會掩飾到底下嘅劣根性.
正正係因為香港人係香港人,有上述特色嘅人留咗喺香港,形成咗一個著重投機,不事生產嘅風氣,就快中學要教陰陽燭同250天平均線嘅時候,我實在睇唔到未來.只要有香港人喺度,就算係幾完善制度,結果都係一樣.死性不改嘅投機人士,只會將香港嘅基石一一擺上賭枱,去換下一個利益.(大家記唔記得有個後生仔用一隻萬字夾,以物易物,做咗好多次交易之後,換咗一間大屋返嚟?我覺得香港人有啲似間大屋嘅業主)
The city wasn’t dying. The city was dead⋯
我唔係散播悲觀主義,而係要大家客觀認清事實.香港本身係充斥劣等人種嘅地方,係一班任人魚肉依然可以安於逸樂嘅香港人.呢個假設反而令我更加樂觀.只要喺香港人入面,有一個人唔再功利,有一個人唔再用「不勞而獲」做人生格言,已經係由零到一嘅突破.今日我見到已經唔只一個,而係有成千上萬人,肯行出嚟落手落腳改變社會.我就知道,香港仲有救,大家唔使移民.
有人話我哋係「第四代香港人」,我覺得前面嗰四代,無足輕重,今次行出嚟嘅每一個人,先至係真真正正嘅第一代香港人.
原文連結


text:
夏日炎炎,呢個夏日熱得真的要命....
每天照顧Hugo BB留係屋企真係會發瘋的
主要是家中的熱力真的很令人想離開
但係每日都出街?帶住BB 出得又唔可以太久
早前我就知DurianBB 推出左呢一款貓山王雪條
或者大家都話貓山王雪條有咩咁特別呀?
梗係同平時大家食到既榴槤雪條唔同啦
今次介紹既貓山王雪條特別在於它家既雪條
唔係得榴槤味咁簡單啦,係有貓山王既果肉係雪條入面架
而每條雪條既包裝袋都會有一個有限食用限期
咁就唔擔心唔知幾時到期啦(不過咁好食轉眼就食光囉)
好老實呀,我本身真係完全唔好榴槤呢家野
覺得係唔香之如,質感仲要唔知點咁樣
但係呢條雪條又完全冇呢個感覺
首先它本身係含有牛奶成份係雪條入面
加上啖啖既貓山王,完全可以令榴槤肉味道及肉質突出
亦唔會咁令人難以入口,唔係阿媽話生冷野唔好食咁多
我真係想一條咁食曬佢架啦
介紹咁正既貓山王雪條,或者你覺得都唔係好夠喉者
或者有D 朋友覺得雪條好易溶,想慢慢享受既話
今次要介紹既呢一款榴槤蓉
開頭都以為同雪條差唔多架啦,但係絕對唔係個回事
打開左榴槤蓉之後,會發現杯 蓋頂會有條小匙可以食用
入面既榴槤蓉就好似雪糕咁,每一啖都係好好味既榴槤肉
媽咪仲話呢個都勁好味,仲話估唔到係香港都食到咁正既
榴槤附食品,唔洗一定要食一舊舊既榴槤,
又唔洗怕雪櫃一陣陣榴槤味啵,絕對岩曬一班又愛又恨既人啦
呢一杯係我影完相一陣已經比我家媽媽吃光了
連打算影一下內裡也不行了,
可知道也是絕對美味到不行吧?
搭入夏天雪糕雪條絕對係解暑既最重要東西之一
如果你都想試下我講呢個咁正既榴槤雪條?
就可以去到DurianBB 既官網訂購
黎緊仲會有好正既榴槤月餅賣tim,
雪條每枝賣緊$50/枝,$350/8枝
另外榴槤蓉賣緊120g $50/杯
家庭庄450g $350/杯
連媽咪係馬來西亞番黎都話同當地既味道係一樣樣
所以佢話冇係當地專登買番黎,因為係香港比當地仲要平
所以要食榴槤或其產品唔一定要飛去咁遠食
只要你肯去DurianBB 既官網都有架啦
官網就可以免費送到你手中,但係唔想等?
都可以去到它家既銷售點購買架
地方如下:
希望你也喜歡小妹今次的介紹
**以上內容亦只是個人意見,不代表所有人的意見**


text:
在上一篇文章,小妹就為大家介紹當天既狀況
小妹回到家也認真期待要把它使用一番
睇下係唔係真係八日之後可以令肌膚有一點重生呢?
好啦,今次我要既小重生既主角
它就是(水源再生活膚精華水) $460/120ml
今次既主角樽身設計都係以藍綠配透白既配搭
而呢個精華入面含有溫泉水成份5% 高濃度
Life Plankton™ 水源再生因子及超過 30% 保濕成分.
所以如果大家睇到樽底好似有d 蛋白既質地/樣子
是十萬個正常的,因為我已經問左2間Biotherm 既BA
佢地話因為係天然成份,所以有咁既物質係樽底都係正常
只要係使用之前搖勻它就可以使用啦
打開藍子後就會見到有個小錫紙,在搖勻後倒出精華水
精華水會有一點優香,有一點蛋白的味道
最重要它好像水水的,但係唔會自動係手指流走
我仲可以係慢慢用手指搽係面度再按摩都仲得
好啦,就比大家望下我既護膚幾寶啦,
洗完面之後就可以用上爽膚水,之後就可以先輕輕搽上
呢枝(水源再生活膚精華水),可以令肌膚更快吸收其他既護膚品
另外再搽上眼霜,最後搽埋面霜
咁整個護膚流程就可以囉!!
其實令呢枝精華水更加發揮,其實最好都係用番它家同一個系列啦
不過我又想試下Mix 不同產品,唔知有冇咩特別呢?
首先小妹先會把精華水輕輕地搽上於面仔上
咁倒出幾多份量既精華水呢?我就會倒上約1蚊左右
如果咁都搽唔哂先慢慢再倒多少少啦
之後就慢慢搽啦,好似平時搽精華咁樣
然後我就會用掌心為肌膚加溫,
唔知係唔係心理作用定係我既肌膚真係好乾呢
竟然當我按摩既時候竟然有一點滾仲要那那地tim
不過好享受呢個為肌膚享受既時間
由於我的爛面已經慢慢開始爆發,我使用左3日就要暫時放棄所有產品
只敢使用上一些防敏感的或者就是用清水洗面啦
不過使用左呢枝肌底液之後,肌膚真係好似飲飽水一樣
連d 毛孔都完全唔見左,真係只係用左肌底液..
乜都未搽架!!! 最重要呢,佢真係可以令肌膚可以有光澤
大家又對於肌底液有咩想法呢?或者大家可能會講
天氣已經夠哂熱,仲要搽咁多樣野係個面度,
其實唔係仲更加令皮膚更加閉塞?
小妹曾經都有咁諗過,但係為左自己個面
我也唔想做左人妻,連個樣都唔理~
所以如果唔係真係攰到癲左,我都會每晚都會搽左肌底液
因為真係可以令肌膚更加吸收,咁就唔會哂左大家每晚咁努力咁搽野啦
不過最重要都係,記得定期要做好去角質既部份
唔係真係有肌底液也好,有幾好既護膚品都唔得架啦
想知道更多Biotherm 既資料,可以到它家的專頁參考
希望你也喜歡小妹今次的介紹
**以上內容亦只是個人意見,不代表所有人的意見**


text:
2010年10月31日 星期日
消費之星
2010年10月27日 星期三
苦口良藥
睇咗中醫調理吓個身子
希望做個紅粉菲菲嘅新娘子
時間唔係淨返好多,食得幾多劑就幾多劑啦
距離我嘅大日子,仲有28日~
ZUM WHOL~~~
2010年10月26日 星期二
倒數啓動!
2010年10月24日 星期日
過大禮後感
羞愧地.....我對我國傳統習俗禮儀都係一知半解
對於今次過大禮, 我冇做資料搜集,事前我只知道係男方浩浩蕩蕩咁攞啲聘禮嚟女家
見到啲唐餅盆,禮金盒,椰子呀,覺得幾得意咁
以為會輕輕鬆鬆就過關
原來,係好攰架!!!!
正所謂各處鄉村各處例, 我唔知其他家庭過大禮係點
但係我父母竟然邀請咗幾乎所有親戚嚟我屋企湊熱鬧!!!
為咗呢件事,我同父母都有唔少磨擦
當日係有少少混亂而又少少失控嘅情況下完成儀式
雖然尚算順利咁完成咗, 但係就遺留咗兩大遺憾
其一係我哋掛住招呼各人,加上屋內被成20多個大人佔據晒啲位置,根本再冇空位可以將禮品整齊咁排好,竟然連一張大合照都冇(之前blog entry 的相已經係啲親戚食咗啲禮餅同埋已回禮去男家影架咋)
其二由於同父母溝通不足,我沒預期有咁多人,我又確實冇好好準備,對所有親友及幫手運禮嘅兄弟們都招呼不周...
今次呢件事,就好似一個婚禮預演咁,到正式大日子嗰日,應該會有更多意外!!!!
真係要好好再策劃吓先得喇


text:
2016年3月9日 星期三
外脆內軟奶油脆豬
奶油脆豬包食得多,但到底邊間做得最好呢? Sweetie最怕某幾間大型茶餐廳焗得太硬,咬嘅時候好容易整損上顎.試過咁多間,發覺「太興」整嘅可能係全港第一,最緊要係佢間間店舖都做得一樣出色,唔會品質唔同.為食Sweetie通常都會叫個下午茶餐,$33蚊有奶油脆豬包再加個冰鎮奶茶,食完呢個set下午就會好滿足.
太興奶油脆豬包外脆內軟,牛油奶油份量剛剛好,細心分成4份方便入口.順便講埋個冰鎮奶茶,茶香奶滑,冰鎮方式唔怕變暖.同場加映奶油花生醬多士,感覺唔錯,不過都係冇奶油脆豬包做得咁出色突出,所以建議大家都係食奶油脆豬包比較好.另外仲有個棉花糖多士,好特別但Sweetie未試.太興近期致力研發新食物,好似罐裝咖哩,牛腩及羅宋湯等.平時太興燒味已經得到好高評價,小菜又係無飯家庭嘅至愛.Sweetie仲發現原來最鐘意食嘅台式餐廳TEA WOOD茶木都係太興品牌,太興呢個品牌真係冇得輸.
Facebook專頁有更多其他資訊,
請給Sweetie page一個like以示支持,謝謝:)
2016年3月3日 星期四
米芝蓮推介生煎包
Sweetie好鐘意食生煎包,成日都周圍搵生煎包食,祥興記上海生煎包早前拎到米芝蓮小食推介,當然要去試試.而家尖沙咀開埋分店,坐地鐵過海一個站就到,岩晒Sweetie呢個港島區人.
尖沙咀分店舖細細,成個舖做咗廚房,只係有一邊對馬路位整咗張長型酒吧枱5張凳做堂食.7-8點一般人都會食晚飯好少可會買小食,Sweetie買時都見到有5-6個人排隊外賣(影相時得返2個),堂食都有6個人圍,加上一邊煎一邊賣人流去得快,睇黎生意算唔錯.
生煎包$28有4個,size如2隻疊埋嘅小籠包般大,所以女仔黎講食4個都夠飽肚.外賣會放入印有祥興記封面紙盒,店員刻意唔封實個盒入膠袋,可能擔心水氣整濕個煎皮部份影響脆嘅程度.最窩心係唔洗開口問,每包外賣一定配一對埋筷子同埋一盒仔醋.
生煎包面上有黑白芝麻蔥碎粒,底部煎到金黃色.一咬爆晒裡面肉汁,肉汁多到懷疑係灌湯形式去做.肉質新鮮,有豬肉味,Juicy唔過熟,相比起其他店生煎包嘅肉係最出色.Sweetie整體比80分,20失分喺生煎包的皮似窩貼皮唔似麵包皮,Sweetie個人比較鐘意真正嘅包,因為而家感覺似食窩貼多.另外底部煎嘅部份過咗火,有啲硬,呢點上海綠楊邨酒家做得比軟好.不過始終冇兩全其美,因為如果用包去做,應該做唔到灌湯嘅效果.
$28試到米芝蓮推介小食,仲唔快啲去試下.
如果你想keep住知道OL每日會發生嘅趣事,就要入去Sweetie個fb page睇下,同like我個page啦!
訂閱: 文章 (Atom)


text:
大家請由2:40睇起,特別李光耀幾段歷史演辭.
其實新馬分家,已經遠超華人同馬來人嘅裂痕,因為新加坡嘅馬來人都跟李光耀一齊走.由4:29開始演辭,就將問題一針見血講出嚟,你想建立點嘅新國家至得架?
新加坡同馬來西亞因共同對付中共支持嘅馬共,勉強合埋一齊,因為無傾清楚係share the burden and reward,定馬拉佬攞話晒事,華人分餅碎,都搞到一鑊泡,民生,政制,經濟一大堆問題搞唔掂,搞咗廿個月,頂唔順,分開算數,宣布唔玩.
依家英國佬未經公投塞香港俾中國,意識形態分歧本來就好大,香港人用幻想嘅「中國意識」頂住,經過整整十五年,最後一個雙非問題,始終要爆煲.如果二十個月至浮上水嘅問題都搞到新馬咁,一個香港人FF足十五年嘅問題,你認為可以一味叫香港人, 特別受十月懷胎之苦嘅大肚婆去唔鬧爆,簡直係奇想.原來一路幻想落去,就可以令問題消失,我唔識呢挺神乎其技.就算末期癌症病人,打得多芬太尼都失效,更何況用「國族想像」呢樣嘢,點克服十月懷胎前後嘅痛苦呀?
我未生過仔,但我絕對明白啲大肚婆點解咁慶,由大緊肚,到喺醫院,到生咗之後唔係就咁算,又要帶母嬰健康院,打疫苗,撲奶粉,同BB餵奶掃風,換尿片,瞓又瞓唔好,好多左膠無生過仔,無親歷大肚婆嘅痛苦,就一路講風涼話,呢樣嘢亦係我決定開炮開得咁恆嘅原因.乜了解自已人嘅痛苦,咁難咩?
好勝,同堅持統一如李光耀都搞唔掂嘅問題,我唔明香港啲統派,點解可以拍心口話搞掂.更加唔好講,曾志豪呢啲手指拗出唔拗入嘅港賊.仲要依家呢個政府,係唔會成日上北京,代表香港人幫中港收窄分歧.香港人唔係狗,但特區政府班高層就肯定係.


text:
終於黎到黃刀之旅極光最終回啦!之前就同過大家講過夜晚既極光tour,咁宜家就講下究竟日光日白有咩做啦!黃刀既日間活動包括釣冰魚,揸吉普車,玩狗雪橇,睇冰雕 (一般於3月先有) 等.我自己個陣就去佐釣冰魚同埋揸吉普車.宜家同大家分享一下啦! 釣冰魚 釣冰魚一般係一個差唔多成4粒鐘既tour黎.一開始啲當地人會示範一次點樣釣冰魚,然後釣完就會即場切開去整魚生過你食.之後就會去佢地屋企,佢地就會將頭先釣佐既魚煎黎俾你地,然後喺附近行多陣就走了!當時呢個tour我俾佐125CAD. 首先要喺地下到開個窿 然後再用縄扯條魚出黎 最後就釣到條魚出黎啦! 跟住再切開條魚做刺生 然後就去佢地屋企,佢地會即場煎佐條魚俾我地食,超好食呀! 再喺附近到行下咁就一日了! 揸吉普車 至於另一個活動就係揸吉普車,想像一下自己一個人揸住架吉普車,係冰上面風馳電掣,係幾咁爽既一件事!哈哈!呢個吉普車2個鐘我當時俾佐165 CAD. 就連個景都勁靚呀! 玩狗雪橇 狗雪橇係當地既傳統,即係你坐係到,然後由一堆狗狗拖住你走.由於同我同行既朋友係愛狗人士,佢覺得太殘忍就無玩到.我就另外問朋友拎佐啲相黎俾大家睇.狗雪橇有兩隻玩法,一隻就係drive your own dog,即係你自己揸一架狗車.價錢就係75 CAD一個鐘.如果係traditional個隻就係65CAD. 你睇下我啲朋友玩得幾開心! 睇冰雕 另外喺3月黃刀有一大盛事,就係冰雕展.我一月去既時候啲冰雕已經係到整緊,到時一定會盛大同好靚啊!如果係3月去黃刀既朋友千祈唔好錯過! 北極圈證書 最後,就係集郵必備既證書一張!大家只要到旅遊中心個到,俾3 CAD,就可以拎到呢張證明你去到黃刀鎮既證書架啦! 總結 去黃刀鎮玩絕對係體力既挑戰!大約作息時間如下: 10:00 – 11:00 梳洗及早餐 11:00 – 16:00 日間活動 16:00 – 19:00 休息 19:00 – 20:00 晚餐 …
Category Archive: 小斯遊蹤 (飛行體驗 + 遊記)
Mar 19
黃刀極光之旅最終回:黃刀鎮日間Local Tour
Feb 22
黃刀極光之旅第三彈:黃刀鎮極光Local Tour
終於到佐大家期待已久既黃刀極光之旅第三彈啦!今次想同大家介紹下我喺黃刀4日3夜裡面做佐啲乜.首先我有3晚分別join佐唔同既極光Tour,另外有兩個full day晏晝個陣就去佐釣冰魚同埋揸吉普車,今個post先同大家講下極光既local tour先!事不宜遲,去相啦! 黃刀鎮既極光tour主要有兩類,第一類係跟住一啲叫極光獵人既當地人,佢會揸架車帶你通山走,邊到有極光邊到睇得靚既,佢就會車你去個到睇,而且仲有晒腳架後備電借俾你,裝備非常充足! 另一類就係跟團,跟團既意思就係佢會搵架大既旅遊巴,車你去一個叫做Aurora Village既地方,俾你坐定定咁等極光出黎.果個Village有唔同既帳幕俾大家係一個暖粒粒既環境下睇極光,而且又有晒廁所,熱飲同餐廳. 而我就選擇頭2晚join極光獵人,最後一晚就去Aurora Village.小斯強烈建議大家join極光獵人,因為可以通山走,個極光係會靚好多架!而我個兩晚join果個獵人個名就係叫David (https://facebook.com/david.yau.754),佢係個邊長居既香港人黎,所以大家唔需要擔心溝通上有乜問題呀! 喺大約夜晚既11點,David就會揸架車黎車大家周圍去睇極光. 雖然通山走真係好鬼凍,但係David車上面會有熱朱古力,熱水等等俾大家飲,而且有一晚佢仲煲佐粥俾我地食呀! 小斯唔係好識影相,不過照同大家分享下啲經驗啦!影極光既重點都係要落腳架,長曝同低iso啦!我呢張都foc佐差唔多成20秒架!題外話,本身我都有帶支腳架去既,但出名大矇既我,居然將成支腳架漏佐係架飛機到!好彩David佢有腳架相借喳!唔係真係毛都影唔到條呀! 喺另一晚,我就去佐Aurora Village,即係之前同大家講過有個帳幕俾大家休息住等極光出現既地方. 帳幕入面既設備非常充足,有非常重要非常暖既火爐,熱水,茶,咖啡,朱古力等等. 喺Aurora Village裡面影極光的話,就可以連埋個營一齊影埋入去,但係感覺仲係無通山走咁開心. 所以小斯既建議就係,Aurora Village係值得去一次既,但一次起兩次止,睇極光,始終都係揸架車,跟住個當地方通山走爽好多呀!下次最終回就同大家講下黃刀鎮日頭有乜做呀!
Jan 20
黃刀極光之旅第二彈:東京成田來回加拿大溫哥華商務艙體驗 – 日本航空
黎到黃刀極光之旅第二彈!係上一彈大家都記得我係坐日航既business去加拿大溫哥華架啦!今次就想同大家分享一下~總括黎講,日航business親切度爆分,始終都係日本既航空公司嘛 (係架啦!我係崇日架啦!) 啲嘢食都仲要好正,尤其係西式野!不過因為航線問題,個seat位始終唔係平晒既flat,真係訓得有啲辛苦!但總括黎講,都推介大家試下既! 舒適:*** 服務:***** 食物:***** 日本航空東京成田來回加拿大溫哥華既客機係以787-8執飛,用既係JAL SHELL FLAT NEO.一上到機,梗係要玩下佢個隻可以轉色既窗啦! 座位則以2-2-2排列,今次我係坐第一排既~ 座位如果以坐黎講,其實都幾舒服,對手都唔會話惦到個handle.個mon都幾大,電影主要以日本及西片為主,港產片係無既~有usb口插電;耳筒係用SONY既,質素幾好唔錯. 如果唔係坐最前的話,個mon下面仲會有個位俾大家放野,幾大幾好既. 到講張登,張登可以搞半躺同170度平訓. 170度平躺其實真係有啲辛苦,因為個人會成個sir佐落去訓.但我坐過第一次之後,就知點樣坐得舒服了!只要唔好將個腳位伸直晒,反而整返平佢,咁就訓得好舒服架啦!同埋大家最好問空姐拎多張被,將張被舖喺面,就會舒服好多架啦! 好!到講過夜包,日航個過夜包係一個日本喼既牌子黎 (其實我唔係好識係乜,嘻).裡面都係正正常常既野啦~耳塞,紙巾,牙刷,潤唇膏,眼罩,口罩等. 到佐戲肉,就係野食啦!呢程機總共會食2餐,一餐晚餐同一餐輕食.上機無耐之後,就會開始上晚餐.佢有西式同日式俾大家揀.上面個2幅圖係西式;下面個2幅為日式.小斯建議大家最好同朋友一人揀一份咁試,雖然佢係日本航空公司,但佢個西餐真係好好食!除佐個樣做得精緻之外,質素亦好高,佢舊牛仲要整到係紅色,6成熟岩岩好添! 至於日式更加誇張,我坐佢business就係為佐佢果個九宮格盒,九宮格裡面有9種唔同既漬物,但好唔好食就見人見智,嘻嘻!跟住個main都係家常便飯,但有得喺飛機上面飲麵鼓湯真係好正!個飯仲要係圖碌碌既珍珠米黎添! 好!輪到輕食啦!上面係日式,係蟹粥黎!好鬼好味!西式都一樣咁好味,係奄列同Yogurt黎,非常健康美味! 最後,因為喺等緊去廁所既時候,同個空姐吹佐幾句水,佢就送佐張post card俾我,日本妹既小心機真係不得了! 總括黎講,日航既business class係軟件方面,包括服務同野食都十分唔錯,唯獨係航線問題,坐唔到flat既business,訓覺就差好遠了!
Jan 18
黃刀極光之旅第一彈:如何用里數去加拿大黃刀鎮
加拿大黃刀鎮,相傳係全球最易睇到北極光既地方,一年大約有260日都可以睇到極光.而小斯就喺岩岩個聖誕去佐黃刀鎮,果然俾我第一晚就睇到一直俾吳若希洗腦既我要與你去看極地曙光啦!咁當然我係用里數換去架啦!就等我分享個行程俾大家啦! 首先,要去黃刀鎮,行程一般係: 香港HKG->溫哥華YVR 溫哥華YVR->黃刀鎮YZF 黃刀鎮YZF->溫哥華YVR 溫哥華YVR->香港HKG 所以即係換機票的話,就要拆開香港 溫哥華,溫哥華 黃刀鎮去換啦!點解你睇落去就會明架啦! – 香港HKG 溫哥華YVR 咁香港來回溫哥華,儲開AM既我地,好簡單就咁換國泰來回就得啦! 而且時間仲幾靚!去程有午機去午機到同凌晨機去夜機到選擇;回程唔使講梗係揀凌晨機去早機到啦!而且稅同燃油都唔貴,$644架喳!Econ要60,000里,Business就120,000里,小斯強烈建議大家換Business,國泰長途個Business好鬼舒服的!但呢個方法有個缺點,就係好難換 🙁 可能溫哥華太多華人,搞到隻機一般都好full,就算Business都係咁話,所以有時就算你好早換都會無位,唯一辦法就係轉機! 轉機最方便既地方就梗係經東京啦!又多個藉口可以去東京買野,嘻嘻!大家可以坐日航或國泰或港龍去到東京先,然後再坐日航去溫哥華.如果咁換的話,其實基本上日日都有位咁制,而來回個時間小斯覺得都幾OK!hea下hea下咁幾舒服! 我岩岩聖誕個行程就係先去日本過平安夜,然後玩幾日東京,再坐去溫哥華,最後再由溫哥華經東京返香港.呢個行程就比直航溫哥華易換好多啦!但缺點就係要轉機,同埋日航business唔太好坐,喺下個post我會分享有幾唔好坐!咁樣換一樣都係來回Econ 60,000里,Business 120,000里. 但係大家都知,am係有2個stopover,2個transit同1個openjaw架啦!小斯就建議大家可以去程直航去溫哥華,然後回程先經東京返香港,咁就可以shop幾日ping啦!而且日航可以拎3個喼架!嘿!哈哈哈哈!咁樣換都係來回Econ 60,000里,Business 120,000架喳! – 溫哥華YVR 黃刀鎮YZF 溫哥華去黃刀鎮,係無直航既,點都要轉一次,一般喺Calgary或者Edmonton轉.營運既航班就只有Air Canada同Westjet,而Air Canada係屬於Star Alliance,即係無得用AM換啦!所以就只能用United Airlines去換啦! 用United換,就只屬25,000里同俾$115就可以換到來回溫哥華YVR 黃刀鎮YZF. 其實咁換係幾抵既!因為你買既話,一般平極都要$2,500,時間靚仔少少既都起碼要$3,000至$4,000,而且Westjet更加係廉航黎,唔包寄艙行李,需要另外俾錢去買行李!所以咁樣換用25,000換Air Canada去係好鬼抵!不過咁樣換缺點就係好難換,我都換唔到呀!嗚! 不過,俾個經驗大家,一般買機票最平個班機多數都係Westjet,去程成朝早6點鐘,跟住回程又係朝早6點鐘,但其實咁樣都無乜問題!因為溫哥華機場離市區都幾近,其實搭的士去$200港紙內實得;然後回程就算係朝早6點鐘,好多酒店都有Shuttle Bus,所以就算係啲咁爛既時間,都可以放心照買啦!而且可以用盡晒時間,岩晒爛玩既我地,哈哈哈! 係第二彈會想同大家分享下日航隻787 business有幾唔好坐-_-


text:
FIFA 13
FIFA 13 - FIFA 13陰濕招盡收錄
足球遊戲大作《FIFA》系列資料夠真,但為人詬病係球員動作唔 夠神似,AI又爭少少.經呢幾年嘅努力,依家各方面都做得好逼真!即將推出嘅最新版本《FIFA 13》相比上集變化唔算太大,但玩過Gamescom試玩版本,發現球員控波,爭身位時都夠像真,輸身位時,可以鬼鬼祟祟加力推人背脊,等佢失平衡再攞 波,陰濕招都模擬得到!
FIFA 13 - 背脊出掌攞身位
其實上一版本 《FIFA 12》 已經有Player Impact System,即係模擬球員碰撞時的真實物理反應,可以鬥食身位攞波.可是系統有瑕疵,自己球員會失驚無神撞埋一堆,又未必做到先食位後攞波.今年新版本 就改善咗,更可以出埋陰濕招,就算輸咗身位,輸咗先機,後衞都可以喺對方前鋒背後出手推,等佢失平衡射門「撻Q」或者控球甩腳,夠真實.而且 就算無對手壓 迫都好,接應遠距離傳球都偶有失腳,個波往往彈離身幾丈遠,要知道並唔係個個球員都係貝碧托夫,呢樣確實像真!
FIFA 13 - 巧妙走位破越位
AI系統係《FIFA 13》另一處改良咗嘅地方,不論傳波定走位皆有改良.以前明明想交直線畀最遠走空位嘅隊友,但電腦往往會交咗畀較近嘅隊友.《FIFA 13》就唔同,交波可以隨心所欲,而且電腦AI強,隊友會識得走位迎波,當交波畀隊友甲,隊友乙會即時改變原有路線配合走位;仲有今集隊友唔會盲目死衝接 應直線而越位,反而會聰明地兜後走,跟後衞平排後再向前走破越位陷阱,亦識得接應兩邊傳中時從盲眼位楔入搶點,超真實.至於處理罰球亦有心 思,攻方可以選 擇由三個球員諗計炮製,而守方可以隨時加減人牆人數,或者安排球員飛身出去攔截,但最陰濕係可以偷雞移前兩步.
FIFA 13 - 現實世界融入遊戲
《FIFA》系列嘅球隊同球員資料出名夠多夠齊,《FIFA 13》已確認有得玩30個地區聯賽,不過最新加入嘅沙特阿拉伯聯賽真係可有可無,反而有唔少Fans嘅阿根廷聯賽就未見影.最抵讚係《FIFA》系列會將 現實足球世界融入遊戲入面,好似真實球員受傷,停賽,狀態滑落都會喺《FIFA 13》反映出嚟,甚至乎球員最新嘅花邊新聞消息,都會不時Update放入球賽評述入面,唔怕玩成年都係得嗰F幾句評述咁悶.至於封面就用上阿根廷球王美 斯,佢之前連續三年都係對家《Winning Eleven》系列嘅封面人物,嘩!球王跳槽喎!
FIFA 13


text:
香港知專設計學院形象設計系 Yr.1
李嘉慧(Amber)
Amber話要走在潮流尖端,喪煲潮流雜誌,網站是常識,好似 Vision numero vogue, Pinertest,佢一個禮拜仲會行 3, 4次街,睇吓時裝行情,唔係會好易 out㗎!
U花 U草
知專設計型女 靠潮媽搵創作靈感
讀得設計唔多唔少會想出國見識深造吓,好似現就讀香港知專設計學院形象設計系 Yr.1嘅李嘉慧(Amber),佢想讀完 2年 HKDI之後過法國著名設計學院 ESMOD讀書,不過佢話:「我由細到大都好鍾意設計,我好認真㗎,過去法國真係想深造設計呢一行.」
原來 Amber對設計情有獨鍾,全因背後有個同樣走在潮流尖端嘅媽媽,兩母女經常交換潮流心得,而且 Amber創作時候媽媽仲會俾靈感佢:「我咁鍾意 fashion都因為媽媽,我細個媽媽已經扮到好似小 model咁,加上佢好有潮流觸覺,每季佢都會留意潮流興啲乜,成日會同我講『跟我著實冇死!』所以我好多時會向媽媽攞 fashion貼士!」
Amber目標好清晰,一心想入讀法國巴黎著名時裝設計學院 ESMOD,全因大部分名牌例如 Dior, D&G, YSL嘅設計師都係 ESMOD畢業生,可以話入得去讀就叉咗半隻腳入潮界,問佢有冇信心, Amber就好謙話:「其實成績係其次,反而自己嘅作品最緊要,所以大,小型花生騷我都去睇,令自己不斷有靈感設計有特色嘅衫,希望呢啲都可以幫我整靚個 portfolio.」


text:
即發掘下D未去過嘅公園...
之前喺FB見其他朋友去大埔海濱公園嘅相,個公園好似幾得
我自己都未去過,帶埋野人一齊踩下新場
一入到去,就見到個放船池
野人專心睇船睇到唔想走...(但我就快曬C!!!!!)
再行入D個公園,就見到好多人野餐嘅草地
如果唔想好似我地咁帶自家單車,海邊都有租單車地方
真係好熱呀...呀...呀...
由於氣管炎又黎搵我,咳到冇命,咁熱都要飲自備暖水
我覺得大埔海濱公園都係一個幾完善嘅公園
有草地野餐,有單車租,有幾個小食亭,有個有位坐嘅餐廳仔
玩到攰,去海邊吹吹風~~~
唔知大家有冇用過GENKI APPS嘅攞飛FUNCTION呢????
本人真係覺得呢個FUNCTION好STUPID
因為只係可以拎到附近分店嘅飛 (仲要真係好附近下!!!!!)
話說離開海濱公園,諗住拎定張GENKI飛
我地架車要過左九龍灣先拎到APM GENKI飛!!!!
咁我估個APPS原意都係想方便人唔使排咁耐隊
但去到咁近先拎到,同我自己行到去間舖先拎,分別都應該唔大囉-__-
所以呢個FUNCTION我估計只有利於屋企樓下就有間GENKI嘅人
野人其實好少有機會食雪糕
因為長期都好似有D咳清唔到
見佢地呢期真係冇咳好耐


text:
今早同阿婆帶埋阿B去買餸,之後去左阿婆朋友~客氣婆婆家,因為客氣婆婆煲左〝番薯糖水〞叫阿婆去食,坐左一陣客氣婆婆就拎左袋野出嚟!逐一話我知袋裡有利是,還有買左一筒薯片比,一包餅仔比阿B,幾個蝦籽餅比老豆,仲有2個橙添!上年第一封收既利是都係客氣婆婆比.
佢間中都有買野請我地食,真係有D唔好意思,因為佢已是八十幾九十歲,我地都有叫佢唔好買留番比自己食喇!但佢太客氣仍然繼續買,有時又幫我儲印花,因為有唔要比佢,間中都會買番D野比佢或者整野食都會請佢食,所以我今年有時間整蘿蔔糕都會比一底佢作回禮.
我尋日話今日會執埋個廳,同阿B落完街見佢眼訓就陪佢訓左,跟住上網整D野,我午飯都未食佢就醒左,訓醒後好黐身,我只執左少少又抺左少少野,唯有明天繼續.
今日運程原本都不錯,但由老公6點幾放工後一個電話就扭轉左.每日老公都係用電話聽歌,頭先電話中講佢個藍芽耳筒得一邊有聲叫我問肥阿哥有冇,肥阿哥問關於耳筒既野我又唔多識,於是我叫老公直接打比肥阿哥,之後肥阿哥回覆我有,我講左9點3至半過到去,食完飯就立即過去肥阿哥到.
我地好正常禁制等電梯,等緊冇野做周圍望,老公話有電梯咪入囉!正當我行入左2步,老公話有灘水叫我小心.我見老公禁關門和層數後關門又開番,我又試下都唔得層數又唔着燈,咁我就禁住層數唔放手,唉!得喎.
電梯郁左幾下就唔郁,心知不妙,一定係被困電梯,老公才發現層數按鈕下面平時有塊板蓋住個控制板而家唔見左塊板,我就叫老公禁警鐘與管理員對話,管理員回覆已找了電梯維修員前來要等15分鐘.唉!這次係我出世至今第2次被困,2次都係同老公一齊,仲要係得我地2個人.
突然,電梯外聽到有個阿嬸問有冇人?又話佢鎖左電梯問我地點關門架?佢諗住拎地拖拖電梯內的水,我估佢係清潔阿嬸,管理員見到就問佢有冇鎖電梯.
清潔阿嬸:我有鎖電梯架喎!
清潔阿嬸:佢地點樣關門架?
清潔阿嬸:點解會關到門架?
清潔阿嬸不斷重覆這些類似的說話,仲語帶有點埋怨我和老公添!老公都有問佢點鎖電梯,不過,佢好似聽唔到,老公仲話出到去會話佢添丫!我話算喇!之後管理員用對講機話頭先個清工鎖左電梯,你地點怎樣關到門呢?我地將全個過如實講.
我係一個有交帶既人緊係話比肥阿哥聽現況先喇!我仲話個清潔阿嬸好似埋怨我地咁!肥阿哥叫我唔好諗咁多野,我講老公都話一陣出去話佢添丫!隔左一陣肥阿哥又來電問我究竟係邊到困電梯,又話打去管理處問下,肥阿哥回覆要等到9點9才有人來.
我係電梯內仍然聽到清潔阿嬸不斷重覆果幾句野,突然,聽到肥阿哥把聲問我地係唔係到?幾分鐘後電梯維修員到,佢用手掹開左少少門叫我地行後唔好伸手和頭去電梯門到,之後就走左,我見到我地好似上左大半個電梯位,跟住個清潔阿嬸又出現.
清潔阿嬸:都唔知你地點關門架?
肥阿哥:我問你點鎖門?
清潔阿嬸:咁佢地點關門?
肥阿哥:你而家仲咩埋怨佢地丫?我問你點鎖門丫?
清潔阿嬸:我冇埋怨佢地丫?
初時對話肥阿哥語氣有點唔老嚟,因為清潔阿嬸開口已有責備,埋怨我地既語氣,跟住肥阿哥開始講粗口發老脾喇!佢地對話中期個管理員入嚟叫清潔阿嬸唔好嘈喇!但清潔阿嬸都係唔收聲.以下對話肥阿哥係夾雜粗口,但我冇打到,請自行加上.
肥阿哥:冇,你又話佢地點關門?
清潔阿嬸:咁佢地點關門丫?
肥阿哥:你而家鎖左我屋企人係入面,我問你點鎖門?
清潔阿嬸:我鎖左門去拎地拖諗住拖電梯入面D水,我已經掹左舊野出嚟喇!
肥阿哥:咁有電梯緊係搭架喇!點知冇左舊野啫!
清潔阿嬸:我鎖左門架喎!點解佢地會關到門?費事采你.
肥阿哥未講完,清潔阿嬸講完果句就走人,之後我仲聽到好大力防煙門回彈聲,我諗係肥阿哥激氣得滯跟住個清潔阿嬸行去後樓梯,肥阿哥好大力開門.
肥阿哥最憎人做左唔認,仲要係到死撐.我好奇怪開首肥阿哥語氣唔多好,佢仍然保持責備,埋怨語氣,肥阿哥繼而講粗口,又有人調停都唔收聲,仍然不斷講.老公話D師奶係咁,佢公司D part-time師奶們都係咁.
電梯維修員用對講機又叫我地行後唔好伸手和頭去電梯門到,電梯郁左幾下就停左,老公話應該佢係機房用人手拉電梯,幾分鐘後電梯維修員開電梯門,問我地有冇唔舒服?由於還未到安全和埋想位置,所以要再等,係等既期間我同老公講一陣走時要同管理員講聲〝唔好意思〞,因為攪到佢,但唔知肥阿哥果邊點呢?電梯再郁多2下又停左,肥阿哥同我地講佢回家先,跟住電梯維修員就協助我地上去.
肥阿哥住頂樓,電梯維修員又係要去頂樓,我地就一齊搭電梯,在電梯期間電梯維修員問我地點樣關門?我地如實說出.
電梯維修員:清潔阿嬸,應該校左慢制,因為控制板係最底,我地又要去41樓係最高,而且又禁住唔放,咁樣就起左化學作用〝困電梯〞喇!
我:咁即係~如果我地去其他層數就唔會有事喇?係去頂樓禁住唔放才出事.
電梯維修員:係丫!
我:咁點算丫?
電梯維修員:冇架,呢隻電梯係咁樣.
我地上到去見到肥阿哥仲有D嬲,我地就將整個過程講一次,肥阿哥和阿嫂都覺得個清潔阿嬸不對,肥阿哥仲話明天要去投訴.老公攞左佢要既野,仲要睇埋〝秀才愛上兵〞先走,我係廣告期間拎左D野問肥阿哥,佢一睇就知係寫網頁法語,跟住比左2本書我睇,跟住我見佢心情平服番,我諗我呢排會更加忙.
我地走既時候管理員都對我地講〝唔好意思〞,我地亦都有講,管理員解釋個清潔阿嬸鎖左電梯想拖地,但佢鎖左又冇貼牌,管理員話部電梯有顯示,老公話冇留意,管理員又問我地點樣可以關門?我地將電梯維修員既說話講一次.其實,照電梯維修員講法,清潔阿嬸既做法唔係鎖電梯喇!咁究竟清潔阿嬸識唔識架?


text:
VO:林海峰 卓韻芝
今日,成日都落住毛毛細雨,喺街見到一男一女,個男嘅擔住一把米奇老鼠遮,把遮好細,只係夠遮到一個人,見到佢哋一個左邊膊頭濕哂,一個右邊膊頭濕哂,雨越落越大,但係佢哋就越行越慢.唔知淋濕一邊膊頭嘅感覺係點嘅呢?
愛上我 idclub.com
成日典床典蓆要生要死都冇用架,話嚟就嚟話走就走架嘛,有得俾你算到都唔算愛情啦,冇咗咪由頭嚟過囉,一定要相信自己可以得到更好嘅.
愛上我 idclub.com
本來你一啲都唔鍾意食咕嚕肉,因為又酸又肥,但係同親呀邊個食飯,佢一坐低就叫咕嚕肉;卒之有一日你發覺,當你自己再去嗰度食飯,一坐低就自自然然叫咕嚕肉,你知點解格!
愛上我 idclub.com
好多人同你講過佢唔啱你,佢玩吓架咋,冇好結果架!但係,你硬係好似聽唔到咁,唔理全世界嘅人話你係蠢人,係都要中個頭埋去.真係鍾意嘅都係唔講道理嘅,好多嘢都係自己攞嚟嘅!
愛上我 idclub.com
人嘅記憶真係好奇怪 ,你仲記得佢十年前嘅電話號碼,仲記得第一次去街嘅日子,甚至記得佢呀媽幾時生日.不過,當你想諗起個樣…哈…佢係咪咁嘅呢?竟然諗極都諗唔起,曾經咁重要嘅都會變得模糊,仲有乜嘢係有所謂架?
愛上我 idclub.com
有一日喺街等車,咁啱有架的士停喺我前面,門慢慢開,有個老伯伯落車,之後再扶喺車裡面等佢嘅老婆婆,婆婆隻腳好似唔係太方便,佢哋落咗車之後手拖手慢慢向前行,望住佢哋,我唔記得上車.
愛上我 idclub.com
諗返當初你將自尊放埋一邊,唔理後果係點,鼓起勇氣同佢講你鍾意佢.今日,你又要經過幾千次嘅內心交戰,深呼吸咗好多次,然後開口同佢講你唔鍾意佢,究竟邊一次需要嘅勇氣大啲呢?
愛上我 idclub.com
仲記得第一次同佢映貼紙相嘅情形嘛?大家一齊揀背景,試唔同嘅企法,又怕唔識日文會”禁”錯掣.當張相跌出嚟嘅時候,你哋幾咁興奮,仲即係一人貼咗一張喺手提電話背面.攞個電話出嚟睇吓,仲係咪嗰張呀?
愛上我 idclub.com
如果世界上有一個人,食嘅你可同佢分一半,著嘅又可以同佢分一半,甚至你嘅空間,時間,生命,要你同佢分一半你都唔介意嘅話;恭喜你,你已經搵到你嘅另一半.
愛上我 idclub.com
有啲人老咗嘅願望係可以有間屋,屋後面有個花園仔可種吓花,有人就想坐郵輪環遊世界,有啲就想日日都對住啲仔仔孫孫,而我,當我老咗,我想…病咗嗰陣,有人會陪我睇醫生.
愛上我 idclub.com
每次你發脾氣,無理取鬧,佢都唔會出聲,因為佢知道你心情唔好;永遠緊張你多過緊張佢自己,就算你對佢唔係最好,佢都唔會同你計較,邊個?除咗你呀媽仲有邊個?
愛上我 idclub.com
當你食咗一啲好好食嘅嘢,睇咗一齣好好睇嘅戲,去咗一個好靚嘅地方,你都會喺心入面同自己講:「如果佢喺度就好啦.」咁我諗呢個人都幾重要.
愛上我 idclub.com
有啲人每晚臨瞓之前都會許願,希望聽日掛八號風球唔駛返學啦,希望聽日中六合彩唔駛返工,我只係希望,可以快啲瞓著,快啲發夢見到佢.
愛上我 idclub.com
你有冇試過行行吓街,離遠好似見到一個你發誓以後唔要再見到嘅人,係咪佢呢?你開始心跳加速,繼續行呀,定係調頭走呢?佢越行越近,越行越近啦…哦,原來唔係佢…點解,又有啲失望嘅?
愛上我 idclub.com
你仲記得嗰一晚佢同你講要分開,因為佢原來唔鍾意你,佢話你哋性格唔夾,講咗好多意料之外嘅分手理由,雖然你會覺得難過,但係都應該多謝佢,一段感情結束得有原因,總好過無疾而終.
愛上我 idclub.com
其實,我很怕重溫以前的我,舊照片也好,舊稿件也好,但沒有以前的我,那有今日的我;今日的經歷也造就明日的你,人總需要勇敢生存,除了學會承受失戀,更需要面對自己,愛自己.


text:
對於honeymoon既地點,一直都十五十六,未有共識,大家睇睇我既進度表就知我地改黎改去.曾經考慮過以下地點,但都有唔同既concern:
馬爾代夫
近排結婚既朋友,好多都係去馬爾代夫渡蜜月,我知道既都已經有3 pairs.去既原因唔駛講都知,一定係鍾意可以係個咁既環境relax同hea到爆,加上馬爾代夫就黎陸沈,一生人點都要去一次之下,honeymoon去就係一個好既時機,因為平時去旅行可能會唔捨得俾咁貴去hea…
bb其實好恨去,因為可以晒到燶佢就最happy,但其實唔止馬爾代夫先可以晒到燶…至於我…唔鍾意同陽光玩遊戲就一定啦,但我唔想去既主因都唔係因為我怕晒,而係去到就係得間屋同個海就咁過幾日,完全冇野可以做甚至過兩日就開始悶既旅行,我想像到我並唔會好enjoy…個個都話一離開間屋就已經係跳落水,呢個環境究竟係咪一定係好野黎呢?在我看來一離開間屋就已經係跳落水我覺得好悶,因為除左屋同海,你再搵唔到第三樣野…再加上睇睇個價錢…唔玩水上活動兩條友都要差唔多4皮野黎過幾日咁既生活,我真係接受唔到囉…而且我之前都冇去過d類似既純relax地方,一去就去咁貴我都唔會識貨架喎…我用呢筆錢已經差唔多去到歐洲喇…我覺得去歐洲值d…
歐洲
講到歐洲咁抵去,咁不如去歐洲啦…但係timing唔岩…我地12月結婚,而12月就正正係歐洲日照時間最短既時候,4點幾5點已經太陽落山,少好多時間會去少好多地方,我當然唔會咁浪費我既未來歐洲之旅…
關島
無意間聽到朋友提起關島,同馬爾代夫一樣,都係同陽光玩遊戲既地方,除左海,仲多左沙灘,而且又有outlet同shopping既地方,似乎可以同時滿足到我同bb兩個.再睇埋價錢,原來都好抵 (其實對比馬爾代夫既價錢就會覺得邊度都係抵).因為覺得價錢平左,於是就想再去多一個地方,因為budget都係同馬爾代夫或歐洲一樣,我第一時間諗到北海道.
北海道
東京,大板,沖繩都去過了,下一個要去既日本地方當然係北海道.bb話可以係炎熱既關島返黎,第日即刻去冬天既北海道覺得好爽…係既,我都想像到會好爽!略略睇過旅遊書,冬天既北海道主要都係滑雪,我想睇既花花全部都冇,突然又令我覺得如果只係滑書既話,唔駛去北海道咁貴,去韓國都得啦…
韓國
我同bb都各自去過韓國一次,但大家都不約而同地覺得韓國其實冇乜特別,睇完旅遊書都係冇乜好想去既衝動,好似只係為滑雪而去韓國咁,我同bb兩個突然又謝晒…
澳洲
本身都有考慮澳洲,返返去bb讀書既地方,我覺得好有意義,可以同佢一齊懷勉下年青既日子,哈哈…不過…呢個feel好似唔多岩honeymoon做…
搞左一大餐,都係冇結果…


text:
One•Sept•2009
Hong Kong Disneyland
"Hello! halo!!!"
諾兒 Titi 兩歲生日喇 !
祝妳生日快樂 !
身體健康 !
童年生活無憂 !
日日做鐘意做嘅野 !
日日食鐘意食嘅野 !
爸爸送妳一間super princess房
媽媽就送你迪士尼生日小party同一日遊啦
當然仲有上次個crown啦 小公主 !
今次生日去迪迪尼 有公公婆婆yee e聰少陪妳
真係多謝晒呀 請大假之餘 仲要破肺呢 嘻嘻
小ti同tima都係壽星女 所以有一個生日紀念章
迪迪尼嘅staff見到我地 都會講聲生日快樂架!
今日阿ti嘅birthday look得唔得呀?
tima仲特登買左對好靚嘅新鞋鞋仔比臭豬呀!
阿ti戴住嘅minnie頭飾好靚呀 tima超級鐘意
如是下年真係去得成x國 阿ti就可以戴住去x國迪士尼啦!
依家阿妝好巴閉架 見到咩都話要買
最後阿公買左隻donald duck比佢 好貴呀! 多謝公公!
仲試玩遙控車仔 本來阿公想買埋
可惜比tima截停左 小朋友唔可以一次過買咁多玩具架!
又探訪巴斯 哈哈 玩到有d悶呀
見到tima嘅分數 就知道玩得有幾熟練啦! 哈哈哈!
今日揀左火箭餐廳 食埋晒d junk food!!!
冇計啦 阿公話阿ti要食薯條喎 於是我地拉大隊去食薯條
鳴鳴! 大家有冇諗過tima都生日 冇人理tima感受呀!!!!!
你巴閉啦 壽星女 仲喺d戰利品前面 "v"晒手咁
玩完世界真細小 例牌嘆下冷氣 玩下先啦
睇下佢地幾開心!!!
第一次玩呢個轉轉杯 係tima見到有個細過阿ti嘅小朋友玩
先敢同阿ti去玩咋 嘻嘻
之前book左嘅pooh pooh夠鐘喇
再玩一次 計埋呢次 阿ti玩左十次都有喇 (HK加東京)
玩完pooh pooh就行一陣商店
同樣地 阿ti咩都要買...
阿ti見到木馬 本來應該好興奮架
可惜睡魔急call 又唔肯訓
最後眼定定 悶不起勁咁lu
去到森林探險區 又好似冇咁眼訓
可能知有野睇 有野玩卦
點知上到船眼光光咁 好似冇咩反應咁
去到3D館 衰豬都係"屎"都唔肯訓!!!!
仲戴住眼鏡睇足全場TIM...
終於臭豬被周公召左去
我地兩公婆見公仔企晒喺度 冇人排隊影相
於是唔執輸去影下先 嘻嘻!!!
唔洗半個鐘 周公都唔收嘅阿TI醒左
排隊撘火車嘅佢幾開心!!!!
撘完火車 我地今日再畫畫!
等一陣 我地畫MICKEY喇
睇下大家都幾專心
之後我地去左影相
到六點鐘 我地去左一個有MINNIE MICKEY陪我地玩嘅生日會
喺嗰度 有TIMA同TITI最愛嘅MINNIE出嚟陪我地切旦糕架!


text:
2016年7月11日星期一
唔知乜活動
去到先知原本呢度有入場費(呢度冇話係免費嘅活動好多時去到先知要收錢),但係我六點幾嚟話免費喎. 唔知係咪冇人嚟定係有啲檔口已冇食物.
入面啲檔口嘅食物全係免費.另外入場時有張紙畀你投票邊檔最好食.
大部份檔口都冇介紹有乜食.
呢檔係唯一一檔食物有賣相.檔主好有心機咁整.
問佢係乜. 係走骨spare ribs. 我覺得佢最好食.我嘅一票咁就畀咗佢.
試食份量都唔細.唔夠佢好樂意畀多啲你(算唔算係賄選呢?).
以下呢個我覺得太鹹.
雜菜批.味道麻麻.
呢個中間塊肉係帶甜.
仲食咗一個飯冇影到相. 有啲檔口嘅檔主因為唔主動咁我費事問佢攞嚟食. 但係食咗以上咁多已經飽了.
同場有人唱歌娛賓.
我去嘅係晚飯時間都冇乜人.睇怕呢個活動只此一次,唔會再搞.
32 則留言:
吃飽飽,唔駛煮晚飯!回覆刪除
你咁又搵到免費餐.回覆刪除回覆
咁都可以有免費餐.刪除
- 回覆
我估係因為冇宣傳.刪除
睇電視見香港仔果邊有間公司都搞緊同類活動, 幾新穎~回覆刪除回覆
都幾好㗎.自己嘅廚藝可以被人肯定.刪除
呵!呵!免費都無人嘅!回覆刪除
王子係咪可以慳番一餐飯錢?回覆刪除回覆
係呀,呢晚慳番唔使煮.刪除
免費掃街,好筍喎回覆刪除
冇乜人,可能宣傳不夠㗎!回覆刪除
呢類活動係咪畀啲有心做食肆的準老闆,試吓水溫呢?!!回覆刪除
我覺得香港都可以借吓鏡…回覆
唔清楚,有可能係.刪除
早知你打鑼打鼓叫晒啲街坊嚟啦,多啲人嚟以後先會再攪嘛 :p回覆刪除回覆
如果多人可能去到冇嘢食.刪除
有試食都冇人去,浪費了回覆刪除
好似都好靜蠅蠅咁......係咪晏晝會多人D???回覆刪除
唔收入場費都咁少人,收錢咪仲拍烏蠅?
現場唔見有煮食爐具,係咪多數已經煮好晒現成畀人食?回覆
我去係晚飯時間囉喎.刪除
我估係喺屋企煮好晒再拎去翻熱.
免費餐真係好,啲食物都唔錯喎回覆刪除回覆
啲食物都OK ga.刪除
你又一日走幾場啦!回覆刪除回覆
唔係呀.夏天冇乜活動,一星期得一兩場咋.刪除
咦!入場免費,野食又免費咪可以慳返餐!回覆刪除


text:
2014年4月11日星期五
素魚香茄子
38 則留言:
下次整魚香肉絲,仲正.回覆刪除回覆
魚香肉絲鄉下仔又係未食過.刪除
韓式麵鼓辣辣地可以代替豆辦醬回覆刪除回覆
我怕一大pack唔知煮乜好.刪除
你唔like食魚,食番多啲紫菜,海藻好d架回覆刪除回覆
魚生我食架. heheh刪除
唔錯喎...多番D汁, 撈下飯嘛~回覆刪除
一係冇豆渣,一係冇茄子,又冇豆板醬好攪笑呀!回覆刪除回覆
好多時想買就冇,懶得四圍搵.刪除
- 回覆
魚香茄子係深色個喎刪除
呢個餸啱大魔怪食喎!回覆刪除
唔搵個靚碟裝住上鏡?^^回覆刪除回覆
你又唔送俾我!!?刪除
我喺香港買咗大澳魚香茄子醬,有鹹香味㗎!回覆刪除回覆
我呢邊間唔中會有LKK魚香茄子醬刪除
好味就得啦, 有時要靈活變通嘛回覆刪除
齋,啱我,多謝介紹!我地呢度洋人超市都好多TVP素肉粒,唔使自己攪碎.回覆刪除回覆
我買o個d都唔使自己攪碎架.刪除
睇樣幾啱我口味喎 , 但看原作者的工序似乎都幾花時間 , 你真係好有心機煮 " 讚 "回覆刪除回覆
我買o個d都唔使自己攪碎,方便好多.刪除
你幾時Mark到森伯介紹嗰啲呀??!!!!回覆刪除回覆
啱食我會mark 低架.刪除
我廚房一定唔會有豆渣, 所以我煮普通的魚香茄子算嘞.回覆刪除回覆
食得多肉轉轉口味都好架.刪除


text:
2014年5月20日 晴天/雨天
09:50~10:10 | [白浜温泉無料シャトルバス] 南浜千鳥の湯 海舟 → 白浜駅
10:28~11:48 | [特急]くろしお14号 白浜 → 和歌山
12:06~12:16 | [和歌山市内バス] 新內→ 公園前
15:30~15:40 | [和歌山市内バス] 公園前 → 新內
(交通收費及詳細資料請往交通篇
)
酒店:天然温泉 紀州の湯 ドーミーインPREMIUM和歌山
同表妹「分手」後,我哋坐返巴士返酒店,真係好好彩,一返到酒店後就開始落雨,雨勢重越落越大.
酒店Check in時先諗起唔記得問表妹攞passport,唯有後補啦!但職員話我只係訂咗兩間隻人房一間單人房,因為表妹之前未確實係咪同我哋同行,所以哩個訂房應該係最初訂,但後來改咗不過酒店好似收唔到,好彩櫃台哩位職員先生啲英文可以同我溝通到,所以都順利換返三間雙人房,其實雙人同單人分別在放多份用品,房嘅大小同設計跟本就一樣.
本來我同大笨蛋諗住安頓好三寶後就到和歌山車駅內嘅商場逛逛,但落起大雨,再加上自己都有啲攰,都係唔好四處走啦,於是就去咗浸溫泉抖一抖,哩次行程每一日都好早就返酒呀!
浸完溫泉成個人鬆晒,鬆晒就當然想瞓啦!
到六點幾我自己打算走出街行行睇吓有咩食,但外面落住好大嘅雨,刮起好大嘅風,我著唔夠衫都唔敢行出去,就喺哩個時間見到表妹返嚟啦!佢返嚟時已經探咗路睇過有啲咩餐廳啱三寶食,商量好後就帶佢哋去前一條街嘅小小店舖開餐啦!
哩條係和歌山市嘅商店街,不過無咩嘢賣啊!
就喺哩間舖頭解決我哋晚餐嘞!
舖面細細,但好似平時睇日劇見到啲小店呀!
因為大家都唔係好餓,所以六個人只係叫咗三分食物,其實我都覺得有啲唔係幾好意思,但又唔想叫咗食唔晒咁嘥嘢,唯有唔好意思都做一次啦!
一個海鮮烏東
兩個蛋包飯
就係咁完成咗哩餐,不過個飯真係好好食,表妹同姨媽都話佢啲個烏東好好味啊!而且老板好好人好友善啊!所以雖然簡簡單單,但都食得好開心啊!
食飽之後到對面便利店買聽日嘅早餐就返酒店啦!因為夜晚同晏就嘅溫差真係好大,再加上落雨又刮風,我自己都凍到口陣陣,如果凍親三寶就大件事,所以都係早啲打道回府穏陣啲.
返到酒店浸吓溫泉,拾吓嘢,就係咁又完成咗一日看似輕鬆但又令人好累嘅行程啊!當時好擔心第二日嘅天氣,因為摘士多啤利係戶外活動之餘,如果落到濕淋淋又點可以去摘呢!唯有祈禱,希望在明天.


text:
August 28, 2014, Thursday night
Ruby今天離開我屋企啦, 貶眼又四年, 期間有做得好時亦有做得唔好, 雖然懶咗的, 但Ruby都係一個信得過的人, 我同型爸常常出門, 我地都好放心.
新工人本來都未知幾時到, agent本來話要十月中先到, 我同型爸麵諗著呢段時間, 屋企就由我同型爸每人負責一的啦.
但有時的野就咁, 當我由大陸差唔多返到香港, 型爸whatsapp我, agent通知, 新工人下星期一到,agent會train佢幾日, 攞埋身份證先去接佢返嚟. 哈哈, 我同型爸嘅part time job又唔使做好耐.
晚上問二公子想食的咩, 哈哈, 佢話要食板長壽司, 佢要儲分呀! 其實我已經儲夠分有折, 但佢拍拖成日都會出去食, 咁想自己儲分都啱嘅.
貪方便唔使等位, 去咗祥華店. 泊入停車場, 見到收費頭一小時HK$15, 第二小時要HK$30....嘩, 要食快的先得啦.
型爸就最好, 我地話食咩佢都話好. 我地都想試吓最近日日廣告都見到的螢光魷魚.
今晚二公子的女朋友都一齊嚟, 所以大部份都係叫四件
鵝肝壽司
螢光魷魚壽司, 蟹肉蟹膏壽司
的螢光魷魚係咁架, 味道一段
呢份蟹肉蟹膏都幾特別
分開三次叫, 都叫咗唔少野呀. 不過我一叫到第八件就停真係食唔到咁多.
飛魚子壽司, 牛舌壽司, 的牛舌好羶呀!
火炙秋刀魚, 拖羅池魚
蔥粒吞拿魚, 佢地三個要, 我食唔落啦
最後要了蕃茄湯牛肉烏冬, 兩人share一碗. 不過的蕃茄湯底好腥, 唔好味嘅. 我食少少, 型爸食哂.
四個人食咗四百幾, 差唔多啦.
板長每個時段都設有最低消費, 我地算係夜宵時段, 每位HK$88. 不過都食到超哂啦.


text:
每個人都有解決性需要嘅時候,不論男女,有伴一齊扑野當然好,但更多時候大家都係對住電腦除低條褲睇住片解決.講影片質素 ThisAV 唔一定最好:講高清佢冇,講齊唔夠人嚟,講自拍又唔及人多.但係有一點我敢話全世界冇一個鹹網夠佢嚟,就係ThisAV絕對係鹹網之中最有良心嘅一個.
開個鹹網其實唔難,有片就放上去,愈多愈好,之後靠廣告搵錢.無論咩事都好,鹹網永遠都有佢嘅需求,理得你黃絲藍絲支持邊個係咪政治冷感都好,大家喺鹹網面前都係一隻下身冇著褲嘅鹹蟲.但係當反國教進行嘅時候,ThisAV居然唔比你睇鹹片,叫你著返條褲,叫你了解下點解要反國教.大家想唔想像到有人會咁倒自己米?你諗下如果你上一樓一叫雞,入到門口隻雞就話今日唔做生意,叫你返去諗下而家嘅香港點解會變成咁,梁振英管理得有幾差,唔好再淨係用下半身思考.嚇都嚇撚死你啦大佬,講緊生意,錢啊,香港人最鍾意嘅錢,居然有人會寧願唔播一日鹹片而去叫香港人用下頭頂個腦諗下而家嘅現況,有咁嘅良心又敢做嘅有幾多個?
唔止反國教,仲有之後劉進圖被斬,佔領運動,ThisAV都有改下頭像變下黑白去「親身表態」,今日又上載港大校委錄音.我相信當時班瞓左幾日街返屋企沖涼順手上ThisAV打個飛機嘅學生們見到ThisAV咁樣嘅一幕,真係連打飛機嗰陣都感覺到有人支持緊自己.ThisAV令我人生第一次覺得原來連打飛機都可以咁感動,連打飛機果陣我都係一個確確實實嘅黃絲帶.
大家要求鹹網嘅就只有不斷放鹹片上去,ThisAV咁做明顯唔係為咗吸客,只係憑網主自己嘅良心去做事.如果個個香港人都可以好似佢咁工作之餘不忘表達自己立場,唔會當政治同自己無關嘅話,可能香港真係唔洗變到咁.
唔好講咁多,等我上ThisAV聽返條校委會錄音先.
相關新聞:
港大錄音聲帶被上傳至色情網站 網民驚呼:點解ThisAV會有紀文鳳?
原文連結


text:
正在服兵役嘅韓劇《感激時代》男星金賢重同前女友崔小姐嘅羅生門是非由上年到O依家為止鬧到沒完沒了,上星期崔小姐更秘密生B,又話金賢重唔肯驗DNA,將矛頭再次指去金賢重度.
今日,金賢重方面就舉行緊急記者會,透過金賢重嘅代表律師公開金賢重早前去驗DNA嘅相片,更公開一封由金賢重嘅自白信,還金賢重一個清白.
金賢重喺信入提到:「BB喺9月12日出世嘅消息我完全唔知情,都係透過報導先得知消息,更加見到有報導話我拒絕進行親子確認.我已經準備好親子確認嘅文件,我唔係因為懷疑BB嘅身份,進行親子確認嘅目的係要知道自己應該負上咩責任.」
又話:「我都想親自養大BB,但唔到我隨心所欲,因為所有事都要依法行事,抱歉我未能講太多.現時對於BB出世嘅事都冇實感,腦海入面亦會諗BB同我似唔似樣,對於BB出世當日唔可以同佢喺埋一齊,呢世都會對BB存有抱歉之心.到O依家為止仲好陌生嘅爸爸,仲有「爸爸」呢個字,更會諗應該點養佢.」
而金賢重嘅代表律師更提到金賢重表示即使佢係BB嘅生父,亦都唔會同崔小姐復合,而律師亦都指摘崔小姐至今未肯交出BB嘅血型結果,似係有心拖延時間,仲要求崔小姐唔好再利用BB嚟作為起訟金賢重嘅道具.
2015年9月18日 星期五
金賢重驗完DNA:陪唔到BB出世 呢世都對唔住佢 金賢,金賢重,
正在服兵役嘅韓劇《感激時代》男星金賢重同前女友崔小姐嘅羅生門是非由上年到O依家為止鬧到沒完沒了,上星期崔小姐更秘密生B,又話金賢重唔肯驗DNA,將矛頭再次指去金賢重度.


text:
馮仁昭四圍超:演協風波傾掂數 秋生搵芷菁幫手 - 馮仁昭
呢個圈冇永遠嘅敵人,曾志偉想搵黃秋生做演藝人協會會長,但因入會問題搞到秋生喺演協門口瞓地,仲同演協秘書長陳芷菁開火,又話要佢做會長,就唔可以有芷菁.
事隔幾日秋生噚日喺網上話:「演協事件已有溝通.」佢事後接受電話訪問:「志偉話演協今日(噚日)開會,之後會打電話畀我.同佢講如果真係要行就三部曲,第一係咪go ahead(繼續搞)先,第二係入會問題點解決,會都入唔到選乜鬼.我主動打電話畀芷菁溝通,佢話上次情況混亂有誤會,咁大家都循例講聲『唔好意思』.」佢話呢啲問題解決曬先可以選,同時收番話同芷菁合作唔到:「唔係十冤九仇,芷菁又咁熟會務,都想佢幫手,做會長嘅目的係想團結業界.」之後佢收到演協理事王祖藍嘅短訊講番今日開會結果,話要搞掂內部會務先,秋生話:「佢哋話會延遲選舉,招收多啲新會員,我理解即係等佢哋內部講掂數先,可以鬆一口氣過年.」
莊思敏寸芷菁
莊思敏噚日喺尖沙嘴出席活動,提到當日被拒入會填表格,佢話唔認同芷菁嘅處事:「欠靈活,處理手法硬繃繃.」話入會唔成最後入咗醬油會:「開咗個group chat叫醬油會,秋生會畀我哋最新消息.」
撰文:馮仁昭


text:
最近忙住做功課, 公司又忙, 見joejoe既時間少之有少, 今日終於可以見到佢啦!! 冇琴日既濃妝, 但感覺ok!!
先同joejoe去買我想睇既天姬戰, 睇三點半場, 仲有成兩個鐘, 不如去食野~joejoe最近生左粒飛滋, 所以都係以清淡為主, 最後選擇一間裝修極豪華既上海菜館食飯
餐廳門口已經好豪華, 好似歐陸式cafe
門口另一邊也好靚, 尤其係椅子部分
餐廳入面更加靚, 真係好似酒店一樣
雖然外面比較西式, 但入面部分地方比較中式
我哋食飯附近既地方, 都幾光猛, 而且比較寧靜, 好正
我地坐角落位, 見到其他人食飯之餘, 我哋兩個又可以靜靜地傾計
牆上既壁畫, 感覺簡單及高貴
等雞雞袋影下相先, 附近既餐具及餐牌都好別緻
第一個菜式到左啦, 連雞雞袋都要影返張
登登~原來呢個係宮保雞丁, 雞肉唔太spicy, 而且又滑, 個麵包又脆, 一流!!
等我都同個宮保雞丁影相先, 大家都黎食吧..XD
joejoe笑得仲開心, 個背景都好靚
第二個菜式就係冬菇毛豆燒豆腐, 味道唔太濃, 清清地, 幾好味
當然唔少得最愛既紅油抄手, 味道都算唔錯
食完飯之後去睇天姬戰, 無論動作, 音效及電腦特技全部都一流, 只有個故事比較弱少少, 但真係幾好睇. 最後仲同張poster影相^^
女主角baby doll真係好靚女, 全張poster都好靚, 一齊影返張相先. 可惜燈光太暗..
joejoe都影返張相先~
係poster前面影底我哋兩人既戲票先
我同joejoe互相買比對方既禮物, 可愛既兔仔及青蛙王子
同joejoe睇完戲之後行下街, 就係買左呢對可愛既抺mon手指公仔, 真係可愛到唔捨得用. 同時也多謝joejoe送比我既鬆弛熊遮及時裝雜誌^^
kumi's new life
2011年4月3日 星期日
可以見到joejoe啦!!
最近忙住做功課, 公司又忙, 見joejoe既時間少之有少, 今日終於可以見到佢啦!! 冇琴日既濃妝, 但感覺ok!!


text:
今日下午放假, 最近天氣也比較熱, 頭髮又長又傷, 於是食完lunch之後, 再去姑姐屋企附近剪頭髮, 講真真係好耐冇剪呢, 見留到咁長, 都唔捨得剪
個樣好鬼"薯", 剪左四五吋頭髮, 都好似幾長咁. 因我覺得太短又唔習慣, 中間長度打理會比較煩
剪完頭髮之後係屋企休息下, 之後姑姐返到屋企, 我也幫忙煮飯先. 咁初學者既我當然唔使煮哂全餐飯, 只係煮其中一碟簡單既飯便ok, 呢次挑戰既係豬肉碎蒸豆腐
首先係整碎豆腐, 豆腐可到超市買現成既山水豆腐之類. 之後再倒入豬肉碎
倒入豬肉碎後再撈勺, 平均分布就最好啦! 之後趁飯差唔多煮好時擺入去飯煲內
終於蒸好啦, 好水汪汪咁, 因豆腐出水太勁!! 但豬肉及豆腐都好滑, 就咁撈飯食都一流!!
希望之後會有更多時間煮飯吧!! 最終目標係煮比屋企人, joejoe及朋友食, 咁當然一定要煮得好味啦, 我唔會要你地做白老鼠食埋難食野, 放心^^
kumi's new life
2011年5月12日 星期四
剪左頭髮
今日下午放假, 最近天氣也比較熱, 頭髮又長又傷, 於是食完lunch之後, 再去姑姐屋企附近剪頭髮, 講真真係好耐冇剪呢, 見留到咁長, 都唔捨得剪


text:
今日同tracy放工, 原來佢有張haagan-dazs既雪榚coupon, 於是我哋一齊去食. 都係第一次和呢間公司既同事放工後食野, 好開心, 而且仲拎埋我既兩隻兔仔公仔去影相
呢次既主角~包括兔仔及haagan-dazs既manu~
我既雪榚終於到左, 係tiramisu, 士多啤梨芝士蛋糕及choco曲奇
我同tracy既雪榚, 佢叫既同我差唔多, 我既係tiramisu, 佢既係雲尼拿
到兩隻公仔一齊食雪榚, 你睇下佢地幾大食!!
先由花花兔食左tracy杯雪榚先~
之後由白白兔食我杯雪榚啦~
知道你為食啦!! 唔洗控個頭埋去吧? 食就食啦~
等我都食返杯雪榚先, 雪榚好香好滑, 仲要係tracy請既, 勁好味!!
tracy都食返杯雪榚先~幾有笑容
之後tracy帶我去街度睇下halloween既擺設, 個南瓜公仔都幾可愛
tracy好鬼馬咁跟個公仔做同一個動作, 又幾搞鬼喎
呢盆植物好得意啊, 其實佢係南瓜花黎, 仲有綠, 紅及黃三隻色
連中港城外都有南瓜公仔擺設, 仲擺出搞鬼動作
見中港城門外咁多halloween擺設, 我同tracy入去海港城睇下, 點知入面冇任何擺設, 只有幾行格仔店, 展示各種美術作品
好多動物公仔既擺設, 仲有我至愛既粉紅色兔仔~
仲有一個鑽石做既怪魚袋, 個樣都幾得意!?既
仲有呢個女性underwear........既化妝袋, 唔知有冇人夠膽拎佢出街呢?
仲有好多貓仔圍住隻大貓, 隻大貓好邪惡咁
仲有隻龍蝦咬死人既事件!? 又真係做得幾似
仲有一個理大時裝設計系既學生作品, 對鞋真係好靚, 好高貴
kumi's new life
2010年10月14日 星期四
同tracy放工之後食雪榚
今日同tracy放工, 原來佢有張haagan-dazs既雪榚coupon, 於是我哋一齊去食. 都係第一次和呢間公司既同事放工後食野, 好開心, 而且仲拎埋我既兩隻兔仔公仔去影相


text:
上週三( 20日),祖兒禦用化妝師 Arris同師兄劉浩龍經理人 Donny喺 W酒店擺酒,祖兒同師兄雖然負責做姊妹兄弟,但 FBI所見, 2人不斷左閃右避,散場後,仲玩前後腳,師兄先走,祖兒跟尾,不過最終目的地咪又係一樣!
FBI
冧掂女友全家 祖兒偷運師兄返閨
容祖兒同師兄劉浩龍,雖然由好友變密友已經年半,但一直低調處理感情事,就算出街拍拖都左閃右避.
不過,上週三( 20日)咁啱係祖兒禦用化妝師 Arris Law同師兄經理人 Donny Yu(虞天洛)喺九龍 W酒店擺喜酒,聽講祖兒一早請假做 Arris姊妹;而師兄就負責做 Donny兄弟,本來可以乘機搵藉口走埋一齊拍拖,但嗰晚原來同 Arris係死黨嘅何韻詩亦有去飲.為免尷尬,祖兒同師兄都好避忌,個個嘉賓都由酒店正門入場,但佢哋兩個就由秘密通道走入場,唔敢咁張揚.
直至淩晨 12點散場,祖兒同師兄一樣好有戒心. FBI見佢哋等到各賓客走曬,師兄先離開酒店會場探路,之後祖兒跟尾,然後二人前後腳衝上祖兒嘅保母車,車內仲有祖兒細佬同媽咪,不過祖兒同師兄唔係分別返歸,保母車竟載住 4人直剷去祖兒跑馬地松柏新邨香閨. FBI等咗差唔多 3個鐘都唔見師兄離開,睇嚟師兄都已經贏盡祖兒媽歡心,做埋祖兒家男主人喇!


text:
「影相」
係回歸之前,我印象中,每年淨係農曆新年香港先至會放煙花.所以可以影煙花嘅機會真係好少,不過依家香港每年都至少放三次煙花,所以可以影煙花嘅機會就多咗.以前每年我都會去尖東海旁影煙花,尤其係農曆新年,但係四年前嘅今日,突然之間同老婆講唔去影國慶煙花喇.點知嗰年就發生咗南丫海難嘅慘劇.自此之後,我亦都無再去影國慶煙花.
「十一」
自從回歸之後,每年嘅十月一日,香港都會放煙花慶祝國慶.以前好鍾意影煙花,因為影煙花真係好難,所以都會把握每次維港放煙花嘅機會去影相.不過自從南丫海難發生之後,我真係再無咁嘅心情去影煙花,因為真係唔覺得有啲乜嘢香港應該值得慶祝.每年嘅今日只係會令我諗起因為放煙花而導致嘅悲劇.而直至到四年後嘅今日,政府依然仲未公開所有嘅調查報告,真係離晒譜!
「意義」
本來放煙花係開開心心,高高興興,係為咗慶祝特別嘅節日.但係如果放煙花嘅意義已經失去咗,咁點解仲要放煙花呢?其實香港真係有咁多嘢要值得慶祝?除咗新年之外,其實七一回歸同十一國慶真係有必要浪費咁多人力物力去做一場騷?放煙花其實係會對環境造成嚴重嘅污染,所以可以放少啲未放少啲囉,而近年嘅煙花老實講,除咗開頭一兩分鐘可以清晰睇到之外,基本上大家係去睇煙多個花!
Also published on Medium.


text:
今日日頭係屋企繼續整MV,整到八八九九啦,好開心!因為呢個MV我真係花左好多時間呀,最勁試過整到成三四點先訓;其實最炆係因為部機好慢,我好多時間係花係等同load,真係勁炆,又成日hang機!最後發現我close左kaspersky anit-virus就好好多,真係要多謝上天眷顧我,因為係我最困難無助既時間,我真係有祈禱架!
夜晚等太陽哥哥放工後即去金都,因為要加返d橡筋絲帶係女仔襟花度,跟住要去check下dpull-up banners,同埋買車身佈置!我對chip n dale用到黎做車頭公仔呀,一路就咁望覺得好大隻,怕太誇用唔到,點知原來size合理,唔算大,上年聖誕已經買架啦,用到真係開心!
攪掂完就同埋琪琪一齊去食北海道活壽司,我特登叫埋佢出黎慰勞佢架,因為琪琪係個MV入面,幫我處理左好多好多相!我影幾多相大家都知架啦,好在得琪琪幫我整理左好多野,同埋重新設計過dlayout,咁我個MV先生動不少!我好記得打風之前個晚(星期一),佢陪我一路整,直至凌晨接近三點,我真係好感動同感激佢!多謝妳呀~~
我地勁肚餓,叫左好多好多...不過琪琪個傻妹好傻,成日唔敢叫金碟銀碟,怕貴唔好意思;但我知佢心意,都會幫佢拎,佢好鐘意食壽司架!
刺身+小食等:
壽司+軍艦:
今日一共叫左三份燒牛舌!
埋單:


text:
怪叔叔跳古怪舞
怪叔叔跳古怪舞 ! 有片勁膠歌! 莊冬昕的《食軟雪糕》被網民稱為年度膠歌,估唔到佢唔怕死,仲來新歌《怪叔叔跳古怪舞》.
成首歌被網民用「不知所謂既歌」,「真係硬膠到」,「得翻佢一個做電子音樂」來形容.大家看看新歌的官方MV,會見到田雞,同埋見到跳來 跳去朦查查既畫面,網友亦勁踏個MV.
而莊冬昕被問到新歌風格太另類,會否擔心網民惡搞時,他竟然說呼籲網友惡搞,因為佢好支持二次創作.
莊冬昕 ﹣ 怪叔叔跳古怪舞 Teaser
莊冬昕 - 怪叔叔跳古怪舞 MV Feat. 韋雄
曲 / 詞 / 編 / 監 : 莊冬昕
主唱: 莊冬昕 Feat. 韋雄
圖: 怪叔叔跳古怪舞 MV
怪叔叔跳古怪舞 youtube 網友評 (1):
成條片最好睇係班女同田雞... 隻歌 大家可以熄聲...
怪叔叔跳古怪舞 youtube 網友評 (2):
有冇gum難聽呀?D歌詞係膠左D,但係相比千首一律既情歌我寧願聽下莊冬昕開心下笑下.
圖: 怪叔叔跳古怪舞 MV
怪叔叔跳古怪舞 youtube 網友評 (3):
咩叫'我要跳,怪叔叔'?-_-
其實禁得入黎,我都冇咩期望,得嗒笑就算.
怪叔叔跳古怪舞 youtube 網友評 (4):
莊生你呢首歌呢,真係硬膠到==寫埋哂呢d不知所謂既歌,不如你番屋企食番d軟雪糕先再寫歌啦== 唔係我唔接受,係呢隻歌令任何1個正常人都唔會接受.
怪叔叔跳古怪舞 youtube 網友評 (5):
香港得翻佢一個做電子音樂 你班ON9可否等佢成才 唔好淨係dislike得唔撚得? 我好鐘意lmfao,係fans黎,隻歌係好似lmfao 抄抄抄晒都無問題 最緊要其實首歌都無咩問題 係香港人少聽lmfao類型既歌 見係電子音樂就dislike 歌詞唔得?根本比club d人聽,唔係比自命清高的文人同毒撚 去舞池跳舞 同隔離條女討論d呢首歌d歌詞唔得? 唔好白痴啦,香港人,先入為主有偏見 又未睇MV就dislike左,同蠻人有咩分別 我聽歌容忍度好高..我由五月天到lmfao到CORE METAL都聽 所以我唔似香港人見咩都踩左先 得翻一個人係香港做電子音樂渣 等佢成才米撚踩得唔得?
怪叔叔跳古怪舞 youtube 網友評 (5):
電音=LMFAO
5條女一齊唱歌跳舞=少時
究竟香港有咩音樂唔係所謂玩抄人呀?
唔好環唔好 唔係乜都抄既!


text:
十二個月至十三個月
今朝mami同爸爸訓到隻豬咁呀 一訓就去到十點半
titi吵吵鬧鬧先叫得醒我地 嘻嘻
sorry呀 titi 搞到你十點幾都冇奶奶食
抱起titi 噢 再次sorry呀 原來佢已經大大左
喺肚仔餓同大大纏身情況下 都仲可以捱到十點半先叫我地 thanks!!!
洗白白 食奶奶 忙完一輪 就出發搵titi婆婆咯
尋日嫲嫲做節 今日到婆婆做節 又有餐食 yeah!!!
我地去左九龍寨城公園行一陣 影左輯相 titi著左鄉村姑衫 靚靚呢
喺公園唔覺得熱 反而好涼爽 titi心情都好好呀
我地仲去左好耐冇去過嘅清真館食lunch
清真館依然多人 依然出名 但牛肉餅變得唔好食lu.... 好咸呀
離開九龍城 我地"貢"左去樂富 titi喺度揀左佢人生第一個燈
記住呀 titi 係揀唔係買呀 如果計買 玻璃兔係第一個呀
mami估路估唔到 佢居然隻 技安 呀!!!!!!!!!!!!
佢真係自己揀架 一去到就要技安 仲要攬住
之後比kitty佢唔要 比mickey佢唔要 係都要技安
哈哈 titi 咁快你就鐘意大隻佬 都唔知你算唔算識揀呀
>
跟住就同聰少 yee ee返一返沙田攞野 趁佢攞野
我地去左嘆思樂冰 正到爆呀 真係好好味 好解渴
離開沙田 就去返婆婆度咯 mami幫手煮飯 yeah
好好味嘅兢餐準備好喇 食之前乾杯先
好開心嘅一餐做節飯 年年都要食啊
>
,
飯後就去左婆婆附近嘅公園 荃灣公園賞月...
賞月.荃灣公園
>
聰少同yee ee今晚又買左特大螢光棒 仲有螢光飛碟呢
荃灣公園好多人喺度賞月 玩燈籠 食月餅 好高興
mami喺度諗香港都好多幸福家庭丫
個個小朋友最少都有一個燈籠 父母都喺身邊陪笑陪玩 ^^
諗諗下望見爸爸同聰少已經玩緊飛碟 仲好high呢
終於...
哈哈 如果titi下年識跑 一定追住要一齊玩都似
今晚陪我地賞月嘅有大班冰皮月餅 有生果
喺mami好滿足之際 一個飛碟片埋嚟..... 好憤怒!!!
邊個? 聰少笑到肚痛話係爸爸 但我口中罵著嘅係yee ee
一個好開心嘅賞月夜 有mami一家 有ti爸 也有titi


text: 蔡思貝早前疑捲入假學歷事件,仍被大台力撐做當家小花,由於把聲嬌嗲,為人夠晒熱情,更被封為大台「發電機」,不時同大台藝員傳出緋聞.今日周刊爆料,指佢雖然同「舞男」男友麥秋成拍拖兼同居,但近日竟然向「余黨」洪永城埋手,被報道影到佢上周一約洪永城喺西貢運動去做運動,拉筋嗰陣,忽然坐地提腿,向天「腿張開」,凌空擘腿呈100度角,又開又合做熱身,搞到洪永城不知幾尷尬,佢哋邊跑邊傾,玩咗兩個鐘,當二人並肩行,打情罵俏嗰陣,佢哋亦四圍望,一見現場有記者,佢哋即分別揸車走人.據報道稱,佢哋係早前拍《味想天開》開始行得好埋,套劇煞科後,蔡思貝拎咗一個月去調理身體,而洪永城亦請咗一個月假,佢哋放假期間,亦有約埋一齊做運動,就連洪永城早前拍娛樂節目,搵人同佢玩滑翔傘,佢都係諗起蔡思貝,報道又指,拍攝現場都幾大風,洪永城成程都好照顧蔡思貝,最後,佢仲上咗蔡思貝架車一齊走人.有知情者向報道爆,早前拍完劇,洪永城同蔡思貝一齊請工作人員BBQ,當日洪永城仲主動幫蔡思貝燒雞翼,更有指唐詩詠都聞到啲「味」,主動提出分手兼搬離愛巢,又傳佢哋嗌交,報道仲講到唐詩詠近日同蔡思貝做宣傳,唐詩詠都黑晒面,忍唔住睥咗一睥蔡思貝.周刊有問過蔡思貝,佢就話約出嚟好平常!


text:
香港傳媒對「排行榜」情有獨鍾,今次EF公佈「全球英語排名」,各大傳媒亦有爭相報導,據稱香港嘅英語排名跌咗兩位,跌到同中國,日本咁上下水平,喺中級應用者嘅孻尾.似乎今日又係港人英語水平最黑暗嘅一日,大家已經用呢個結果大造文章,繼續好似春秋二祭噉哀悼香港粵英雙語傳統已死.我想同大家睇下香港點解表現得咁差,不過我唔直接答你,我用例子答你.
(例子)
例一
H市係一個英國殖民地,市內1成人口係英裔,9成人口係土著.本身一直得英裔人會返學,土著就喺自己嘅學堂度讀書.由於市內一切行政都係用英語進行,政府為咗令土著可以參加政府事務,喺10年之前要求土著入面,每個村長送一個小朋友去學校返學,要學英文.對呢堆土著小朋友嚟講英文唔係母語,所以水平低過英裔學生.10年之後嘅今日,多咗土著識講英文,H市嘅英文水平,係跌咗定係升咗?
例二
同樣係H市,政府發覺入得學校讀書嘅,都係土著入面嘅有錢佬,或者村長嘅仔女,呢個篩選政策對其他村民好唔公平.於是就決定開始全市推行九年免費教育,要所有土著小朋友都讀書.實施之前,一般土著唔識講英文,又過咗10年,而家全市個個都識講幾句,不過英語測試嘅平均分不升反跌.點解呢?
例三
某測驗機構喺H市,S市呢兩個地方舉辦測驗.H市一向有英語教學傳統,有英語科嘅公開試,大家大概都知道自己英語水平.因為非公開嘅評估冇乜公信力,所以呢類測驗都得好少人參加.而S市係一個新興市場,學校入面好遅先至開始教英語,由於冇足夠嘅公開試去評核,所以大家好熱衷參加一堆非官方嘅考試.睇返測試嘅表現,到底H市會好啲,定S市會好啲?
例四
英國某城市L市,每年都接受大量嚟自C國嘅新移民.呢啲新移民好多都報咗名學基礎英語,同時又會參加某機構嘅英語測驗.L市雖然8成人口都以英語為母語,但係測驗嘅結果顯示L市嘅分數極低,甚至低過C國本身.究竟L市嘅英語水平出咗咩問題呢?
例五
又返去H市,經過百幾年嘅英國統治,有一堆搞得有聲有色嘅「傳統名校」,令到土著喺離開學校嗰陣英文嘞嘞聲,不過有一班學生疏於學習,英文水平極低.於是校長下令英文講到甩甩咳咳嘅學生,要測下自己啲英文.過咗幾年,要去測驗嘅人越嚟越少,但係測驗嘅平均分冇咩變化.又係點解呢?
(即係點?)
好,睇咗咁多例子,我相信大家知道問題所在.我可以將每個城市嘅人口分做3份.(A)完全唔識英文嘅人 (B)識英文但係唔叻嘅人 (C)英文好流暢嘅人.用國家去分,英國,日本,香港嘅分佈大概應該係噉:
英 ABCCCCCCCC
日 AAAAABBBBC
港 ABBBBBBCCC
數字係約數,不過無論點計,香港都係贏日本幾條街.噉點解啲分數會咁差?
~ 因為屬於 C 嘅人,係絕對唔會做啲咩test去測自己啲英文.(冇錢收的話,你會唔會用30分鐘瘋狂做加減數測試吖?)
~ 屬於 A 嘅人,更加唔會測,因為完全唔識嘅人,或者覺得自己學唔識嘅人,唔會去攞苦嚟辛.
所以任何測試,都只會反映到上面 B 嗰堆人入面,有心學英文嘅人嘅英文水平.
即使假設該機構嘅測試係天上有地下無,準確度係100%,佢嘅分數可以完全判定到一個人嘅英語水平都好,只要屬於A同C嘅人唔參與,呢個測試就冇可能反映一個國家嘅英語水平.
(再講「差」嘅定義)
當我哋話一個城市嘅英文差,到底係講緊下面邊一樣呢?
一)好多人唔識英文?
香港係咪好多人唔識英文?的確係,尤其係老一輩,冇接受過小學中學教育嗰班.呢個係英文嘅普及度問題.用呢把尺的話,而家有冇少咗人識英文?我肯定係多咗人識.接受過九年免費教育嘅人,起碼會識得 I go to school by bus.相反50年代識幾隻字已經好巴閉,大家仲要用通勝學英文嘅年代,相差極大.用上面嘅圖,即係話多咗本身喺「A組」嘅人,升咗級去「B組」
二)好多人識英文,但係唔叻
呢個係事實.香港人嘅英文水平未及英美,甚至唔及新加坡.但係係咪「差咗」呢?你可以量度,不過而家嘅排名肯定反映唔到.用呢種測試會得出咩結果呢?就係「唔計英文叻嗰啲,香港人英文好廢囉!」
三)英文最叻嗰班人(例如大學生),冇以前最叻嗰班人咁叻
呢個係普及教育嘅必然結果.如果淨係量度最 TOP10%,由精英教育(得最叻人有得讀書)變做普及教育(所有人都有得讀書),假設可以讀大學嘅人數由每年1000人,變做每年30000人,而大家能力不變,平均分一定係下降.即使「C組(英文叻)」嘅人多咗,「A組(唔識英文)」嘅人少咗,但係因為大家睇嘅係「最叻嗰10%」,所以可能會用咗以前「一隻手數得晒」嘅精英,去同今日嘅學生(e.g. 港大法律系畢業生)比較,先至會有呢種錯覺.
不過要記住叻嘅人,其實冇少到,如果你覺得你身邊嘅同事英文差,我估可能係你公司出手太低,請唔起勁人啫.最後我想講,你睇返幾十年前嘅所謂「精英」,「藍血」香港大學嘅英文水平,(e.g. 何俊仁 ),再比較下中學生講英文 (e.g. 旺角佔領區女學生 Lavina ) 就知道香港人嘅英文水平其實提升咗好多.所以大家唔好再妄自菲薄喇.香港人英文係未夠好,不過點都未衰到咁渣嘅.
最後我希望各位唔好跟車太貼.香港人普遍嘅英文水平只不過係升得唔夠快,絕對唔係降班去到差過中日韓.不斷話香港人嘅英文水平下降,會令班老嘢以為自己好巴閉,請人嗰時可以壓價.同時亦會令到好多人(例如上面「B組」嘅人)放棄學英文,大家越唔夠膽講,就只會越嚟越差,變咗做 self-fulfilling prophecy.
咁香港嘅英語教育應該何去何從呢?請看下回分解.
(老規矩,冇人睇嘅話唔會寫落去.大家唔該瘋狂like and share)
原文連結


text:
小食店要出名, 好多時都係靠一兩篇好好嘅宣傳, Iconic H憑住一段熱溶芝士嘅片換黎幾個月超長人龍. 今次我地去嘅呢間餐廳, 第一次係睇信報專欄介紹, 話個廚師煮公仔麵好有heart好好食, 再提過下話蛋包飯好得, 個時連openrice page 都無. 之後又係第二篇報導介紹個蛋包飯同個豬腩肉撈丁,已經心思思想去試下. 點知都係無機會. 今日趁住要去S屋企, 忽然又諗起呢間餐廳, 依家睇openrice仲有5篇食評, 平地一聲雷, 忽然變成炙手可熱嘅餐廳. 個個都話佢蛋包飯好食. 唔洗諗, 即刻去呢間華記士多試試.
小店其實幾的式,大部份鋪位用黎做廚房, 店內有兩張檯仔, 隔黎後巷就有幾張檯. 小店係家族式經營, 媽媽負責樓面, 超大隻仔仔掌廚. 本身諗住都係五篇食評姐, 未會好多人, 點知去到坐滿兼有十幾人等緊, 好彩大部份係一個party, 要有大檯先坐, 我地好快就攝左去個二人角落位叫野食.
芝士茄汁鹹牛肉三文治
講真聽落好普通, 不過用鑊煎過嘅麵包, 香口得黎比起用多士爐焗到乾晒嘅出品有心思, 餡料嘅鹹牛肉加入茄汁同煮, 酸甜味令鹹牛肉更出, 再加埋grilled cheese一般嘅芝士, 實在將平凡不嘅幾種材料發揮得淋漓盡致.
蛋包飯
今次黎嘅主要目的, 賣相雖然無日式西餐嘅一樣講究同工整, 不過蛋汁係超多, 睇落都知道d滑, 加埋咖哩汁, 我覺得比起日本西餐嘅倒模出品更吸引. 咖哩就應該係日式咖哩磚做成嘅, 偏甜不過略嫌唔夠香, 蛋皮真係一等一, 好滑, 好有蛋香, 好豐富嘅蛋汁, 份量亦都好多, 起碼3-4隻蛋, 真係夠食晒成碟飯. 飯應該係用甜豉油同麻油撈過, 係咖哩汁較淡嘅情況下都幾香幾夠味. 飯底下有幾舊煎雞扒, 香口嫩滑. 好快我同S就解決左碟飯.
食物絕對出色, 大隻仔廚師收錢嘅時候都好有笑容咁問d野岩唔岩食, 無論對客人同母親都好有禮貌, 食到嘅除左係好味嘅食物外仲有無限嘅人情味. By the way, 碟飯都係28蚊, 連埋杯檸茶所有野都係48. 呢餐掂呀!


text:
好耐冇試過跟團去旅行,今次近近地去中山古兜玩兩天,包食包住包小費五百蚊唔使,真係幾抵玩!
要七點半去到羅湖集合,估唔到都幾多人,可能因為係趁暑假尾來個最後衝刺吧.同團好多係一家大細,我地三個女仔反而顯得有點奇怪哩!領隊俾人感覺好hea,講野好似背書咁,所以冇乜人聽佢講.
行程既第一站係中山生物谷,主要介紹中國生物科技產業,當然少不免推銷啦!當眾人都集中購買田七時,我地呢啲骨痛人就被佢既針炙貼吸引住.結果同朋友夾份買左一包四粒既針炙貼,佢仲即時貼返張,效果顯著哩!
第二站係蘆薈園,都係時候食午餐喇,八餸一湯,白飯任裝,當中有幾味用蘆薈煮既菜,好似蘆薈雞,蘆薈瓜等,好有特色,味道亦唔錯.
蘆薈園賣既蘆薈產品售價相宜,朋友話有人託佢買好幾支,足以證明有效,所以我都買返兩支凝膠同牙膏試下,真係幾好用哩!
臨開車時職員送來生蘆薈試食,難食到不得了!
跟住去到一個叫”華財古玩城”既地方,有啲好大既瓷洗面盆,價錢唔算貴,仲有啲瓷波波,唔知有咩用途的.
仲有鐘乳石駱駝,真係想像唔會有人會買返去裝飾.
呢個時候開始落雨,我地趕快上返車向行程既重點:古兜溫泉進發.古兜溫泉位處山區,係自成一角既渡假村 .我地被分配住係別墅既其中兩間房,換好泳衣,事不宜遲直接去水世界.
水世界係一個人工海灘,啲沙都幾粗下,好在著左拖鞋!雖然啲水睇落唔多乾淨,但我地都不怕落去玩,仲影左好多搞笑相添,只係拎住相機係水度行真係要步步為營!
黎到呢度有唔少著三點式既女仔,讓大家既眼睛盡吃冰淇淋.有時間既話仲可以玩下佢既遊玩項目,但應該要額外收費喇.
溫泉區係另一個入口.
酒店大堂就係呢度!
係水世界逗留既時間唔多,我地返去房換返衫就要去食晚飯喇.今日係星期六,所以特別多旅行團,等食飯都要一輪.有啲團友就趁呢個時候買煙花放,認真識把握時間!
食飽飽之後仲有節目,就係去浸溫泉喇.食飽不能立即浸溫泉,所以我地等到八點幾先著住浴袍行過去,入口處有好得意既水點公仔同巨型水晶球哩!
呢度既溫泉分為咸淡兩種,咸溫泉試過味真係鹹架!
溫泉分為唔同區域,有中式,日式,羅馬式,應有盡有,仲有唔同花卉為主題既百花泉,只可惜夜晚漆黑一片,行入池內都有少少危險,仲要顧住部相機,冇掉落水已經好好彩!仲有夜晚原來好多蚊,難免成為點心!
夜晚好多人黎浸溫泉,氣氛好熱鬧哩!我地仲試左玩熱砂浴,感受心跳加快同全身冒汗既痛苦感覺,如果能敖過呢十五分鐘,你將會煥然一新!
一心以為溫泉區消費可以記帳,所以冇帶現金,結果要勞煩職員姐姐跟我地返房拿錢,真係唔好意思!
浸完溫泉有少少餓,係時候食宵夜喇.之前領隊介紹既農家荷葉雞細細隻,味道香濃,三個人分都唔會太飽,唔怪得領隊話佢一個人都可以食一隻.
今日好充實,加上浸完溫泉,真的瞓得特別好哩!


text:
2013年10月31日星期四
2013年10月27日星期日
無花果合桃鄉村包
上次接 order 整 pound cake 用剩咗啲無花果乾,加埋合桃一齊整麵包,我非常鍾意,因為食包時可以同時嚐到合桃嘅香脆同無花果嘅香甜.
今次用咗法國藍帶廚藝學院本《法國麵包基礎篇》裡面個鄉村麵包麵糰做包底,配搭效果超好.
2013年10月24日星期四
老表德國手信
2013年10月23日星期三
橘香紅莓英式烤餅
用埋之前整橘子醋嘅剩餘物資,整咗呢個充滿清新橘香味嘅全麥 scone.
和風橘子醋
我一向都有買日式柚子醋,特別鍾意佢嗰種清新嘅橘香味及淡淡酸味,夏天用嚟整沙律,配冷麵都好正,用嚟醃肉都唔錯,平衡一下肉類嘅油膩感覺.
最近發現,我一直買開「AEON」自家品牌「Topvalu」嗰隻原來唔係柚子醋,係橘類水果醋!因為唔識日文嘛,咪信哂貨架上個產品名稱囉,可能係連職員都唔識日文,哈哈哈哈!!!睇番樽身個英文成份表,原來係用檸檬汁,橙汁同柑汁加日本醬油調製而成,成份咁簡單,自己整都得啦!上網參考過其他網友做法,自己又玩吓先!
參巴煎魚餅
2013年10月22日星期二
繼續秋風起……
再見吧!
成日都話,人生無常,人大咗,真係去白事場合多過去紅事,更何況呢次連去都去唔到,真有點可惜!
年初時,雖然已經知道你患病,而且情況都頗嚴重,但見到你非常精神,同一般人無乜分別,唔講都真係唔知有病,仲記得去你屋企拜年時,你仲好好精神,講說話中氣十足,仲拎住部平板電腦好專心咁打機,投入到連我跟你講嘢都唔知.
估唔到事隔只係半年多啲嘅今日,你已經離開咗大家,喺 Facebook 度見到你早幾日跟屋企人大合照全家福,只係覺得你比之前瘦咗,但雙眼都仲係好有神,真係無諗到幾日之後就走了!以後都唔可以等你回港時見面喇,唯有等有機會我過去加拿大時再去探你吧!
葉生,安息吧!希望你能夠去到你想去
嘅地方,過著寧靜嘅生活!
2013年10月17日星期四
兩款磅蛋糕
2013年10月14日星期一
成功將舊 blog 匯入喇!
卒之都成功將舊 blog 匯入到呢度,不過學 blog 友 A moon 話齋,真係仲有好多甩甩漏漏,之後再慢慢執喇!
正式重新開始,整過個全新嘅 banner,係咪另有一番新景象呢!
2013年10月11日星期五
蠔豉黃耳燜蘿蔔
2013年10月9日星期三
柚子抹茶鬆餅 Pomelo Maccha Muffin
冷宮內嘅 muffin 都已經清哂好耐,係時候又要招過一批新嘅佳麗!
自從用過乳酪整 muffin,發覺個 texture 特別鬆軟之後,次次整嚫都係用佢,幾乎已經唔記得咗唔用乳酪嚟整時嘅感覺係點.趁仲有少少豆漿剩喺度,就用埋佢嚟整啦!
2013年10月7日星期一
秋風起 ……
秋風起做乜好?食蛇羹?好多年無食過喇;食臘味糯米飯?又好似早咗啲喎,依家都仲算係熱喎!
從中醫學角度去睇,秋天應該開始調理好身體,裝備好自己,準備入冬.夏天嘅時候真係好少煲藥材湯飲,多數都係煲瓜果湯,袪濕湯之類,依家天氣涼咗好多,喺時候 “進補” 一下喇!
2013年10月2日星期三
Yahoo Blog 搬家又多一個選擇呀!
雖然已經有好多 blog 友成功搬家,仲有同大家分享搬 blog 步驟,但係對於我呢個唔太熟悉網頁運作嘅白癡,睇完都唔知做乜,連備份好哂個 folder 都唔知應該點樣 copy 過去 Google 度!
Yahoo Blog 依家有多一個搬家合作平台可供選擇,叫做 WeShare,話只需按下一個按扭就可以完完整整咁搬過去,連相片及 blog 友回應 (包括私人留言) 都可以一次過搬哂過去,聽落又好似好啱我呢個白癡喎!不過始終都係新嘢,自己對寫網頁又一竅不通,都係睇定少少好啲!
Yahoo Blog 依家有多一個搬家合作平台可供選擇,叫做 WeShare,話只需按下一個按扭就可以完完整整咁搬過去,連相片及 blog 友回應 (包括私人留言) 都可以一次過搬哂過去,聽落又好似好啱我呢個白癡喎!不過始終都係新嘢,自己對寫網頁又一竅不通,都係睇定少少好啲!
2013年10月1日星期二
香煎黃豆餅配參巴辣椒醬
訂閱: 文章 (Atom)


text:
2015年8月30日星期日
焗爐烤彩椒 Oven Roasted Capsicum
除咗嘗試用真空煲慢煮三文魚之外,仲試埋用焗爐整烤燈籠椒,結果當然同樣理想啦,最重要係大熱天時唔使對住個爐火 "BBQ",攪到身水身汗嘛!!
慢煮三文魚 Slow Cook Salmon
近年興起慢煮 (slow cook) 食物,好處係可以保存食材營養成份之外,口感亦會比較腍,軟,滑同潤.食肆會用到抽真空機及恆溫 water bath 等專業器材去處理慢煮,自家製作其實都可以做到,唯一比較麻煩嘅係保持水溫.
前幾日又試吓做實驗,用真空煲保溫去慢煮三文魚柳,效果都唔錯喎!
2015年8月27日星期四
麵包與鬆餅
2015年8月23日星期日
IKEA 入貨
我好多時都同人講,去「Pizza Hut」食意粉唔食 pizza;去「Spaghetti House」就唔食意粉食 pizza,呢個係我真實感覺,唔係講笑㗎,不過已經 N 世無去呢兩間食肆,依家仲係咪咁情況就唔知喇!!我啱啱去完「IKEA」入貨,不過就完全唔係買傢俬傢具囉,居然全部都係食嘢! :P
前兩日喺 Facebook 度見到素友話去「IKEA」買 marzipan,仲要係做緊特價,$15 減到 $10 ,超抵呀,喺烘焙店買都唔平㗎.咁啱睇完本新 catalogue 都有嘢想睇睇實物係點,又咁啱禮拜五去銅鑼灣教琴喎,於是收工之後就走去咗兜個圈喇.
最細數額的支票
早前搭巴士去老友屋企時,無端端被扣咗車費,不嬲都有接駁轉乘優惠,唔使額外再扣車費㗎嘛,於是走去八達通讀卡機度 check 清楚,發覺都無超出規定時限,所以返到屋企即刻 send e-mail 去巴士公司查清楚及跟進,萬一係我張卡出問題的話,就趁八達通公司呢排開始換新卡,走去換過咗新卡.
後尾巴士公司回覆,原來係車長當日攪錯咗行車方向,收費機撳錯了回程方向,所以我就享用唔到個轉乘優惠,巴士公司最終將收多車費出支票補番俾我.
2015年8月16日星期日
為老表預備的早餐
噚日老表一早大駕蒞臨入嚟學琴,基本上如果時間許可的話,我都會為佢預備定份早餐,大家可以一邊食一邊傾偈之餘,亦都希望佢可以 relax 啲,舒服啲,皆因佢份人係做乜都會好緊張,大家識咗三,四十年,對住我彈琴都仲係緊張都要死呢!!
焗素扒飯
2015年8月12日星期三
韓式青瓜沙律 Oi-muchim (오이무침)
每年夏天都會狂食青瓜,而且多數都係生食,夠哂清涼,清新兼消暑,好彩我生食青瓜又無事喎!
前兩個禮拜試過跟 Maangchi 姨整韓式青瓜沙律,學佢話齋真係超簡單但又超好食,真係估唔到用豉油撈青瓜味道係咁夾,所以今日要再 encore 兼同大家分享.
2015年8月10日星期一
人生中真真正正的第一份義務工作
踏入 2015,正正式式人到中年喇,如果根據我嘅家族史嚟睇,人生已經行咗三份之二㖭!到目前為止,雖然不至於一事無成,但都真係無乜特別成就,事業一直都唔多穩定,唔多暢順,有點崎嶇.身邊都有唔少人叫我轉行,其實我都唔係磨爛蓆唔想轉行㗎,不過自己年紀大,對其他行業又毫無認識同經驗,鬼請你做嘢咩!學生又建議我讀僱員再培訓計劃,起碼有工作轉介,好過自己搵,本來都已經揀到心水課程,點鬼知自己又學歷太高,無資格讀!!所以近呢一年嚟都非常清閑,即使好努力咁去拍烏蠅同量地之後,都仲係有好多時間剩,而且亦開始發現自己有點做慣乞兒懶做官嘅心態出現,為咗唔想再繼續懶落去,所以決定將退休後先做義工嘅計劃提早實行,用空閒時間去幫助有需要嘅人,令生活變得更有意義之餘,亦唔會淪為媽咪口中所講嘅 "嘥咗上天俾個人身我"!
要搵義工做,我即刻諗起上年喺《星期二檔案》中介紹過嘅「WeWah 音樂家」,一來可以用番我自己嘅專業去幫人,但更重要嘅係,我可以繼續坐喺冷氣房,唔使出氣出力,日曬雨淋!!:D 「WeWah 音樂家」係一個幫助基層家庭小朋友實現學琴夢想嘅慈善團體,小朋友學琴係完全唔使出一分一毫,而所有鋼琴導師同 committee 職員都係義工,而且個個都好 nice,主席跟我聯絡分配學生時,知道我最近卒之搵到新工,佢都同我講其實係完全無壓力,唔需要一定要教,因為佢唔想影響到我的正職及收入.因此「WeWah」俾到我一個好舒服嘅開始,我應該都會一直做落去.
2015年8月6日星期四
朱古力甘筍蛋糕
2015年8月3日星期一
粉蒸南瓜 & 糖醋麵筋伴菜飯
訂閱: 文章 (Atom)


text:
呢兩個禮拜超級忙碌,幾乎每日都要出街,都無乜時間可以坐低寫 blog,依家個 schedule 開始回復正常,可以慢慢寫番之前想同大家分享嘅嘢.
每年嘅中秋我都會食齋,因為係十五嘛,Ernest 媽咪知我中秋要食齋,所以特別請我去咗 HKU 嘅「一念素食」食 lunch.其實自從媽咪走咗之後,咁多年嚟都好似只係試過一次中秋做節食飯,所以我已經對 "團圓" 呢個字變得好陌生,今年中秋有老友一家同我一齊食飯,我當係做節㗎喇!
餐廳一角擺放住出售嘅食品.
餐廳有兩種飲食模式,一種係自助餐形式,揀好自己想食
嘅嘢之後,再根據食物重量計價,飯同湯係任添.
另一種係形成係 set lunch,需要預先
訂位,價錢以每位計算.
餐廳裝修同餐具都係走簡約,樸素路線.
前菜係脆絲檬粉配山葵薄荷汁.
點心係松露水晶包.
呢個松茸茨實薏米燉湯超正,味道又香又濃!
上素紹菜卷,餡料主要係雜菌.
鮮菌炸豆腐,口感外脆內滑.
惹味叉燒串,我覺得味道略甜,不過
就真係名符其實好惹味.
鮮露筍炒茶樹菇.
頭抽炒麵,用上比賽得獎嘅頭抽去煮,不過因為我
自己一向飲食清淡,所以覺得味道略鹹.
合桃豆漿,但合桃味唔係好飲得出.
飯後甜品係桂花糕.


text:
Monday, 7 December 2015
Saturday, 5 December 2015
不在家的兩星期
Yo yo yo ~~~ 我終於都捨得寫blog啦!
十一月有成兩星期不在家,
因為我十一月尾生日,
男友早已訂機票嚟陪我過生日,
而我又順便帶佢見識下其他亞洲國家啦!
仲有幾餐朋友們的生日飯,
所以都幾忙.
Saturday, 14 November 2015
養母唔易做+2016記事簿
嘩嘩嘩, 乜咁快又11月中既,
即係, 仲有兩個星期就出糧啦,
又仲有六個星期就2016囉!
點解好似剛剛先開始2015就咁快又一年呢??
我到依家仲有時寫野會唔小心寫左2014 (!)
好似年紀愈大就會對時間無咩概念咁!
最近兩個幾月, 忙於做養母,
因為我妹又拎左兩隻貓BB返黎俾我地服侍,
一隻係佢男友的朋友生左一胎俾既,
另一隻就係被人遺棄我阿妹執左返黎(之前仲有隻, 大左啦),
但佢要返工, 唔可以定時餵奶就擺左係屋企等我媽咪得閒睇住佢地.
成日咬人打人的大bb, 仲咬損左我個鼻又抓到我成手都花晒
Sunday, 8 November 2015
HP迷必去 -- 大阪環球影城
今次同個妹仲有媽咪去大阪 (另一個妹遲D自己再去反),
有個地方我同個妹都一定要去既,
就係大阪環球影城.
俾著平時, 我地就對呢D主題樂園無興趣,
因為我又唔玩機動遊戲, 仲好怕排隊仲有人多擠迫既地方.
但係今次就唔同啦, 因為有HARRY POTTER主題嘛,
我同個妹都係HP迷, 所以一早就係香港訂飛去會一會.
人影我影, 硬係影少左個字....(!!)
Sunday, 1 November 2015
關西遊-- 再來奈良
8月時同家人去日本關西, 除左環球影城,
另一個我妹話必去既地方就係奈良啦,
其實我幾年前來過, 覺得呢到好寧靜好舒服,
所以都唔介意再黎, 反正好過成日都行街shopping啦 .
來到奈良, 除左睇鹿同餵鹿,
一定會來參觀下呢座東大寺,
我就係到買左手信俾朋友, 呵呵~~
媽咪就拜下神餵下鹿,
而個妹都係繼續自拍既(!)
Subscribe to: Posts (Atom)


text:
Sunday, August 16, 2015
如果你要保住一棵樹
1 comment:
區生,你搵慈山寺呢幾棵樹o既支撐方法黎同般咸道石牆樹報告入面o既建議比,即係搵蘋果同橙黎比較,合理嗎?ReplyDelete
行內所稱的cabling同propping係般咸道做,當然可以但有代價,就係般咸道馬路雙線全封安裝propping system,或者聖士提反里住戶願意搬走,建築物空置後將主力結構變成cabling system安裝點
你地成日話護樹,但究竟香港人願意付出幾多黎保住古樹?我都希望說服到香港人為自己o既城市付出多D;政府唔好咁怕負公眾責任,唔好怕一知半解o既傳媒,唔好咁怕D短視o既港豬,但不幸地我失敗左
請問你能夠說服D居民放棄般咸道一段路,或者放棄係聖士提反里o既屋企,換返D古樹石牆樹嗎?
又,講返慈山寺的支撐係為移植後五至十年根基未穩之時固定用,如果個支撐架用黎頂十號波就得啖笑
移植咁大棵樹其實好傷棵樹,希望棵菩提樹五年後仲在啦,有錢都唔係大晒o既
愛樹前先要識樹,樹藝係生物,工程,安全科學同美學o既結合,希望你明白樹藝師驗樹唔係望下咁簡單,斬一棵樹唔單只講感情,都講下其他野o既,雖然路政署今次真係做錯左.....


text:
2008年10月22日 星期三
關西行 Day 2 大阪>京都>梅田 2008-10-22
落咗車行咗無耐就見到之前 non-no 介紹過嘅甜品店,入去食d嘢抖抖再起行,點知洛洛扭計係咁喊,因為拍騷擾其他人,唯有拿拿聲食完埋單人.
沿路行去渡月橋,四圍d建築物同環境都好靚;渡月橋亦都好靚,雖然未正式到紅葉季節,但有部份樹葉已經開始轉紅或黃,而且四周空氣都好新鮮,成個環境都俾人好舒服嘅感覺.
映完一輪相行番去天龍寺,原先想穿過天龍寺去竹林,行到入去先發現此路不通,要出咗天龍寺再向前行先到竹林入口.竹林面積比想象中大,古竹參 天,另有一種風味,一路行已經開始落雨,沿住竹林行一路有指示牌話可以去到嵯峨野小火車車站,商量後決定撘小火車再轉 JR 返京都,點知好辛告去到車站先知呢個站只落客不上客,車站職員教我哋向市街方向行,行番去 JR 嵯峨野站.我哋聽佢講話行20分鐘,但實際上行咗超過半個鐘,其間仲要勁大雨,老公差唔多全身濕透.
幾經辛苦返到京都,原本下一站去清水寺,祗園等地方,但雨越落越大,而且已經好掃興,泱定取消剩底京都嘅行程,先響京都駅食d嘢,再返大阪,我哋求其揾咗間食京料理,又唔錯喎.
飽返梅田行街,晚餐食迥轉壽司,因為今曰大攰,食完飯買甜品就番酒店休息!
張貼者: jacqueline 於 上午8:37 沒有留言:
標籤: 2008 關西行
2008年10月21日 星期二
關西行 - Day 1 香港>大阪 2008-10-21
我地又飛喇,今次係我地一家三口第一次單拖去旅行.一早起身搭的士去到機場,順利 check in 後過咗海關就去食早餐,食完早餐行咗一陣就上機喇!由於洛洛仲未過10kg,我之前照舊 reserve 個 bb 籃俾佢,其實唔多夠長瞓架,不過佢又瞓得幾舒服喎!話咁快就到咗關西國際機場喇.
落機過關攞行李後,匆匆忙忙上咗南海電鉄去難波,唔記得去 JR reserve 定嵯峨野小火車嘅車票,搞到京都嗰日行程亂曬,真失敗!話說半個鐘多d就到咗難波,我哋今明兩晚酒店就住位於難波駅上嘅南海大阪酒店,所以我哋 check in 咗放低行李先再出去.酒店房好大,張床係 king size bed ,浴室廁所亦唔係塑膠啤嚟嗰隻,整體感覺唔錯.
放好行李出發,先去本町 Akachan 買尿片奶粉食物俾洛洛呢幾日用,路過見到四天王拉麵,食飽再去心齋橋行街,行咗 Gap,Loft 同Tokyu Hands 等舖頭,再沿路行番難波,雖然一路行都好多野睇,好似好快行完,但行完其實都幾攰,返到酒店稍稍休息開始有d肚餓,又再出發揾食.
今餐去居酒屋食,d嘢都幾好味,不過都頗貴,兩個人都要成 8仟円落樓(我哋有飲啤酒同 sake),食完再去便利店買雪糕做甜品,再返歸休息嘞!
張貼者: jacqueline 於 上午8:26 沒有留言:
標籤: 2008 關西行
訂閱: 文章 (Atom)


text:
葉梁美蘭以公仔麵袋做裙,主人家雷禮權見到即刻扮食,仲大叫︰「我最鍾意食嘅麵呀!」
媽咪姐
Ball場扮嘢王
上星期六( 20日),九巴後人雷禮權喺深灣遊艇會補搞生日 party,出名爛玩嘅佢,梗係唔會簡簡單單慶祝.今次就用鮮艷顏色做主題,當晚出席嘅名人個個扮到花哩花碌,撞到七彩.好唔好睇其次,最緊要有藉口俾班紳士名媛癲番晚.
葉梁美蘭 晒麵袋裙
全場最突出嘅葉梁美蘭,雖然搞錯 dress code,依然搶晒鏡.佢用咗 150個麵袋做裙,頭上插對筷子,再加個杯麵手袋.「的麵大概兩個半一包,計咗係差唔多啱呢個 budget.對筷子係我自己食,所以唔計錢嘅!」玩到咁大!
雷禮權 至 sharp橙衣人
今年 55歲生日嘅雷禮權,又再玩嘢,搞個鮮色主題 party,話就班老友咁話.「我本來諗住叫大家用 338蚊,執齊底衫同埋鞋,不過唔計化妝,着到好靚嚟.但係日日都有朋友打俾我,問我點着.咁我話晒 idea俾佢哋聽,我自己咪冇嘢着.所以轉咗玩顏色,等佢哋容易着啲.」佢叫晒啲朋友着到咁行,原來又係玩嘢.「其實係整蠱佢哋,等佢哋好似行 catwalk咁,個個逼住要上去先可以落番嚟,等我俾分揀着得最好同最差.」


text:
今晚,注意到網上有此消息……
有人驚金象換咗中國米,不過呢,要驚嘅係金象,而唔係香港人.
點解呢?是咁的,因為唔係中國米囉.
我哋可以睇下工業貿易署嘅統計數字:
自從2002年以來,香港進口中國米嘅比例最高果年係2010年,原因係2008年起泰國水災令農作物失收,泰國米進口量下跌,同時未有其他地區嘅食米補充到市場,咁先令中國米進口量多咗.其後自2011年起越南米入口量暴升,中國米進口比例都一路下跌,今年上半年只係佔6.4%,遠低於泰米嘅58.7%同越米嘅29.6%.
可以話,香港食米市場一直都係東南亞米嘅天下.
事實上,中國米喺香港,可以話係一直冇市場.如果去過中國旅行,只要過咗五嶺,離開咗廣東,食親嘅飯都係非常粘嘅米種,同我哋香港人食開一粒粒嘅絲苗米同香米完全唔同.可以話中國米喺香港根本就冇市場.
當然,中國係唔係種唔出絲苗呢?唔係.香港都可以種得出絲苗啦,問題係,中國自己都唔夠食!而且,就近嘅廣東,其實自明清起就已經唔夠米食,因為廣東商業發達,好多耕地都改種經濟作物.清朝雍正年間,亦都明令廣東可以向暹羅(即係泰國)買米,呢個亦都係香港人食泰國米為主嘅原因.亦因為咁,中國賣畀香港嘅米本身就唔會多.喺香港好少無啦啦要食東北大米.
再睇多個圖表:
原來,2015年中國根本就冇賣過任何絲苗米嚟香港,而且並唔係因為上半年無米可賣,因為2014年之前中國一直都可以賣到絲苗米嚟香港,此外,中國亦都唔會賣香米嚟香港.同時,呢個表亦都說明咗點解越南米自2010年起就可以喺香港食米市場佔一席位.
所以呢,大家首先唔使驚喺香港買米買到中國米(當然你自己係要揀中國米買冇人阻到你),就算係買冇標泰國嘅金象米,頂多都係食到越南米.要驚嘅,只係金象牌,唔知今次有冇公關災難睇呢……?
統計資料來源:工業貿易署網頁
原文連結


text:
[小學雞去跑山] 未學行先學走嘅下場……
終於明白,未學行先學走係有幾荒謬.而當呢種荒謬發生喺自己身上時,真係想搵窿捐.
是咁的,我參加咗山野之王嘅半馬山賽.1月31日係大埔站,由大埔舊墟天后宮起步,經過九龍坑山,沙螺洞,屏風山,最後去到新娘潭作終點.限時4個鐘.話係半馬,沿途路程其實係15.3公里.計一計數,即係話每公里唔可以用超過15分半完成.
參加得,我都預咗要跑,始終呢個都係一個跑山嘅賽事,都係想借全呢個機會去train下自己.但我估唔到,一嚟我就已被斜路KO.
你見過無盡嘅斜路未? 嗰種上極都有,永無見頂嗰隻? 我見過,我真係見過.仲唔止一條,係一條駁一條.後來我睇番資料先知,原來嗰日嘅total elevation有成1050米.
有上必有落,上嘅時候我已經擔心落山時點算.比賽之前幾日落雨地滑,加上嗰段路有好多都係由好大舊石組成嗰種,而我呢啲技不如人嘅小學雞嚟講,真係只能用個「捱」字嚟形容.地下好多泥漿,成日都睇錯,踩咗落水氹就成隻腳濕哂,好彩對鞋保護性都算強,所以先無整親,不過睇下對鞋跑前同跑後分別幾大,就知真係出晒事.好在去到近尾時有位高手教路落山,先叫做順利完走.
玩過今次,真係有啲怕怕.山呢樣野,都係要學咗行先好學跑好啲.


text:
Friday, 18 July 2014
靚女
27 comments:
包包頭髮開始長番喇, 無得扮地盤佬喇~ReplyDeleteReplies
係呀,無地盤佬啦,應該都唔會再剃頭lu....Delete
似呀! ha...ReplyDelete
唔講真係以為係女仔呀!! 包包妹妹ReplyDelete
- Replies
多謝靚媽,希望包唔係靚女都係靚仔啦XDDelete
好靚女呀 ^^ReplyDelete
咁你快D 生多個妹妹啦,一定好似呢張相咁咁可愛呢 ^^Replies
靚女到暈...下個生女,哈哈ReplyDeleteReplies
我覺得 hannah 勁似我wor....Delete
咁靚女,快D生返個妹妹畀包包啦ReplyDeleteReplies
我都想下一個生女,但未有咁快啦Delete
人地話生女似爸爸喎,會唔會架?!
我都想要個囡, 但都有少少擔心生囡會似爸爸~^^"ReplyDeleteReplies
係啦,我個仔似我,生女可能似爸爸呢Delete
包包好女仔啊..XDDDDReplyDelete
包包好靚女呀^_^打算什麼時候生第二個?ReplyDeleteReplies
等包包2-3歲先,揍2個真係唔掂!Delete
hi美女, kiss 啖先, hahaaaaaaReplyDelete
堅靚女呀, HAHA!ReplyDelete


text:
亂搞無罪反有理
三山五嶽同朋比
秋後算賬太猖狂
紫城價值不如屁
豈有此理,縣太爺居然明目張膽的搞秋後算賬,把我哋一群「和尚打傘」嘅同志逐一押上公堂判罪.咁搞法分明係踐踏人權和打壓學術自由,簡直係無法無天.眾所周知,我哋一班「和尚打傘」同志嘅天職就係替你哋去保衛金紫荊免受紅潮薰染吖嘛!要革命就梗係有犧牲,做唔到生意咪關鋪去遊埠囉!再唔啱,就摺埋間鋪開枱打麻雀吖嘛!點不知你哋班街坊好人當賊扮,唔單止唔感激我哋搏命替你哋爭取話事權,反而唱衰我哋,都可謂好心冇好報咯.坦白講,我哋霸住條街七十九日,無非要話畀全世界知,你哋係被「棺箱勾結」累到交唔起租,買唔起樓,攞唔到公屋,我哋至替你地去瞓街啫!咁仲唔夠偉大咩?我哋之所以衝擊人民公社,就係因為你哋選咗一群不顧民生只管發財嘅自私鬼出來做代表.記住下次選我哋,飛起佢哋喇!
自從我哋送咗頂黑人帽子給巡捕房之後,你哋街坊不獨止唔肯出來附和,反而罵到我哋亂扣帽子.其實我哋並唔係無的放矢架,事實上我哋嘅同志裡面有不少公門中人在內,其中仲有好多仲係黑人.咁你話嘞,邊個敢保證巡捕房裡面個個都係白過白雪宮主嘅呢?據榕樹頭講估佬神棍陳講,在七十年代有個姓黃嘅教頭曾經公開踢爆大教館嘅教頭裡面有黑人,衙門各部門嘅高低層都有黑人,巡捕房亦唔例外,嗰單嘢仲氣到遠居於嬰鄰嘅事頭婆紮紮跳架!既然四維都有黑人,點解獨係巡捕房唔可以有?唔該你哋以後咪再屈我哋生安白造好唔好?
你知我都知,到當今最社會矛盾只要是來自無殼蝸牛,以及看不到前境嘅年輕一代.假如這些問題都被解決,即係連大毒瘤都醫得好.到時仲有邊個會跑上街頭喊冤?既然係咁,我哋就非盡全力去保留這兩個大毒瘤不可,否則真補丸就永遠無法上架喇!因此我哋反對縣府收地起樓,反對搞大形基建,反對搞高科技發展,反對填海造地.為咗要達成我哋嘅理想,我哋唔要公屋,唔要居屋,唔要基建,唔要新科技,唔要向上流,只要抗掙,只要拉佈,只要鬧事,只要閉翳.總之但凡縣府做的我們都反對,直到話事權到手為止.


text:
李香琴《三千年後》
再見 唔好怪我第一句就同你講再見
因為我真係專程黎同你道別
我知道我係邊個嫁 不過你唔記得左之麻
我記得你 你總係笑瞇瞇甘望住我
你唔講嘢 淨係聽我講嘢
嗰陣時個世界好安靜 無而家咁嘈
襯得我特別吱喳 特別開心
我記得你隻手掃過我背脊既感覺
我記得同你去睇影畫戲 你會係響我耳仔邊講嘢 你講得好細聲
其實我一啲都聽唔清楚 不過 我好鍾意聽你甘樣同我講嘢
以後再無人甘樣同過我講嘢
我記得你好鐘意睇日落睇完日落 就去聽音樂會
我地又成日散步去食宵夜
個陣唔知點解 周不時分唔清究竟係星期幾
日子好似唔會過去 時間都好似係停左落黎
然後 忽然間 就發覺原來已經過左好多年
我記得 好痛 因為你話俾我知你要走
我無再睇過日落 亦都無再同人食宵夜
原來 難過既日子 一樣係好似唔會過去
然後 又係一眨眼 至發覺已經過左好多年
我記得 你同我去過嘅每一個地方 我唔會再去
個啲茶座 舞廳同花園 而家係點 我唔知
個啲地方通通留喺我心裡面
不過 我知道 你唔記得左嘞
唔緊要 我一個人記住就得啦
我點解要走 怪我自己啦我先兩日
唔知諗緊乜嘢 無端端走咗去睇日落
個日落就同我記得陪住你睇既嗰個一樣
不過 就算我點樣裝出若無其事
我都無辦法唔承認 我失去嘅嘢實在太多
我太傷心 唔走唔得
我要走喇 如果你記得返我係邊個
我知道 你一定會好唔捨得我 仲會好掛住我 再見


text:
繼上次嚟鶴藪村呢度插秧之後, 今日終於到收割的日子啦,
呢一個收割活動係同上次個綠田園基金會插秧同一個package!
今日天氣好好, 本來已經入咗冬分, 但係早上既時侯真係萬里無雲熱到彈起,
我哋起初都係著哂風褸, 但係跟住都已經熱到著短袖衫!
我哋同上次一樣先由元朗搭276P去到上水, 不過今次我就直接係上水搭的士入去,
上次傻咗仲走去搭多一個站落粉嶺先轉的士, 其實錢都係差唔多!
今次都係同上次一樣, 成個活動分開上下2Part,
不過今次前半我哋整糯米糍, 叔叔教我哋先去磨糯米, 比起上次磨芝麻, 容易D, 唔駛一陣間就磨到溶哂! 不過要磨到傑韃韃都有D難
磨完之後我哋叔叔就幫我哋拎落去蒸,蒸既時侯我哋要磨埋花生同加糖加椰絲撈埋佢,
蒸完出嚟Hysan即刻想食落口,自己親手整既嘢唔駛叫都特別開胃!
攪掂哂之後下半場就梗係去收割稻米啦, 好攪笑地我哋去番上次插秧個塊田,
我哋特登揀番同一個位置, 收割番我哋插秧個一堆禾,
起初我都諗好唔好俾佢自己拎住把鐮刀自己割, 因為都幾利, 如果唔小心就出事,
不過頭一兩下我睇住佢, 都割得幾好, 應該唔會整到自己, 於是我就放心俾佢自己慢慢割, 玩得好開心,
不過其他朋友如果第日你有機會去, 你都係要小心睇住自己小朋友收割, 話哂都有一定危險性!
我地應該係割得最快同最多,之後就要排隊等打禾,
呢部機叫做禾打機,只要將成捆禾放入機度,另一邊隻腳就不停踩去推動個大滾筒,好快就將所有殼粒打咗出嚟,
之後就可以將剩番既禾乾草捆埋佢變做稻草人!
今次冇上次咁論盡,只係需要洗洗腳就得, D泥都半濕半乾, 踩落去個陣都會成隻腳掌陷入泥裡面!
最後離開既時侯如果驚捷唔到的士, 就沿住廁所個方向繼續行落去, 穿過人哋2個屋企就會見到有個小巴站, 個度冇一個小巴站牌, 不過好多張櫈放咗係度, 一見到就知道!
Photo by CANON 5D Mark III, Len | EF 35mm f/1.4L USM
呀劍評語: 可以咁RAW我就俾高分, 叔叔今次專業D, 起碼佢教人整糯米糍個陣都會顧住大家, 識得叫D小朋友企後D唔好遮住其他人, 俾大家都見到
呀劍貼士:
1/ 最緊要帶齊毛巾防曬, 帶多1-2套衫褲替換!
2/ 廁所都係農場STYLE污糟D, 唔方便帶BB去
3/ 今次係收割, 都唔駛著水鞋, 到時除鞋就OK
綠田園基金簡介
綠田園基金園內所提供的活動大致有三個系列:有機耕種系列,綠色飲食系列和生態漫遊系列.


text:
馬爾代夫, 是我一直以來好想去既地方之一!
今年我地終於成行了, 呢個旅程來得有點突然, 不過好彩我地有呢個突然出走既決心, 因為呢個旅程實在是太值回票價.
馬爾代夫好貴, 是事實, 但去過你就知點解佢敢收呢個價! 事實上的確是一分錢一分貨!
事緣係12月尾既時候, 我地正喺澳洲旅行~ 當時喺網上看到$21299連稅, 五天直航五星級新酒店試住優惠, 住既係Water villa! 非常心郁, 請示小丙, 佢竟然立即決定去! 於是我地搖控在港既奶奶去幫手報名~ 雖然當時做緊優惠買half board$1050免費升級full board, 不過我地最終只選擇左bed & breakfast.我覺得咁樣彈性d, 首先因為酒店有兩間餐廳, 如果買board既話只可以喺其中一間食,雖然嗰間餐廳menu選擇都好多, 但我都想有個自由度;另外買board限制左每日早午晚食飯既時間, 食唔到一餐已經唔抵左, 因為我地去到食足咁多餐, 可以room service (同餐廳同價), 又可以出餐廳食, 鐘意幾點食都得, 最後計落食飯條數同買full board都係差唔多~
去馬代直航選擇只有國泰同埋mega, 今次我地坐既係mega, 真係未試過坐一架國內人比例咁高既客機....! 我唔知國泰係咪都係咁, 但mega今次既經歷都幾差! 班空姐明顯已經放棄左同國內人打交道, 實行佢地想點就點.... 結果6小時既航班, 有人不停咁起身坐底, 每次都好很用力咁拉動前座;有人不停去頭頂行李櫃拎野;有人圍埋企喺度傾計, 最恐怖係洗手間, 地下有大量紙巾.....不過諗到目的地係馬代, 一切都唔重要啦! 好快過啫!
到達馬里機場, 酒店職員就喺入境大堂接我地, 同行仲有2pair香港人, 職員帶我地去機場另一邊等候內陸機, 一行出去, 真係好熱呀! 天氣仲好正添~
本來話等40分鐘有得上機, 唔知係航班延誤定係職員搞錯啦. 結果我地由1點等到差唔多5點先上到機, 雖然好想快d到酒店, 不過都冇計啦, 唯有安忍自己要搭咁多轉先去到既地方一定好靚啦! 酒店安排我地喺個lounge度等, 呢度有食物飲品, 仲有wifi加冷氣, 其實都好舒適架啦!
終於去到禁區等上機了!
馬爾代夫有超過一千個小島, 所以當地居民真係坐內陸機仲多過坐車!
一起飛已經見到一個Resort!
不過馬里既海面都幾多垃圾, 咁近首都既酒店, 係方便, 但感覺唔太良好.
但睇到李斯德林既藍色, 心情好興奮呀!
內陸機只需45分鐘左右, 期間已經開始日落! 呢度日落既時間比較早呢.
翻閱機上雜誌, 原來馬爾代夫文字係咁樣既! 完全未見過! 好新奇 XD.
另外仲有一張用中文寫既指引, 提醒大家玩水要留意既事項, 特別提到好多中國人遇溺, 可能因為咁就只有中文指引啦!
落機時已經日落啦!
跟住我地就坐接駁車去碼頭坐快艇去酒店.
碼頭旁既當地小販.
好靚既日落! 同時可惜到達酒店時已經天黑了!
到達酒店既碼頭, 每一pair人都有一個職員負責接待, 一路行去大堂一路同我地簡介島上設施, 去到大堂有welcome drink椰青一個, 舟車勞頓左成日, 真係透心涼呢~
到達酒店房, 立即叫個room service! 喺房間既balcony食, 好寫意呀!!!
報名時奶奶唔知點解幫我地落左個honeymoon remark, 去到又冇人check結婚証書,
咁就有枝免費香檳送!
今晚我地好肚餓呀! 叫左Vongole, Pizza,
甜品仲有椰子雪糕同斑蘭Pancake!
呢餐真係令我喜出望外, 我完全冇諗過咁好食!
30分鐘內送到, 仲要係全部都熱辣辣同非常美味, 連餐前既小麵包都熱辣辣! 仲要係堅好味既麵包, 真係好正呀! 甜品仲可以遲少少送到, 唔駛驚個雪糕溶~~
送餐既職員會幫你set好枱, 絕對唔馬虎, 整完仲主動幫我地影張合照先走, 服務一流~~~
食飽飽, 我都好忙碌呀, 因為要研究酒店既活動表~!
好多活動都有興趣參加, 價錢合理! (剛去完澳洲我真係覺得d活動價錢可以用抵來形容)
慶幸酒店新開業, 完全唔駛擔心活動滿額~
唯一係我想去Turtle Expedition Snorkel Tour, 只有第二日同埋我地走嗰日有得玩, 第二日要10am集合又好似好辛苦, 但走嗰日玩又怕趕唔切, 就打去櫃台問, 佢答應我可以俾我地late check out, 於是我地就好安心咁諗住臨尾嗰日先玩, 後來我再打去confirm可否late check out, 點知可能酒店仲係試業階段, 佢地忽然又話唔得, 搞左一輪, 佢地安排我地可以去SPA centre 沖涼~ 呢個安排都唔錯, 不過如果一開始就係咁講, 唔係一時一樣咁會更好啦~


text:
酒店頂樓影.
8月3第一個節目係去Lienz隔籬條村嘅Aguntum博物館.喺呢度出土咗古羅馬遺址.
古羅馬大宅嘅花園水池.
墓碑.中世紀時用咗嚟起Schloss Bruck城堡
古羅馬時嘅Lienz係一個商城.
撩耳屎個嘢冇進化過.
左邊係喺浴場刮老泥用.右邊係香水樽.
馬賽克地板.
戶外嘅一個墓.
Floor heating
Atrium大宅嘅客廳嘅東東. 呢part展館係依據大宅客廳嘅size起.
馬路.唔同年代唔同level.
呢間就係上面講依據大宅客廳起嘅展館.
戶外有個展望台.
發掘工作仍然進行中. 長命功夫長命做. 呢度只係靠Innsbruck大學考古學系嘅學生放暑假時掘幾個禮拜㗎咋.
城市復原圖.(右)
第一次見嘅古羅馬室內街市.圓形的,分咗幾個檔位.
浴場
城門.
睇完就返Lienz上山玩. 上山可以揀吊車or腳揈揈嘅吊椅.天氣熱我揀咗吊椅.
落山可以用Rodlbahn. 山上來回11歐.
Lienz同城堡. Lienz雖然喺山區,適合滑雪嘅只有呢個場.據講呢度冬季遊客唔及夏天多.
到咗around 海拔1000米嘅車站.旁邊有個農場動物園.
啲動物係自由走動㗎.
又有呢啲障礙玩.
喺獨家餐廳食咗個lunch.
就坐Rodlbahn落山.
最近有位少女喺奧國某地方玩呢啲Rodlbahn時解開安全帶攞手機拍video而跌C咗.
下晝去搵last一個景點.
河水好急.
玩激流啱晒.
回望舊城區.
Stadtpfarrkirche St. Andrä
教堂個禮拜堂有Egger-Lienz嘅璧畫.


text:
之前因為我d心愛臘/膶腸被退運之後,我想食佢地既癮更加嚴重,其實台灣大型超市係有得賣既,之但係驚大陸製,老公一直都唔俾我買,話驚有問題,所以一直冇買
上兩個禮拜,鄰居個歐巴桑打電話黎叫我過去佢屋企,話介紹個人俾我識喎,過到去原來係個香港人,突然見到同香(鄉),即刻同佢講我d腸啦,跟住佢話返去台中幫我搵下邊度有得賣喎
前日鄰居阿尖(嬸)攞左兩孖過黎話叫我試下,好食個同鄉再幫我買喎,見到真係開心得我呀
趁琴日老公weekend同埋大掃除所以盡量簡單整個煲仔飯食算啦(其實係我一心想食)但屋企冇大瓦煲,又冇生鐵煲,唯有用電飯煲黎個電飯煲仔飯啦
用哂兩孖臘膶腸,加埋肉片同冬菇(屋企既雞要留到過年先劏,所以冇得食,唯有改用肉片)
老公同老爺第一次食煲仔飯,佢地既反應係...天呀!真係勁正呀成煲飯一餐清哂,仲有隔離阿尖(嬸)試一啖即刻問我攞食譜,唔係你以為美食天氣做假架?!單係一個飯就攪到佢地凍未條啦
我睇個臘腸紙袋,果間野原來係我以前日日經過專賣香腸既鋪,但我一直都唔知佢地都有賣臘腸,早知就唔駛攪到咁麻煩啦
佢係台灣有名既店鋪,係本土生產,台灣有好多間分店,老公即刻話俾我買臘膶腸喎,話過年佢朋友黎要我整黎招呼客人喎~~~仲話下晝即刻去買,真係皇帝唔急太監急


text:
係,我去到年廿七,手頭都仲係得第一盆試驗品同兩盆新添架咋.
我揀呢棵黎上盆
咁我仲要係咁意加返D裝飾先有賀年氣氛架.所以我特別做了一批小揮春.我搵唔到大紅色既環保紙,唯有用有少少坑紋既環保信封黎整啦.
咪以為佢地易做呀,膠紙係唔可以好燙貼咁蝕係呢D坑紋紙度既,所以刮刮刮都花咗好多時間,尤其佢地打個乞嚏都會飛走既.
選咗一對,就貼好佢,呢個就係我今年既定案啦,可以送俾嬸嬸架啦.係未送出去之前,我都有俾其他同事觀賞下,大家都好興奮咁爭住要同佢拍寫真.
年廿八,洗邋遢,我請咗假去洗刷抹刮.好慶幸自己有呢個決定,正好俾少少時間我走盞,去完成埋呢D年禮.
八棵內膽排排企.
再添埋外圍既竹,就成形啦.
要上盆啦,我得返好少綠色粘土咋喎,要再搓過呀? 好煩喎,咁點好呢? 早幾個月,Bibi呃鬼造月餅,用剩咗好多蓮蓉,咁就用埋佢啦.
我用咗黎做內膽
再蓋一層綠色上面,鉗出草紋.
再上盆
再逐一貼上小揮春
因為做多咗一棵試驗品,所以唔夠盆用,我既盆仔存貨,已經用晒,咁點呢?
咁唯有用塊圓木做底,將試驗品果棵放上去,做set日式架啦.
雖然送咗一棵俾人,依家仍然有十盆係度.
人人都好想自己係幸運兒,可以配給到一盆.
有d朋友仲話: 你做開又唔做多d!
嗄? 你估啤出黎架,每盆都要好幾小時先完成到架,縱使我已經係一個熟手女工,d工序都係唔慳得既.以呢盆野既獨特性,相信喜歡收藏迷你小物珍品既朋友都好願意訂購,尤其用黎送俾德高望重既長輩,一定會令佢地好開心唧! 但我實在冇咁多時間同心機去整咁多出黎.
今次,我決定留返棵俾自己,
我既富貴竹林就係咁誕生架啦.
俾個高炒既角度大家睇下:
呢個係蛇年富貴竹陣,正好為蛇年添喜氣,恭喜! 恭喜!